നെഹ്‌റു- സംഘപരിവാറിന്റെ കൈപ്പിടിയിലൊതുങ്ങാത്ത സെക്യുലറിസ്റ്റ് | DoolNews\nThursday, 14th November 2019, 4:21 pm\nതന്റെ രാഷ്ട്രീയ പ്രവര്‍ത്തനകാലത്തുടനീളം സംഘപരിവാറിനോടു കഠിനമായ വിയോജിപ്പ് സൂക്ഷിക്കുകയും പറയേണ്ട എല്ലാ സാഹചര്യങ്ങളിലും അത് പരസ്യപ്പെടുത്തുകയും ചെയ്ത അപൂര്‍വം കോണ്‍ഗ്രസുകാരിലൊരാളാണ് നെഹ്‌റു. സംഘപരിവാറിന് ഒരു കാലത്തും ഒരു തരത്തിലും തങ്ങളുടേതാണെന്ന് അവകാശപ്പെടാനാകാത്ത നേതാവ്.\n‘ഞങ്ങളെ സംബന്ധിച്ചിടത്തോളം ഇന്ത്യ എന്നാല് രണ്ടു കാര്യങ്ങളാണ്- ക്ഷാമങ്ങള്, നെഹ്‌റു.’\nഅമേരിക്കന് മാധ്യമങ്ങള് 1957-ല് രാജ്യത്തെ നിര്‍വചിച്ചതിങ്ങനെയാണ്. ജവഹര്‍ലാല് നെഹ്‌റുവിനെക്കുറിച്ചുള്ള ചുരുക്കെഴുത്തായിക്കൂടി ഈ വരികളെ വായിച്ചെടുക്കാം.\n‘ഇന്ത്യയെന്ന ആശയത്തെ ജനാധിപത്യപരമായി രൂപപ്പെടുത്താന് നേതൃത്വം നല്‍കിയവരില് പ്രധാനിയായ അദ്ദേഹം വിവിധ ജനതകള് തമ്മിലുള്ള ഐക്യദാര്‍ഢ്യം വളര്‍ത്തേണ്ടതു കാലഘട്ടത്തിന്റെ അനിവാര്യതയാണെന്നു മനസ്സിലാക്കിയിരുന്നു. ഇന്ത്യന് സ്വാതന്ത്ര്യമെന്നതു കൂടുതല് വ്യാപകമായ ഒരു ഏഷ്യന് ഉയിര്‍പ്പിന്റെ ഭാഗമായാണ് നെഹ്‌റു കണ്ടത്. മുന് നൂറ്റാണ്ടുകള് യൂറോപ്പിന്റേതായിരുന്നിരിക്കാം, അഥവാ സാമാന്യമായി പറഞ്ഞാല് വെളുത്തവര്‍ഗക്കാരുടേതും. പക്ഷേ, ഇപ്പോള് വെളുത്തവര്‍ഗക്കാരല്ലാത്തവരും ഇതുവരെ അടിമകളായിരുന്നവരുമായ ജനതകള് സ്വത്വം സ്ഥാപിച്ചെടുക്കുന്ന കാലമായിക്കഴിഞ്ഞിരിക്കുന്നുവെന്ന് നെഹ്‌റു വിശ്വസിച്ചിരുന്നുവെന്ന് ‘ഇന്ത്യ ഗാന്ധിക്കു ശേഷം’ എന്ന ഗ്രന്ഥത്തില് രാമചന്ദ്രഗുഹ പറയുന്നുണ്ട്.\nപാര്‍ട്ടിയുടെയല്ല, ജനങ്ങളുടെ നേതാവായി എക്കാലവും തുടര്‍ന്ന നെഹ്‌റുവിനെപ്പറ്റി എഴുത്തുകാരനായ നീരദ് സി. ചൗധുരി ഒരു ലേഖനത്തില് പറയുന്നു.\n‘നെഹ്‌റുവാണു ഭരണയന്ത്രത്തെയും ജനങ്ങളെയും കൂട്ടിഘടിപ്പിച്ചു നിര്‍ത്തുന്ന ഘടകം. ഈ പാരസ്പര്യം ഇല്ലായിരുന്നുവെങ്കില് ഈ നിര്‍ണ്ണായക ഘട്ടത്തില് ഇന്ത്യക്ക് ഒരു സ്ഥിരതയുള്ള സര്‍ക്കാര് ഇല്ലാതെ പോയേനേ. രണ്ടു ഘടകങ്ങളും തമ്മില് അദ്ദേഹം സഹകരണം ഉറപ്പുവരുത്തി. തന്നെയല്ല, ഒരുപക്ഷേ, ഉണ്ടായിരുന്നേക്കാമായിരുന്ന സാംസ്‌കാരികവും സാമ്പത്തികവും രാഷ്ടീയവുമായ സംഘട്ടനങ്ങള് ഒഴിവാക്കാനും അദ്ദേഹത്തിനായി. മഹാത്മജിയുടെ നേതൃത്വം പോലും അതു തുടര്‍ന്നിരുന്നെങ്കില് ഇതിനോട് തുല്യം നില്‍ക്കില്ലാരുന്നു. രാജ്യത്തിനകമേ നെഹ്‌റു ഭരണക്കാരായ മധ്യവര്‍ഗക്കാര്‍ക്കും പരമാധികാരികളായ ജനങ്ങള്‍ക്കുമിടയിലെ ഒഴിച്ചുകൂടാനാകാത്ത കണ്ണിയായിരുന്നെങ്കില് ഇന്ത്യയും ലോകവും തമ്മിലുള്ള ബന്ധത്തിന്റെ മാധ്യമവും അദ്ദേഹം തന്നെയായിരുന്നു.’\nഒരു മതേതര ജനാധിപത്യ രാഷ്ട്രം രൂപവത്കരിക്കപ്പെട്ടെങ്കില് മാത്രമേ ജനാധിപത്യം അതിന്റെ രാഷ്ട്രീയാര്‍ത്ഥത്തില് നിലനില്‍ക്കൂവെന്നു ബോധ്യമുണ്ടായിരുന്നയാളാണ് ജവഹര്‍ലാല് നെഹ്‌റു. അതുകൊണ്ടുതന്നെയാണ് ഹൈന്ദവ വര്‍ഗീയശക്തികളുടെയും ഹിന്ദുത്വരാഷ്ട്രവാദികളുടെയും ഏറ്റവും വലിയ എതിരാളിയായി നെഹ്‌റു ഇക്കാലത്തും നിലകൊള്ളുന്നത്.\nവര്‍ഗീയതയോട് ഒരു കാലത്തും അനുഭാവം പുലര്‍ത്താതിരുന്ന നെഹ്‌റു സ്വാതന്ത്ര്യാനന്തരം താന് അഭിമുഖീകരിച്ച ഏറ്റവും വലിയ പ്രയാസം ‘നീതിപൂര്‍വകമായ വഴികളിലൂടെ നീതിയധിഷ്ഠിതമായ ഒരു ഭരണകൂടം സൃഷ്ടിക്കുക, ഒരുപക്ഷേ, ഒരു ബുദ്ധിമുട്ടുകൂടി പറയാം: ഒരു മതാത്മക രാജ്യത്ത് മതേതര ഭരണകൂടം സൃഷ്ടിക്കുകയാണ്’ എന്നു പറയുന്നുണ്ട്.\nസംഘപരിവാര് പ്രസ്ഥാനങ്ങളോട് ഒരുകാലത്തും അടുപ്പം സൂക്ഷിച്ചില്ലെന്നു മാത്രമല്ല, നിരന്തരം അവരുടെ ഹിന്ദുത്വ അജണ്ടകളോട് ഇടഞ്ഞും തള്ളിപ്പറഞ്ഞുമാണ് അദ്ദേഹം രാഷ്ട്രീയപ്രവര്‍ത്തനം നടത്തിയത്.\nനാം അദ്ദേഹത്തെ പനിനീര്‍പ്പൂവ് ചൂടിയ ചാച്ചാജിയായും അദ്ദേഹത്തിന്റെ ജന്മദിനത്തെ ശിശുദിനമായും മാത്രം ആഘോഷിക്കുന്നത് ആ ഓര്‍മകളോട് ചെയ്യുന്ന കുറ്റകൃത്യമാണ്. ജീവിതകാലത്തുടനീളം നെഹ്‌റു ഇടപെട്ടിരുന്ന രണ്ടു പ്രധാനപ്പെട്ട വിഷയങ്ങളെക്കുറിച്ചു പരാമര്‍ശിക്കാതെ മുന്നോട്ടുപോകുന്നത് അദ്ദേഹത്തിന്റെ അനുസ്മരണത്തെ അപൂര്‍ണമാക്കും.\nകശ്മീരുമായി ബന്ധപ്പെട്ട് ഏറ്റവും ജനാധിപത്യപരമായ നിലപാട് സൂക്ഷിച്ചയാളാണ് നെഹ്‌റു. ജനതയുടെ താത്പര്യങ്ങള്‍ക്കെതിരായല്ല ഭരണകൂടം നിലകൊള്ളേണ്ടതെന്നും അവരുടെ വിശ്വാസങ്ങള് കൂടി സ്വീകരിച്ചുകൊണ്ടും അവരുടെ വിശ്വാസങ്ങളെ ബഹുമാനിച്ചുകൊണ്ടുമാകണം അവരെ ഇന്ത്യയിലേക്ക് ചേര്‍ക്കേണ്ടത് എന്നും നെഹ്‌റു ആവര്‍ത്തിച്ചു പറയുന്നുണ്ട്. 1947-ല് മഹാരാജ ഹരിസിങ്ങിന് എഴുതിയ കത്തില് നെഹ്‌റു ഇത് സൂചിപ്പിക്കുന്നുണ്ട്.\n‘ഇന്ത്യന് വീക്ഷണകോണില് നിന്നു നോക്കുമ്പോള്, കശ്മീര് ഇന്ത്യന് യൂണിയനായിത്തന്നെ നില്‍ക്കണം എന്നത് അങ്ങേയറ്റം പ്രധാനമാണ്. പക്ഷേ, നാം അതെത്ര ആഗ്രഹിച്ചാലും ബഹുജനങ്ങളുടെ പിന്തുണയില്ലാതെ അതു നടക്കില്ല. പട്ടാളശക്തി കൊണ്ടു കുറച്ചുനാള് കശ്മീര് കൈവശം വെയ്ക്കാന് കഴിഞ്ഞേക്കാം. പക്ഷേ, പിന്നീട് ഇതിനെതിരായി ജനവികാരം ആഞ്ഞടിക്കാനാണ് സാധ്യത. അതുകൊണ്ടു അടിസ്ഥാനപരമായും ബഹുജനങ്ങളോടു മനഃശാസ്ത്രപരമായ ഒരു സമീപനമാണ് ഇക്കാര്യത്തില് കൈക്കൊള്ളേണ്ടിവരിക. ഇന്ത്യന് യൂണിയനില് ചേരുന്നത് തങ്ങള്‍ക്ക് ഗുണകരമാകും എന്നു ജനങ്ങള്‍ക്കു ബോധ്യം വരുത്തണം. യൂണിയനില് താന് സുരക്ഷിതനല്ല എന്ന് ഒരു ശരാശരി മുസ്‌ലിനു തോന്നിയാല് പിന്നെ അവന് മറ്റെവിടെയാണു സുരക്ഷിതം എന്ന് അന്വേഷിക്കും. അതു സ്വാഭാവികം. ഇതു മനസ്സില്‍വച്ചു വേണം നാം മുന്നോട്ടു നീങ്ങാന്. ഇല്ലെങ്കില് നാം പരാജയപ്പെടും.’\nനോക്കൂ, നിലവില് കശ്മീര് ജനത ഈ രാജ്യത്തെങ്ങനെയാണ് കഴിയുന്നത്?\nസ്വാതന്ത്ര്യാനന്തരം ഏഴു പതിറ്റാണ്ടായിട്ടും തീര്‍ത്തും അരക്ഷിതരായാണ് കശ്മീര് മുസ്‌ലിങ്ങള് ഇവിടെ തുടരുന്നത്. ഇന്ത്യ എന്റെ രാജ്യമാണെന്ന നമ്മുടെ പ്രതിജ്ഞയൊക്കെ അവരെ പരിഹസിക്കലാണ്. ഭരണകൂടാധികാരം ആസൂത്രിതമായാണ് ഒരു സമൂഹത്തെ രാജ്യത്തിനുള്ളില് അപരവത്കരിക്കുന്നത്. ഹിന്ദുത്വം അതിനെ ബലപ്പെടുത്തുകയും കൊന്നൊടുക്കുകയുമാണ്.\nകഴിഞ്ഞ നൂറിലധികം ദിവസങ്ങളായി സ്വതന്ത്രമായി സംസാരിക്കുന്നതിന്, ഇടപെടുന്നതിന്, ജീവിക്കുന്നതിന്, ഭക്ഷണം കഴിക്കുന്നതിന്, വിദ്യാഭ്യാസം നേടുന്നതിന്, സ്‌നേഹിക്കുന്നതിന്, ചികിത്സിക്കുന്നതിന് എന്നുവേണ്ട, ഭരണഘടന പൗരന് എന്ന നിലയില് ജനങ്ങള്‍ക്കു നല്‍കിയിട്ടുള്ള പ്രാഥമികമായ മുഴുവന് മനുഷ്യാവകാശങ്ങളെയും റദ്ദുചെയ്തു സംഘപരിവാര് ഭരണകൂടം ഒരു ജനതയെ ഒന്നാകെ തടവറയിലിട്ടിരിക്കുകയാണ്. നെഹ്‌റുവിന്റെ വാക്കുകള് പ്രധാനപ്പെട്ടതാകുന്നത് ഇവിടെയാണ്. ബഹുജനങ്ങളുടെ പിന്തുണയാര്‍ജ്ജിക്കാന് കഴിയാതെ തോക്കുകള് കൊണ്ടു ഭയപ്പെടുത്തി ചേര്‍ത്തുനിര്‍ത്തിയിരിക്കുന്നു.\nസംഘപരിവാര് എന്ന ഹിന്ദുത്വ തീവ്രവാദികളോടുള്ള സമീപനമാണു രണ്ടാമത്തേത്. തന്റെ രാഷ്ട്രീയ പ്രവര്‍ത്തനകാലത്തുടനീളം സംഘപരിവാറിനോടു കഠിനമായ വിയോജിപ്പ് സൂക്ഷിക്കുകയും പറയേണ്ട എല്ലാ സാഹചര്യങ്ങളിലും അത് പരസ്യപ്പെടുത്തുകയും ചെയ്ത അപൂര്‍വം കോണ്‍ഗ്രസുകാരിലൊരാളാണ് നെഹ്‌റു. സംഘപരിവാറിന് ഒരു കാലത്തും ഒരു തരത്തിലും തങ്ങളുടേതാണെന്ന് അവകാശപ്പെടാനാകാത്ത നേതാവ്.\nചരിത്രത്തിന്റെ പിന്തുണയില്ലാത്ത സംഘപരിവാര് തങ്ങളുടെ പ്രചാരണോപാധികളായി, തീവ്രദേശീയത അടിച്ചേല്‍പ്പിക്കുന്നതിനായി മഹാത്മാഗാന്ധിയെയും സര്‍ദാര് വല്ലഭ്ഭായി പട്ടേലിനെയും ഭഗത്‌സിങ്ങിനെയും ബാലഗംഗാധര തിലകനെയും സുഭാഷ് ചന്ദ്രബോസിനെയും വരെ പലവിധത്തില് കൈക്കലാക്കാന് ശ്രമിക്കുമ്പോഴും അവര്‍ക്ക് ആഗ്രഹിക്കാന് പോലുമാവാത്തവിധം ഉയരത്തില് നില്‍ക്കുന്നയാളാണ് നെഹ്‌റു. ഹിന്ദുത്വ വര്‍ഗീയതയോടുള്ള അദ്ദേഹത്തിന്റെ നിലപാട് തന്നെയാണതിന് കാരണം. രണ്ട് സന്ദര്‍ഭങ്ങള് സൂചിപ്പിക്കാം.\nപ്രധാനമന്ത്രിയായ ശേഷമുള്ള നെഹ്‌റുവിന്റെ രചനകളില് ഏറ്റവും പ്രധാനം മുഖ്യമന്ത്രിമാര്‍ക്കുള്ള കത്തുകളാണ്. സ്വാതന്ത്ര്യാനന്തരം ഓരോ ആഴ്ച ഇടവിട്ട് 1947 ഒക്ടോബര് മുതല് 1963 ഡിസംബര് വരെ നെഹ്‌റു ഈ പതിവു തുടര്‍ന്നു.1980-ല് അഞ്ചു ഭാഗങ്ങളായി ഇതു പ്രസിദ്ധീകരിക്കുകയും ചെയ്തു. വര്‍ഗീയത, രാഷ്ട്രീയം, സാമ്പത്തികം, ഭരണനൈതികത, സാഹിത്യം, ഭാഷ തുടങ്ങി രാജ്യവുമായി ബന്ധപ്പെട്ട വിവിധ ആലോചനകളാണ് ഇവയില് പങ്കുവയ്ക്കുന്നത്.\n1947 ഡിസംബര് 7-ന് നെഹ്‌റു എഴുതിയ കത്ത് സംഘപരിവാര് തീവ്രവാദം ശക്തിപ്പെട്ട ഇക്കാലത്ത് ആവര്‍ത്തിച്ച് വായിക്കേണ്ടതാണ്.\n‘ചില പ്രവിശ്യകളില് ആര്.എസ്.എസ് വമ്പിച്ച പ്രകടനങ്ങള് സംഘടിപ്പിച്ചതിന്റെ റിപ്പോര്‍ട്ടുകള് എനിക്ക് കിട്ടിയിട്ടുണ്ട്. പലപ്പോഴും ഈ പ്രകടനങ്ങള് നിരോധനാജ്ഞ ലംഘിച്ചാണ് നടന്നിട്ടുള്ളത്. ചില പ്രവിശ്യാ ഭരണാധികാരികള് ഇക്കാര്യത്തില് യാതൊരു നടപടിയും കൈക്കൊണ്ടിട്ടില്ല. അവര് ഈ ആജ്ഞാലംഘനത്തെ അംഗീകരിച്ച മട്ടാണ്. ഈ കാര്യത്തില് നിങ്ങളുടെ വിവേചനാധികാരത്തില് ഇടപെടാന് ഞാന് ആഗ്രഹിക്കുന്നില്ല. എന്നാല് ആജ്ഞാലംഘനത്തിന് ചൂട്ടുപിടിക്കുന്ന ഈ നിലപാട് ഗുരുതരമായ പ്രത്യാഘാതങ്ങള്‍ക്ക് വഴിവെക്കും എന്ന വസ്തുത ഞാന് നിങ്ങളുടെ ശ്രദ്ധയില് കൊണ്ടുവരികയാണ്.\nആര്.എസ്.എസ് ഒരു സ്വകാര്യ സൈനിക സ്വഭാവമുള്ള സംഘടനയാണ് എന്നും അതു പിന്തുടരുന്നത് നാസി പാതയാണെന്നും കാണിക്കുന്ന ധാരാളം തെളിവുകള് നമുക്കു ലഭ്യമാണ്. നാസി സംഘടനാരീതി പോലും അത് അനുവര്‍ത്തിക്കുന്നതായി കാണാം. പൗരസ്വാതന്ത്ര്യത്തില് കൈകടത്താന് നാം ആഗ്രഹിക്കുന്നില്ല. പക്ഷേ, ഉപയോഗിക്കാന് വേണ്ടിത്തന്നെ ആയുധങ്ങള് നല്‍കുകയും അവ ഉപയോഗിക്കാനുള്ള പരിശീലനം നല്‍കുകയും ചെയ്യുന്നതു പ്രോത്സാഹിപ്പിക്കാവുന്ന ഒരേര്‍പ്പാടല്ല.\nആര്.എസ്.എസ് ഇപ്പോഴത്തെ കേന്ദ്ര-പ്രവിശ്യാ സര്‍ക്കാരുകള്‍ക്ക് എതിരാണ്, ഈ എതിര്‍പ്പ് നിശ്ചിതവും ബോധപൂര്‍വവുമാണ്. ഈ വസ്തുതമാത്രം കണക്കിലെടുത്ത് അവര്‍ക്കെതിരെ നടപടിയൊന്നും കൈക്കൊള്ളണമെന്നില്ല. ന്യായമായ പ്രവര്‍ത്തനത്തിനുള്ള അവകാശം അവര്‍ക്കുണ്ട്. പക്ഷേ, അവരുടെ പ്രവര്‍ത്തനം ഏതാണ്ട് അതിരുകവിഞ്ഞിരിക്കുന്നു. പ്രവിശ്യാ സര്‍ക്കാരുകള് ആ പ്രവര്‍ത്തനത്തിനുമേല് കണ്ണുവയ്ക്കുന്നതു നന്നായിരിക്കും. ഉചിതമെന്നു തോന്നുന്ന നടപടി അവര്‍ക്കു കൈക്കൊള്ളാം.\nജര്‍മനിയില് നാസിപ്രസ്ഥാനം എങ്ങനെയാണു വികാസം പ്രാപിച്ചതെന്നതിനെ സംബന്ധിച്ചു കുറച്ചൊക്കെ എനിക്കറിയാം. ഉപരിപ്ലവമായ ധാടികൊണ്ടും കര്‍ശനമായ അച്ചടക്കം കൊണ്ടും ഏറെ ബുദ്ധിയൊന്നുമില്ലാത്ത, ജീവിതത്തില് ആകര്‍ഷണീയമായി യാതൊന്നുമില്ലാത്ത കീഴ്മധ്യവര്‍ഗത്തില്‍പ്പെട്ട യുവാക്കളെയും യുവതികളെയും അതിനോടടുപ്പിച്ചു. അങ്ങനെയവര് നാസി പാര്‍ട്ടിയിലേക്ക് അടുത്തു. അതിന്റെ നയവും പരിപാടിയും ലളിതവും നിഷേധാത്മകവും ഏറെ മാനസികാഭ്യാസം ആവശ്യമില്ലാത്തതുമായിരുന്നു. നാസിപാര്‍ട്ടി ജര്‍മനിയെ നശിപ്പിച്ചു. ഈ പ്രവണതകള് ഇന്ത്യയില് പടരാനും വര്‍ധിക്കാനും അനുവദിച്ചാല് ഇന്ത്യയ്ക്ക് അവ വമ്പിച്ച നാശം വരുത്തിവെക്കുമെന്ന് എനിക്കുറപ്പാണ്. തീര്‍ച്ചയായും ഇന്ത്യ അതിജീവിക്കും. പക്ഷേ, അവള്‍ക്കു ഗുരുതരമായ പരിക്കേല്‍ക്കും. ആ പരിക്ക് മാറാന് ഏറെക്കാലമെടുക്കും.’ (രാമചന്ദ്ര ഗുഹ, ആധുനിക ഇന്ത്യയുടെ ശില്പികള്, പുറം 356-357).\nഗാന്ധിവധത്തെത്തുടര്‍ന്ന് 1948-ല് ആര്.എസ്.എസിനെ സര്‍ക്കാര് നിരോധിച്ചിരുന്നു. തുടര്‍ന്ന് നെഹ്‌റു പഞ്ചാബ് സര്‍ക്കാരിനെഴുതിയ കത്തില് ആര്.എസ്.എസിന്റെയും സമാന സംഘങ്ങളുടെയും പ്രവര്‍ത്തനങ്ങള് മൂലം നാം ഇന്ത്യയില് വേണ്ടത്ര ദുരിതം അനുഭവിച്ചു കഴിഞ്ഞു. ഇക്കൂട്ടരുടെ കൈയില് മഹാത്മാഗാന്ധിയുടെ ചോരക്കറയുണ്ട്. ഇപ്പോള് ഇവര് വലിയ പുണ്യാളന്മാര് ചമഞ്ഞ് അതില് പങ്കില്ലെന്നു പറയുന്നതില് യാതൊരര്‍ത്ഥവുമില്ല’ എന്ന് വ്യക്തമാക്കുന്നുണ്ട്.\nനെഹ്‌റു ഇതായിരുന്നു. വിശ്വാസങ്ങളോ മതബോധ്യങ്ങളോ അല്ല, ശാസ്ത്രീയ യുക്തിയാണു രാജ്യത്തെ പുരോഗതിയിലേക്ക് നയിക്കുന്നതെന്ന് അദ്ദേഹത്തിന് ഉത്തമബോധ്യമുണ്ടായിരുന്നു. കുറച്ചുകാലം മുമ്പ് മുംബൈയില് ശാസ്ത്രജ്ഞന്മാരെ അഭിസംബോധന ചെയ്തുകൊണ്ടു പ്രധാനമന്ത്രി നരേന്ദ്ര മോദി നടത്തിയ പ്രസംഗത്തില് ഗണപതിയെ ഉദാഹരിച്ചുകൊണ്ടു പൗരാണിക ഇന്ത്യയില് അവയവമാറ്റ ശസ്ത്രക്രിയ നടത്തിയിരുന്നുവെന്നു പറഞ്ഞതും ജ്യോതിഷത്തില് ഡിഗ്രി കോഴ്‌സ് അനുവദിക്കണമെന്ന് ബി.ജെ.പിയുടെ മുന് സര്‍ക്കാരിന്റെ കാലത്തു മാനവവിഭവശേഷി മന്ത്രിയായിരുന്ന മുരളി മനോഹര് ജോഷി യു.ജി.സിയോടാവശ്യപ്പെട്ടതും പൗരാണിക കാലത്തു വിമാനം പറപ്പിക്കാന് ശ്രമിക്കുന്നതും അങ്ങനെയനവധി അസംബന്ധ വിശ്വാസികള് രാജ്യത്തിന്റെ ഭരണാധികാരികളായി തുടരുന്ന കാലത്താണ് ജവഹര്‍ലാല് നെഹ്‌റുവിന്റെ ഓര്‍മകള്‍ക്കു പോലും പ്രതിരോധമൂല്യം കൈവരുന്നത്. അതുകൊണ്ടുതന്നെയാണ് നെഹ്‌റുവിന്റെ ജന്മദിനത്തെ ശിശുദിനത്തിലൊതുക്കി നിര്‍ത്തരുതെന്ന് ആവര്‍ത്തിക്കേണ്ടിവരുന്നതും.\n1. പ്രൊഫ. ടി.പി. കുഞ്ഞിക്കണ്ണന്, 2019, നെഹ്‌റുവിയന് ഇന്ത്യ പുനര്‍വായനയുടെ രാഷ്ട്രീയം, കേരള ശാസ്ത്രസാഹിത്യ പരിഷത്ത്.\n2. രാമചന്ദ്രഗുഹ, 2010, ഇന്ത്യ ഗാന്ധിക്കു ശേഷം, ഡി.സി. ബുക്‌സ്, കോട്ടയം.


അറബി നാട്ടിൽ ടാങ്കർ ഓടിക്കുന്ന ആദ്യ മലയാളി വനിതയെന്ന വിശേഷണം നേടുകയാണ് തൃശൂർ കണ്ടശ്ശാംങ്കടവ് സ്വദേശി ഡെലീഷ്യ - Media Malayalam (മീഡിയ മലയാളം)\nഅറബി നാട്ടിൽ ടാങ്കർ ഓടിക്കുന്ന ആദ്യ മലയാളി വനിതയെന്ന വിശേഷണം നേടുകയാണ് തൃശൂർ കണ്ടശ്ശാംങ്കടവ് സ്വദേശി ഡെലീഷ്യ\nവാടാനപ്പിള്ളി: അറബി നാട്ടിൽ ടാങ്കർ ഓടിക്കുന്ന ആദ്യ മലയാളി വനിതയെന്ന വിശേഷണം നേടുകയാണ് തൃശൂർ കണ്ടശ്ശാംങ്കടവ് സ്വദേശി ഡെലീഷ്യ. ദുബായിലെ മിഡ് എഷ്യ പെട്രോളിയം കമ്പനിയുടെ ടാങ്കർ ഡ്രൈവറാകാൻ ഇന്നലെ രാവിലെ ഡെലീഷ്യ ദുബായിലെത്തി. 42 വർഷമായി ടാങ്കർ ലോറി ഡ്രൈവറായ കണ്ടശ്ശാംങ്കടവ് പള്ളിക്കുന്നത്ത് ഡേവിസിന്റെയും ട്രീസയുടെയും മകളാണ് ഡെലീഷ്യ. കഴിഞ്ഞ ദിവസം റിസൽട്ട് വന്ന എം.കോം പരീക്ഷ പാസായതോടെ ഇരട്ടി സന്തോഷത്തിലാണ് ഡെലീഷ്യ.ടാങ്കർ ഓടിക്കുമെന്നറിഞ്ഞ് ദുബായിൽ നിന്നു കമ്പനി അധികൃതർ നേരിട്ട് ജോലി വാഗ്ദാനം നൽകുകയായിരുന്നു. വിസയും വിമാന ടിക്കറ്റും കമ്പനി വക. രണ്ടു വർഷത്തെ എഗ്രിമെന്റ്. ഒരു ലക്ഷം രൂപയോളം ശമ്പളം. എല്ലാം കമ്പനി ഉദ്യോഗസ്ഥർ വീട്ടിലെത്തി ഓഫർ നൽകുകയായിരുന്നു. മിഡ് എഷ്യ കമ്പനിയുടെ ഓണർ തൃശൂർ മണലൂർ സ്വദേശിയായ മനേഷാണ് നാട്ടുകാരിയാണെന്നറിഞ്ഞ് ജോലി വാഗ്ദാനം ചെയ്തത്.ഒന്നര വർഷമായി ഡെലീഷ്യ ടാങ്കർ ഓടിക്കുന്നു. എറണാകുളം ഇരുമ്പനത്തെ ഹിന്ദുസ്ഥാൻ പെട്രോളിയം കമ്പനിയിൽ നിന്നു മലപ്പുറം തിരൂർ പമ്പിലേക്ക്4മണിക്കൂറിനുള്ളിൽ ലോഡെത്തിക്കും. ടയർ പ്രഷർ പരിശോധന, പഞ്ചറായാൽ ടയർ മാറ്റിയിടുന്നത്, ഓയിൽ ചെക്ക് ചെയ്യൽ, ലീക്ക് നിയന്ത്രിക്കുക എന്നിവയിലെല്ലാം പരിശീലനം നേടി. സഹായിയുടെ റോളാണ് ഇപ്പോൾ പിതാവിന്. സമയത്തിന് ലോഡ് എത്തിക്കുമെന്നതിനാൽ പമ്പുകാർക്കും വിശ്വാസം.18 ൽ ലൈസൻസ്പത്താംക്‌ളാസിൽ പഠിക്കുമ്പോഴാണ് അപ്പച്ചൻ ഡേവിസിന്റെ സഹായിയായി ഡെലീഷ്യ ലോറിയിൽ പോയിത്തുടങ്ങിയത്. ക്‌ളാസില്ലാത്ത ദിവസങ്ങളിലെല്ലാം അപ്പച്ചന്റെ കൂടെപ്പോകും. മെല്ലെ ലോറി കൈകാര്യം ചെയ്യാൻ പഠിച്ചു. 18 വയസായപ്പോൾ കാർ ലൈസൻസെടുത്തു. ഡിഗ്രിക്ക് പഠിക്കുമ്പോൾ ഹെവി ലൈസൻസ്. മൂന്ന് മാസം കഴിഞ്ഞതോടെ ഹസാർഡ് ലൈസൻസും സ്വന്തമാക്കി. വോൾവോ ബസ് ഓടിക്കാനുള്ള പ്രത്യേക ലൈസൻസ് കരസ്ഥമാക്കുകയാണ് അടുത്ത ലക്ഷ്യം. ഒറ്റയ്ക്കായിരുന്നു വിദേശത്തേക്കുള്ള ഡെലീഷ്യയുടെ യാത്ര.\nDelicia from Kandassamkadavu\nThrissur is the first Malayalee woman\nto driveatanker in Arabia.\nPrevious articleകത്തുകളും, നിവേദനങ്ങളും മാധ്യമ റിപ്പോർട്ടുകളും അടിസ്ഥാനമാക്കി ദേശീയ ഹരിത ട്രൈബ്യൂണലിന് സ്വമേധയാ കേസെടുക്കാൻ അധികാരമുണ്ടെന്ന് സുപ്രീംകോടതി വിധിച്ചു\nNext articleബാധ ഒഴിപ്പിക്കാനെന്ന വ്യാജേന അധ്യാപികയിൽനിന്നും നാലുപവന്റെ സ്വർണമാല തട്ടിയെടുത്ത കേസിൽ പ്രതി അറസ്റ്റിൽ


emalayalee.com - ലോക്‌സഭാ തെരഞ്ഞെടുപ്പില് പാര്‍ട്ടിയെ നയിക്കാന് തയ്യാര്; രാഹുല് ഗാന്ധി\nലോക്‌സഭാ തെരഞ്ഞെടുപ്പില് പാര്‍ട്ടിയെ നയിക്കാന് തയ്യാര്; രാഹുല് ഗാന്ധി\nഅടുത്ത ലോക്‌സഭ തെരഞ്ഞെടുപ്പില് കോണ്‍ഗ്രസിനെ നയിക്കാന് സന്നദ്ധനാണെന്ന് കോണ്‍ഗ്രസ് ഉപാധ്യക്ഷന് രാഹുല് ഗാന്ധി. ഇക്കാര്യത്തില് തീരുമാനം എടുക്കേണ്ടത് പാര്‍ട്ടിയാണെന്നും രാഹുല് ഗാന്ധി വ്യക്തമാക്കി. കാലിഫോർണിയയിലെ ബര്‍ക്ക്‌ലി സര്‍വ്വകലാശാലയില് വിദ്യാര്‍ത്ഥികളുമായുള്ള സംവാദത്തിലായിരുന്നു രാഹുലിന്റെ പ്രതികരണം.\nബിജെപി പ്രചരിപ്പിക്കുന്ന വിദ്വേഷ രാഷ്ട്രീയം അപകടമാണെന്നും രാഹുല് പറഞ്ഞു.\n'പാര്‍ട്ടിയ്‌ക്ക് വ്യക്തമായ സംഘടന ചട്ടങ്ങളും രീതികളും ഉള്‍ക്കൊള്ളുന്ന ആഭ്യന്തരം സംവിധാനം ഉണ്ട്. ഇത്തരത്തിലുള്ള കാര്യങ്ങളില് തീരുമാനമെടുക്കേണ്ടത് പാര്‍ട്ടിയാണ്. ഞാന് ഇതില് എന്തെങ്കിലും അഭിപ്രായം പറയുന്നത് ശരിയല്ല' എന്നാണ് രാഹുല് ഗാന്ധി പറഞ്ഞത്.\n2014ലെ ലോക്‌സഭ തെരഞ്ഞെടുപ്പില് പ്രധാനമന്ത്രി സ്ഥാനാര്‍ത്ഥിയാകാന് രാഹുല് വിസമ്മതിച്ചിരുന്നു. 2019ലെ തെരഞ്ഞെടുപ്പ് അടുക്കുന്ന സന്ദര്‍ഭത്തിലാണ് പാര്‍ട്ടിയെ നയിക്കാന് തയ്യാറാണെന്ന് രാഹുല് ഗാന്ധി തുറന്ന് പറഞ്ഞത്.\nAbsolutely ready' to be PM candidate for 2019: Rahul Gandhi


വീട്ടിൽ വളർത്തുന്ന ഗപ്പി ചത്താലും കുറ്റം ടൊവീനോയ്ക്ക്; വൈറൽ കുറിപ്പ് - OMF Media Live\nGossips വീട്ടിൽ വളർത്തുന്ന ഗപ്പി ചത്താലും കുറ്റം ടൊവീനോയ്ക്ക്; വൈറൽ കുറിപ്പ്\nവീട്ടിൽ വളർത്തുന്ന ഗപ്പി ചത്താലും കുറ്റം ടൊവീനോയ്ക്ക്; വൈറൽ കുറിപ്പ്\nസോഷ്യൽ മീഡിയയിൽ വൈറലാകുന്ന വിനേഷ് വിശ്വനാഥിന്റെ കുറിപ്പ് ഇങ്ങനെ; മായാനദിയിൽ അഭിനയിച്ച് നദികൾ മുഴുവൻ വെള്ളം കേറി, കൽക്കിയിൽ അഭിനയിച്ച് പോലീസുകാർക്ക് ഇപ്പൊ പണിയായി, വൈറസിൽ അഭിനയിച്ച് നാട് മുഴുവൻ വൈറസാണ്, തീവണ്ടിയിൽ അഭിനയിച്ച് തീവണ്ടി സർവീസ് നിന്നു എന്നൊക്കെയാണ്. അതേ, മതവൈദികന്മാർ നുണ പറഞ്ഞ് ആൾക്കാരെ പറ്റിക്കുന്ന വീഡിയോകൾ കളിയാക്കി ഷെയർ ചെയ്യുന്ന അതേ മലയാളികളിൽ ഒരു വിഭാഗത്തിന്റെ മറ്റൊരു വിനോദം. ഒന്നും ചെയ്യാത്ത ഒരുത്തനെ പ്രതിസ്ഥാനത്ത് നിർത്തുക.ആദ്യം പ്രളയം വന്നപ്പോ തിരുവനന്തപുരം വിമൻസ് കോളേജിൽ വോളന്റിയർ വർക്കിന് നിന്ന ഒരുദിവസമാണ് വിശ്രമവേളയിൽ ഫോണ് എടുത്തപ്പോ ടോവിനോ ഒരു ക്യാമ്പിൽ ജോലി ചെയ്യുന്ന ഫോട്ടോ കണ്ടത്.\nആ ഒരു നിമിഷത്തിൽ, എന്ത് ചെയ്യാൻ മനസുണ്ടായിരുന്ന മൊമെന്റിൽ അത് തന്ന ആവേശം നല്ല വലുതായിരുന്നു. പ്രളയം ഒക്കെ കഴിഞ്ഞ് ആ സമയത്ത് ആ ഏരിയയിൽ കാണാത്ത സാരന്മാരുടെ “ഇവനെന്തൊരു ഷോയാരുന്നടെ ഓഡിറ്റിങ് സെക്ഷനുകളിലും ഇരുന്ന് അവിയേണ്ടിവന്നിട്ടുണ്ട്. ആ സമയത്ത്5പൈസയുടെ ഉപയോഗം കാണിക്കാത്ത ഫ്രാസ്ട്രേഷൻ ഗ്രൂപ്പുകാർ തുടങ്ങിവച്ചതാണ് flood starഎന്ന വിളി. ഇന്നിപ്പോ എന്ത് നടന്നാലും കുറ്റം ടോവിനോക്കാണ്. ഫ്രിഡ്ജിന്ന് വെള്ളം എടുത്തിട്ട് തിരിയുമ്പോ കാലിന്റെ ചെറുവിരൽ വല്ലടത്തും ഇടിച്ചാൽ ടോവിനോക്ക് ചെറുവിരൽ ഉള്ളതുകൊണ്ടാണെന്നുപറയും. വീട്ടിൽ വളർത്തുന്ന ഗപ്പി ഒക്കെ ചാവാതെ നോക്കണം കാര്യം ഗപ്പി എന്നൊരു പടത്തിൽ അഭിനയിച്ചതുകൊണ്ട് അതും അങ്ങേരുടെ തലയിലാവും. ഗോദയിൽ കയറുന്ന ഫയൽവാന്മാർ കാലുതെറ്റി വീഴാതെയൊക്കെ നോക്കുക. ഗോദ എന്നൊരു പടത്തിലും അദ്ദേഹം അഭിനയിച്ചു.\nഅതും ഇവന്മാർ അങ്ങേരുടെ തലയിൽ കൊണ്ടുവെക്കും. മറഡോണക്ക് ഇനി വല്ല പരിക്കോ, അങ്ങേരിനി വല്ല പെനാൽറ്റിയോ മിസ് ചെയ്താൽ ആ കുറ്റവും ഇന്നാട്ടിൽ ഇരിക്കുന്ന ടോവിനോ തോമസിനായിരിക്കും. ഇത്, ഒരുത്തൻ വളരുന്നതിന്റെ കണ്ണുകടി ആണോ അതോ നെപ്പോട്ടിസത്തിൽ ഊന്നിയ ഫാനോളി ചിന്തകളുടെ ശാപമാണോ എന്നറിയില്ല. ട്രോൾ എന്നത് ഫ്രാസ്ട്രേഷൻ അഥവാ നല്ല ഒന്നാന്തരം ക്രിമികടി തീർക്കാനുള്ള ഒരു ഉപാധി ആയിക്കഴിഞ്ഞു. ചെമ്പൻ വിനോദിന്റെ വിവാഹത്തിന് ടോവിനോ കൊടുത്ത ആശംസ പോലും ഈ വിധത്തിൽ ക്രൂരമായി വ്യാഖ്യാനിക്കപ്പെട്ടു എന്നോർക്കുക.ഇതൊക്കെ തമാശയല്ലേ, അങ്ങനെ കണ്ടുകൂടെ” എന്ന കമന്റുമായി വരുന്ന നിഷ്കളങ്കമക്കളൊക്കെ രണ്ടടി മാറി നിക്ക്.\nPrevious articleഹോട്ട്‌സ്‌പോട്ടില് രോഗികളുമായി ഓട്ടത്തിലാണ് ബാബു, ഊണും ഉറക്കവും ആംബുലന്‍സില് തന്നെ; വീട്ടില് പോയിട്ടും ഭാര്യയേയും മക്കളെയും കണ്ടിട്ടും 42 ദിവസമായി.!\nNext articleഇനി മാറിനിൽക്കുന്നതിൽ അർത്ഥമില്ല അവസാനിപ്പിച്ചിടത്ത് നിന്നും ഞാൻ തുടരുകയാണ്; ചാരിറ്റിയുമായി വീണ്ടും ഫിറോസ് കുന്നംപറമ്പിൽ.!


Emalayalee.com - ട്രംപിന്റെ രണ്ടാം ഇമ്പീച്ച്‌മെന്റ് വിചാരണ ഫെബ്രുവരിയില് തുടങ്ങും\nAMERICA 23-Jan-2021 മീട്ടു കലാം\nമുന് പ്രസിഡണ്ട് ഡൊണാള്‍ഡ് ട്രംപിന്റെ രണ്ടാം ഇമ്പീച്ച്‌മെന്റ് വിചാരണ ഫെബ്രുവരി രണ്ടാം വാരം ആരംഭിക്കും. ഇതിന് ആവശ്യമായ നടപടികള് അടുത്ത ആഴ്ച തന്നെ തുടങ്ങും. ഉന്നയിക്കുന്ന ആരോപണങ്ങളെ പിന്തുണയ്ക്കുന്ന രേഖകള് സെനറ്റിന് ഈ സമയം ലഭ്യമാകും. സെനറ്റര്‍മാരാണ് ജൂറിയായി സത്യപ്രതിജ്ഞ ചെയ്യുന്നത്.\nറിപ്പബ്ലിക്കന്മാരുമായി സെനറ്റ് ഡെമോക്രാറ്റിക് പാര്‍ട്ടി നേതാവ് ചക് ഷൂമര് ധാരണയിലെത്തിയ ശേഷം വെള്ളിയാഴ്ചയാണ് വിചാരണ ഫെബ്രറിയില് നടത്തുമെന്ന് അറിയിച്ചത്. ട്രംപിന് പ്രതിരോധം തയ്യാറാക്കാന് വിചാരണയ്ക്ക് രണ്ടാഴ്ചത്തെ സാവകാശം റിപ്പബ്ലിക്കന് നേതാവ് മിച്ച് മക്കോനെല് ആവശ്യപ്പെട്ടിരുന്നു.\nഹൗസിലെ അംഗങ്ങള് വോട്ട് ചെയ്ത ഇമ്പീച്ച്‌മെന്റ് പ്രമേയം തിങ്കളാഴ്ച കുറ്റപത്രമായി സ്പീക്കര് നാന്‍സി പെലോസി സെനറ്റിന് കൈമാറും. അതിന്റെ പിറ്റേ ദിവസം സെനറ്റര്‍മാര് ജൂറിയായി സത്യപ്രതിജ്ഞ ചെയ്യുമെങ്കിലും വിചാരണ രണ്ടാഴ്ച കൂടി കഴിഞ്ഞു മാത്രമേ ആരംഭിക്കൂ എന്നും ഷൂമര് വ്യക്തമാക്കി.\n' യു എസ് സെനറ്റില് ഒരു വിചാരണ നടക്കും. പ്രസിഡന്റിനെ ശിക്ഷിക്കാമോ എന്നത് സംബന്ധിച്ച് വോട്ടെടുപ്പുണ്ടാകും. പിഴവ് സംഭവിക്കരുത്.' അദ്ദേഹം ഓര്‍മ്മപ്പെടുത്തി.\nഇമ്പീച്ച്‌മെന്റ് പ്രക്രിയയില് കുറ്റാരോപിതനെ കോടതിയിലെ രീതിയില് തന്നെ സെനറ്റര്‍മാര് ജൂറിയായി നിന്ന് വിചാരണ നടത്തും. മൂന്നില് രണ്ട് അംഗങ്ങള് കുറ്റക്കാരന് എന്നു വിധി എഴുതിയാല് ഇമ്പീച്ച്‌മെന്റ് നടക്കും. അതായത് 100 അംഗങ്ങളില് 67 പേര് ട്രംപിനെ എതിര്‍ത്താല്, അദ്ദേഹത്തെ ഇമ്പീച്ച് ചെയ്യാം.\nരണ്ടു പാര്‍ട്ടികളിലെയും 50 അംഗങ്ങള് വീതമാണ് സെനറ്റില് ഉള്ളത്. ട്രംപിനെ ശിക്ഷിക്കാന് പര്യാപ്തമായ മൂന്നില് രണ്ട് നേടുന്നതിന് ഡെമോക്രറ്റുകള്‍ക്ക് 17 റിപ്പബ്ലിക്കന്മാരുടെ വോട്ട് വേണ്ടി വരും.\nകഴിഞ്ഞ വര്‍ഷത്തെ ആദ്യ ഇമ്പീച്ച്‌മെന്റില് ട്രംപിനെ ശിക്ഷിക്കാന് സെനറ്റിന് കഴിഞ്ഞിരുന്നില്ല.\nജനുവരി ആറിന് ക്യാപിറ്റോള് മന്ദിരത്തില് നടന്ന കലാപത്തിന് പ്രേരിപ്പിച്ചത് ട്രംപ് ആണെന്നതാണ് അദ്ദേഹത്തിനു മേല് ചാര്‍ത്തപ്പെട്ടിരിക്കുന്ന കുറ്റം. ഒരു പോലീസ് ഉദ്യോഗസ്ഥനടക്കം അഞ്ച് പേരുടെ ജീവന് നഷ്ടപ്പെട്ട സംഭവത്തിനെത്തുടര്‍ന്ന് റിപ്പബ്ലിക്കന്മാരില് ചിലര് പോലും ട്രംപിനെതിരെ തിരിഞ്ഞിരുന്നു.\nവിചാരണ ആരംഭിക്കുന്നതിന് നല്‍കിയിരിക്കുന്ന കാലയളവുകൊണ്ട്, കോവിഡ് പ്രതിസന്ധിയെ മറികടക്കാനും സാമ്പത്തിക പ്രതിസന്ധിയില് നിന്ന് രാജ്യത്തെ കരകയറ്റാനുമുള്ള പദ്ധതികള് സെനറ്റുമായി ചേര്‍ന്നാലോചിച്ച് ബൈഡന് നടപ്പാക്കാന് സാധിക്കും.\nസ്ഥാനമൊഴിഞ്ഞ പ്രസിഡന്റിനെ ഇമ്പീച്ച് ചെയ്യാന് കഴിയുമോ എന്ന ചോദ്യവും ഇതിനിടയില് ഉയര്‍ന്നിരുന്നു.\n' എന്റെ ചില റിപ്പബ്ലിക്കന് സഹപ്രവര്‍ത്തകരുടെ സംശയം ഡൊണാള്‍ഡ് ട്രംപ് അധികാരത്തില് നിന്ന് മാറിയ ശേഷം ഇമ്പീച്ച്‌മെന്റ് നടപടിയിലേക്ക് തിരിയുന്നതും വിചാരണ നടത്തുന്നതും ഭരണഘടനാ വിരുദ്ധമല്ലേ എന്നതാണ്.\nഇടതു-വലതു-മധ്യ രംഗത്തുനിന്നുള്ള നൂറോളം ഭരണഘടനാ വിദഗ്ധര് ഈ വാദം നിരാകരിച്ചിട്ടുണ്ട്. നമ്മുടെ രാജ്യത്തിനെതിരെ ഗുരുതരമായ കുറ്റകൃത്യം ചെയ്യാണ് പ്രേരിപ്പിച്ച ശേഷം ആ ഉത്തരവാദിത്തം ഏറ്റുകൊണ്ട് രാജിവയ്ക്കാന് പോലും കൂട്ടാക്കാതിരുന്ന ആള്‍ക്ക് ഇനിയും അധികാരം ലഭിക്കാനുള്ള അര്‍ഹത ഇല്ലാതാക്കേണ്ടതുണ്ട്.' ഷുമര് അഭിപ്രായപ്പെട്ടു.\nഅധികാരമൊഴിഞ്ഞ് ഫ്‌ലോറിഡയിലേക്ക് പറക്കാന് ഒരുങ്ങുമ്പോഴും ട്രംപ് പറഞ്ഞ വാക്കുകള് ' ഏത് വിധേനയും ഞങ്ങള് തിരിച്ചു വരും' എന്നതാണ്.\nആ തിരിച്ചുവരവ് തടുക്കുകയാണ് ഇമ്പീച്ച്‌മെന്റിലൂടെ ലക്ഷ്യമിടുന്നത്.


ബജ്‌റംഗ്ദള് നേതാവിന്റെ കൊലപാതകം: ആറുപേര് അറസ്റ്റില്\nHomeNewsബജ്‌റംഗ്ദള് നേതാവിന്റെ കൊലപാതകം: ആറുപേര് അറസ്റ്റില്\nശിവമോഗ: കര്‍ണാടക ശിവമോഗയില് ബജ്‌റംഗ് ദള് പ്രവര്‍ത്തകന് ഹര്‍ഷയുടെ കൊലപാതകത്തില് ആറുപേര് അറസ്റ്റില്. അറസ്റ്റിലായ എല്ലാവര്‍ക്കും നേരത്തെയും ക്രിമിനല് പശ്ചാത്തലമുള്ളവരായിരുന്നെന്ന് പോലീസ് പറഞ്ഞു.[www.malabarflash.com]\nമൊത്തം 12 പേരെ കസ്റ്റഡിയിലെടുത്തു. അറസ്റ്റിലായ ആറുപേരില് മൂന്ന് പേര് കൊലപാതകത്തില് നേരിട്ട് പങ്കെടുത്തവരാണ്. എല്ലാവരുടെയും പ്രായം 20നും 22നും ഇടയിലാണെന്നും പോലീസ് വ്യക്തമാക്കി. കൊലപാതകത്തിനുള്ള കാരണം ഇനിയും വ്യക്തമായിട്ടില്ലെന്ന് എസ്പി ലക്ഷ്മി പ്രസാദ് പറഞ്ഞു.\nശിവമോഗയില് കൊലപാതകത്തെ തുടര്‍ന്ന് ഏര്‍പ്പെടുത്തിയ നിരോധനാജ്ഞ വെള്ളിയാഴ്ച വരെ നീട്ടി. ഹര്‍ഷയുടെ സംസ്‌കാര ചടങ്ങില് അയ്യായിരത്തോളം പേര് പങ്കെടുത്തു. കല്ലേറിനെ തുടര്‍ന്ന് പോലീസ് ലാത്തി വീശി. ഞായറാഴ്ച രാത്രിയാണ് ബജ്‌റംഗ് ദള് നേതാവായ ഹര്‍ഷയെ ഒരു സംഘം ആളുകള് കൊലപ്പെടുത്തിയത്. തുടര്‍ന്ന് സംഘര്‍ഷാവസ്ഥയുണ്ടായി.\nഹിജാബുമായി ബന്ധപ്പെട്ട വിവാദമാണ് കൊലപാതകത്തിന് പിന്നിലെന്ന ആരോപണം കര്‍ണാടക ആഭ്യന്തര മന്ത്രി അരഗ ജ്ഞാനേന്ദ്ര നേരത്തെ തള്ളിയിരുന്നു. എന്നാല് സംഭവത്തില് ഗൂഢാലോചന ആരോപിച്ച് മന്ത്രി കെ എസ് ഈശ്വരപ്പയും കേന്ദ്രസഹമന്ത്രി ശോഭ കരന്ത്‌ലജയും രംഗത്തെത്തി.\nകസ്റ്റഡിയിലായത് 12 ക്യാമ്പസ് ഫ്രണ്ട് പ്രവര്‍ത്തകരാണെന്ന് സൂചനയുണ്ട്. ഞായറാഴ്ച വൈകിട്ടാണ് ശിവമൊഗ്ഗയിലെ സീഗാഹട്ടി സ്വദേശിയായ ഹര്‍ഷ കാറിലെത്തിയ അക്രമിസംഘത്തിന്റെ വെട്ടേറ്റ് കൊല്ലപ്പെട്ടത്. കാമത്ത് ഒരു പെട്രോള് പമ്പിന് സമീപത്ത് നില്‍ക്കുകയായിരുന്ന ഹര്‍ഷയെ അക്രമിസംഘം വെട്ടുകയായിരുന്നു.\nഅഞ്ച് പേരാണ് ഹര്‍ഷയുടെ കൊലപാതകത്തില് നേരിട്ട് പങ്കെടുത്തതെന്ന് പോലീസിന് വ്യക്തമായിട്ടുണ്ട്. ഇതില് കാസിം, സയ്യിദ്, നദീം എന്നിവരെ പോലീസ് അറസ്റ്റ് ചെയ്തു. രണ്ട് പേര് ഒളിവിലാണ്. ഇവര്‍ക്ക് വേണ്ടിയുള്ള അന്വേഷണം ഊര്‍ജിതമാണ്.\nബജ്‌രംഗദളിന്റെ സജീവപ്രവര്‍ത്തകനായിരുന്ന ഹര്‍ഷയ്ക്ക് മുമ്പും നിരവധി ഭീഷണി സന്ദേശങ്ങള് ലഭിച്ചിരുന്നുവെന്നാണ് പോലീസ് വ്യക്തമാക്കുന്നത്. ബജറംഗ്ദള് റാലികള്‍ക്കിടെ പ്രദേശത്ത് മറ്റൊരു സംഘവുമായി ഹര്‍ഷ നിരന്തരം സംഘര്‍ഷത്തിലായിരുന്നു എന്ന് പോലീസ് അന്വേഷണത്തില് കണ്ടെത്തിയിരുന്നു.\nശിവമൊഗ്ഗയില് ചൊവ്വാഴ്ചയും ബജ്‌രംഗദള് പ്രവര്‍ത്തകര് പ്രതിഷേധറാലി നടത്താനെത്തി. എന്നാല് പോലീസ് ഇടപെട്ട് ഇവരെ പിരിച്ചുവിടുകയായിരുന്നു. ശിവമൊഗ്ഗയില് സംഘര്‍ഷാവസ്ഥ തുടരുകയാണ്. ഒരു വിഭാഗത്തിന്റെ കടകള്‍ക്ക് നേരെ കല്ലേറുണ്ടായി.ശിവമൊഗ്ഗയില് സ്‌കൂളുകളും കോളേജുകളും അടച്ചിട്ടിരിക്കുകയാണ്. സ്ഥലത്ത് കനത്ത പോലീസ് കാവലാണ് ഏര്‍പ്പെടുത്തിയിരിക്കുന്നത്.\nArrested Karnataka Murder-case National News


വെറൈറ്റി ഹെയർ കട്ടിങ്ങുമായി ബാർബർ ബാലൻ - NBTV Live\nHome Better Living വെറൈറ്റി ഹെയർ കട്ടിങ്ങുമായി ബാർബർ ബാലൻ\nBurning hair cutting withahammer knife and fork this barber is another level\nകത്തിച്ച ശേഷം കത്തി ഉപയോഗിച്ച് ചുറ്റിക കൊണ്ട് അടിച്ച് തലമുടി മുറിക്കും. പൊട്ടിയ ഗ്ലാസിന്റെ കഷ്ണം കൊണ്ട് സ്റ്റൈല് വരുത്തും! പറഞ്ഞു വന്നത് എന്താണ് എന്നായിരിക്കും സംശയം. ഒരു ബാര്‍ബര്‍ഷോപ്പില് മുടിമുറിക്കുന്ന സ്റ്റൈലാണ് മുകളില് പറഞ്ഞത്.\nഅന്തംവിടേണ്ട. സംഗതി സത്യമാണ്. ഈ ബാര്‍ബറും അയാളുടെ മുടി മുറിക്കല് രീതികളും ഇപ്പോള് ഹിറ്റായി മാറി. ഇതിന്റെ വീഡിയോ സോഷ്യല് മീഡിയയില് വൈറലാണ്.\nപാകിസ്ഥാനിലെ ലാഹോറിലുള്ള അലി അബ്ബാസ് എന്ന ബാര്‍ബറാണ് വ്യത്യസ്ത രീതികളാല് ശ്രദ്ധേയനായത്. പരമ്പരാഗതമായ മുടി മുറിക്കല് രീതികളില് നിന്ന് വ്യത്യസ്തമായി എന്തെങ്കിലും വേണമെന്ന ചിന്തയാണ് ഇത്തരം പരീക്ഷണങ്ങള്‍ക്ക് പിന്നിലെന്ന് അലി പറയുന്നു. പൊട്ടിയ ഗ്ലാസിന്റെ കഷ്ണങ്ങള് ഉപയോഗിച്ച് മുടി സ്‌റ്റൈല് ചെയ്യുന്നതിനിടെയാണ് അലി ഇക്കാര്യം പറഞ്ഞത്.\nവീഡിയോയില് അലി ഒരാളുടെ തലയില് കത്തി ഉപയോഗിച്ച് ചുറ്റിക കൊണ്ട് അടിച്ച് മുടി കട്ട് ചെയ്യുന്നത് കാണാം. ആദ്യം ചെറിയ ഭയം തോന്നിയിരുന്നു. എന്നാല് പിന്നീട് ഇതെല്ലാം ആസ്വദിച്ചുവെന്നും അലി നന്നായി മുടി മുറിച്ചുവെന്നും ഉപഭോക്താക്കളില് ഒരാള് വ്യക്തമാക്കി.\nContent Highlight : Burning hair cutting withahammer knife and fork this barber is another level\nPrevious articleഇരുളിന്റെ ട്രെയിലർ പുറത്തിറങ്ങി\nNext articleമുൻ എംപി സ്കറിയ തോമസ് അന്തരിച്ചു\nJanuary 20 2021 6:22 pm\nസർവകലാശാല പരീക്ഷകളുടെ കാര്യത്തിൽ മാർഗ നിർദേശങ്ങളുമായി യു...\nJuly72020 8:45 am\nഫോണ്‍വിളികളിലൂടെ ഇന്‍ഷുറന്‍സ് തട്ടിപ്പ്; തടയാന് നടപടിയുമായി ഐആര്‍ഡിഎ\nMarch 25 2021 2:33 pm


-ബെഞ്ചാലി-: ബംഗളൂരപ്പനും ആഭിചാരക്രിയയും.\nകഴിഞ്ഞ ദിവസങ്ങളിൽ ബംഗളൂർ മുഖ്യന് ഉറക്കമില്ലായ്മ വല്ലാതെ കൂടിയിട്ടുണ്ട്. ആരൊക്കെയോ ആഭിചാരക്രിയ നടത്തിയതിനാൽ സമാധാനം നഷ്ടപെട്ടുപോയ അദ്ദേഹമിപ്പോൾ പ്രതിക്രിയയിലാണ്. ആരു പറഞ്ഞ് കൊടുക്കുന്ന പ്രതിക്രിയയും പരീക്ഷിക്കാൻ മൂപ്പര് ഇപ്പോൾ റെഡിയാണ്. ആഭിചാര ക്രിയകളുടെ ഫലം വസ്ത്രത്തിലൂടെ ഇഴഞ്ഞുകേറി ശരീരത്തിലേക്ക് വ്യാപിക്കുമെന്നതിനാൽ പൂർണ്ണ നഗ്നനായിട്ട് ഉറങ്ങിയും വിവസ്ത്രനായി മുങ്ങികുളിച്ചും പേടിച്ചിരിക്കാണെന്ന് കേൾവി.\nപ്രധാന ക്രിയകൾ വന്നീട്ടുള്ളത് സിദ്ധരാമയ്യയിൽ നിന്നും ജനതാദളിന്റെ രേവണ്ണയിൽ നിന്നുമാവാനാണ് സാധ്യത. ആയിരം കോടിയുടെ ഭൂമിയഴിമതി തുടങ്ങി ചില്ലറയായി അച്ചായന്മാരുടെ ഗ്ളോബൽ കൌൺസിൽ നിന്നുപോലും പല പല കൂടോത്രങ്ങളാണിപ്പോൾ ലഭിച്ച് കൊണ്ടിരിക്കുന്നത്. ഈ കോലാഹലങ്ങൾക്കിടയിൽ അദ്ദേഹം ആഭിചാര കഥയിലെത്തിയില്ലെങ്കിലെ അത്ഭുതം.\nബംഗളൂരപ്പന് പ്രതിക്രിയക്ക് ആളെ കിട്ടിയില്ലെങ്കിൽ പറയണം, കുറെ വൂഡൂകള് ഹൈത്തിയിൽ നിൽക്കാനാവാതെ അലഞ്ഞ് നടക്കുന്നുണ്ട്. നെഴ്സറി കുട്ടികൾക്കു കൊടുക്കുന്ന സ്പ്രേ അടിച്ച പഴങ്കഞ്ഞികൊടുത്താൽ മതിയാവും ശമ്പളമായി. വൂഡൂകളുടെ കാര്യമിപ്പോ കട്ടപുകയാണ്. താങ്കളെ സഹായിക്കലവർക്കും ഒരു സഹായമാകും.\nനാട്ടിൽ വരുന്ന ഓരോ ദുരന്തങ്ങൾക്ക് വൂഡുകൾ വിശദീകരണം നൽകി അതിന്റ് ക്രെഡിറ്റ് സ്വന്തമാക്കിയപ്പോൾ ജനം ശരിക്കുള്ള ക്രെഡിറ്റ് തരാനിരിക്കുന്ന വിവരം ആ പാവങ്ങളറിഞ്ഞില്ല. പത്തമ്പത് വൂഡുകളെ അടിച്ച് കൊന്നാ‍ണ് ജനം ശരിക്കും ‘പ്രതിക്രിയ‘ നടത്തിയത്. രക്ഷയില്ലാതെ വൂഡുകളിപ്പോ ക്രിയകളിൽ നിന്നും മാറി പ്രതിക്രിയകളെ കുറിച്ച് ഗവേഷണം ചെയ്ത് കൊണ്ടിരിക്കാണ്. പ്രതിക്രിയക്ക് എന്തെങ്കിലും കണ്ട് പിടിച്ചിട്ടുണ്ടാവണം.. ആയതിനാൽ ഔദ്യോഗികമായി തന്നെ മുട്ടിനോക്കണം.\nഅന്ധവിശ്വാസങ്ങൾക്ക് നാട്ടിൽ പ്രചാരമേറികൊണ്ടിരിക്കുന്നു. ജീവൻ ടീവിയിൽ അൽമഫാസ് എന്നൊരൂ പ്രോഗ്രാമുണ്ട്.. അവതാരകൻ അബ്ദുൽ ഗഫ്ഫാറ് എന്നോ ഖാഫർ എന്നോ.. ഏതായാലും വേണ്ടില്ല, മൂപ്പർ ഒരു പുസ്തകം എഴുതിയിട്ടുണ്ട്.. മനാസിൽ.. ഭൂലോകത്തുള്ള സകല തൊന്തരവുകൾക്കും മൂപര് എഴുതിയത് ജപിച്ചാൽ മതി!! ജപിക്കുന്ന മന്ത്രങ്ങൾ സത്യമാകണമെങ്കിൽ ‘ഒറിജിനൽ’ പുസ്തകം തന്നെ വേണം. പുസ്തകത്തിന്റെ ഫോട്ടൊസ്റ്റാറ്റ് ഉപയോഗിച്ചാൽ മന്ത്രഫലം ലഭിക്കില്ല!. മൂപരുടെ സാമ്പത്തിക പ്രശ്‌നം തീരണമെങ്കിൽ സകല പ്രശ്‌നങ്ങൾക്കും പ്രതിവിധിയുണ്ടെന്ന് പറയുന്ന പുസ്തകം വിഢിജനങ്ങൾ വാങ്ങിയിട്ട് വേണം!! പേറ്റന്റെടുത്ത മന്ത്രങ്ങളുടെ തന്ത്രങ്ങൾ അറിഞ്ഞിട്ടും ഇവന്മാരുടെയൊക്കെ വൃത്തികേടുകൾ വിളമ്പരം ചെയ്യുന്ന ചാനലുകൾ!! കാഷ് കിട്ടിയാൽ ഏത് ചെറ്റത്തരവും ബ്രോഡ്കാസ്റ്റ് ചെയ്യാൻ നമ്മുടെ മീഡിയകൾ റെഡിയാണ്. കമ്മ്യൂണിസ്റ്റ് പ്രസ്ഥാനക്കാരുടെ ചാനൽ വരെ ഇത്തരം അന്ധവിശ്വാസങ്ങളുടെ പ്രചാരകരാവുന്നു!!\nഈ അടുത്ത കാലത്താണ് തോക്ക് സ്വാമിയുടെ പുലമ്പൽ നാം ഫേസ്ബുക്കിലൂടെ കേട്ടത്. മൂപ്പർക്ക് മൂന്ന് കുരുമുളക് മതിപോലും ആഭിചാരങ്ങളിലൂടെ ശത്രുക്കളെ തകർക്കാൻ… മൂന്നല്ല മൂന്ന് കിന്റലെടുത്താലും ഒരു കുന്തവും സംഭവിക്കില്ല. സ്വന്തം അറസ്റ്റ് പോലും അറിയാൻ കഴിയാത്ത പമ്പര വിഢിയുടെ പുലമ്പല്… അങ്ങിനെ എത്ര!!\nവിശ്വാസങ്ങളും അന്ധവിശ്വാസങ്ങളെയും വേർത്തിരിച്ചറിയാൻ കഴിഞ്ഞില്ലെങ്കിൽ മനുഷ്യൻ ആകാശത്ത് നിന്ന് വീണവനെ പോലെയാണ്. കാറ്റുകളുടെ ഗതികൾക്കനുസരിച്ച് എവിടെ ചെന്നും വീഴാം...!\nPosted by ബെഞ്ചാലി at 2:49 PM Labels: ആഭിചാരക്രിയ\nകളി കാലം , അല്ലാതെന്തു പറയാന്\nവിശ്വാസങ്ങളെക്കാള് അന്ധവിശ്വാസാങ്ങള്‍ക്ക് മാര്‍ക്കറ്റുള്ള കാലമാണിത്. എല്ലാവര്ക്കും ക്വിക്ക് റിസല്‍ട്ടാണ് വേണ്ടത്. ശാസ്ത്രത്ജ്ഞാന്മാര് പോലും തേങ്ങ ഉടച്ചും രാഹുകാലം നോക്കിയും റോക്കറ്റ് വിക്ഷേപിക്കുന്ന ഇക്കാലത്ത് ഗഫാര് മൌലവിയിടെ മന്‍സില് കച്ചവടവും തോക്ക് സ്വാമിയുടെ ആഭിചാരവും മാര്‍ക്കറ്റിലെ ചൂടപ്പങ്ങള് തന്നെ. അക്കൂട്ടത്തില് ബാംഗ്ലൂര് മുഖ്യന് ആഭിചാരം ഭയന്ന് തുണി ഉടുക്കാതെ നടക്കുന്നു എന്ന് കൂടി കേള്‍ക്കുമ്പോള് ചിത്രം പൂര്‍ത്തിയായി.\nvivaram vekkumbol vivekam illathaavunnu\nഅറിവില്ലത്തവർ വിശ്വാസത്തെപോലും തകർക്കും......\nവിശ്വാസങ്ങളും അന്ധവിശ്വാസങ്ങളെയും വേർത്തിരിച്ചറിയാൻ കഴിഞ്ഞില്ലെങ്കിൽ മനുഷ്യൻ ആകാശത്ത് നിന്ന് വീണവനെ പോലെയാണ്.നൂറു ശതമാനവും യോജിക്കുന്നു..\n'ഞാനിപ്പൊ ഇതു പറഞ്ഞില്ലെങ്കില് പടച്ചോന് എന്നെ ശിക്ഷിക്കും' എന്ന് കുഞ്ഞാലിക്കുട്ടി പോലും പറയുന്ന കാലമാണേ..\nകഷ്ടം അല്ലാതെന്തു പറയാന്!.ടീവി തുറക്കാന് പറ്റാത്ത അവസ്ഥയാണിപ്പോള്. അത്രയ്ക്ക് അന്ധ വിശ്വാസങ്ങളാണ് അവയിലൂടെ പ്രചരിപ്പിക്കുന്നത്. ഇക്കാര്യത്തില് ഓരോ ചാനലും ഒന്നിനൊന്നു മുന്നിലാണ്.എല്ലാവര്‍ക്കും പണം വേണം,അതെത്ര ഹീന കൃത്യത്തിലൂടെയായാലും ശരി.ഇതില് എല്ലാ മത വിഭാഗത്തില് പെട്ടവരുമുണ്ടു താനും.വിശ്വാസമില്ലെങ്കില് പിന്നെ അന്ധ വിശ്വാസമെങ്കിലും!(...അതെല്ലെ എല്ലാം!)\nകര്‍ണാടകയില് ആഭിചാര ക്രിയ\nകേരളത്തില് വ്യഭിചാര ക്രിയ\nനട നാടോ നട\n"... ഭൂലോകത്തുള്ള സകല തൊന്തരവുകൾക്കും മൂപര് എഴുതിയത് ജപിച്ചാൽ മതി!! ജപിക്കുന്ന മന്ത്രങ്ങൾ സത്യമാകണമെങ്കിൽ ‘ഒറിജിനൽ’ പുസ്തകം തന്നെ വേണം. പുസ്തകത്തിന്റെ ഫോട്ടൊസ്റ്റാറ്റ് ഉപയോഗിച്ചാൽ മന്ത്രഫലം ലഭിക്കില്ല!..."\nമൂര്‍ച്ചയുള്ള വരികള്... ആശംസകള്...\nഇതിലൊക്കെ വിശ്വസിചില്ലെന്കില് ദേശസ്നേഹത്തില് എന്തോ കുറവുണ്ട് എന്നിടത്തെക്കാണ് പോക്ക്. tv ചാനലുകള് എത്ര നേരമാണ് ഇത് പ്രൊമോട്ട് ചെയ്യാനായി ദുര്‍വിനിയോഗം ചെയ്യുന്നത്. ഈ പോസ്റ്റ് നന്നായി.\nനല്ലൊരു ചിന്ത , നന്നായി മാഷേ ..\nമതവിശ്വാസത്തെ ഏറെ കരിവാരിത്തെക്കുന്നതും തീര്‍ത്തും അറപ്പുളവാക്കുന്നതുമായ ഒരു പ്രോഗ്രാം ആണ് മഫാസ് ഉസ്താദ് ജീവന് ടീവിയില് നടത്തുന്നത്. സമുദായത്തില് ആരും അതിനെതിരെ ശബ്ദിച്ചു കാണുന്നില്ല. ഈ പോസ്റ്റ് നന്നായി.\nബഷീർക്ക, ജീവൻ ടി.വി.യിലെ ഇത്തരം പ്രോഗ്രാമുകളെ കുറിച്ച് അബ്ദുറഷീദ് ഉഗ്രപുരത്തിന്റെ പ്രസംഗത്തിൽ നിന്നും കേട്ടതാണ്. എന്റെ വീട്ടിൽ വർഷങ്ങളായി മലയാളം ചാനൽ വന്നിട്ട്. ഒരിക്കൽ കേടായതിന് ശേഷം നന്നാക്കിയിട്ടില്ല. മലയാളം ന്യൂസുകൾ നെറ്റ് വഴി വായിക്കും. അറബ് സാറ്റ് ഉള്ളതിനാൽ ബി.ബി.സി, പ്രെസ്സ്, റഷ്യ റ്റുഡേയ് തുടങ്ങിയവ കാണും. കുട്ടികൾക്ക് എംബിസി3യും മതി. നാട്ടിലെ ചാനലുകൾ പ്രത്യേകിച്ച് മറ്റു സംസ്ഥാനങ്ങളിലെ (ഹിന്ദി, തമിഴ്) പാട്ടുകൾ കുടുംബത്തോട് ഒന്നിച്ചിരുന്ന് കാണാനൊക്കില്ല. അത് കൊണ്ടാണ് ആ വിഷയത്തിൽ ഒരു പോസ്റ്റ് ഇവിടെ വിട്ടതും.


കൊവിഡ് കാലത്ത് ഗർഭിണികൾക്കും വേണം ഏറെ കരുതൽ -\nHome Health കൊവിഡ് കാലത്ത് ഗർഭിണികൾക്കും വേണം ഏറെ കരുതൽ\nകൊവിഡ് കാലത്ത് ഗർഭിണികൾക്കും വേണം ഏറെ കരുതൽ\nസ്ത്രീകൾക്ക് ഏറ്റവും കൂടുതൽ പരിചരണവും ശ്രദ്ധയും നൽകേണ്ട സമയമാണ് ഗർഭകാലം. അതുകൊണ്ടുതന്നെ സ്ത്രീകളുടെ ഭക്ഷണം മുതൽ ഉറക്കം വരെ എല്ലാ കാര്യങ്ങളിലും ഏറ്റവും ശ്രദ്ധ ചെലുത്തണം… എന്നാൽ കൊറോണ വൈറസ് വ്യാപകമാകുന്ന സാഹചര്യത്തിൽ ഗർഭിണികൾക്കും വേണം ഏറെ കരുതൽ. ഈ ദിവസങ്ങളിൽ വീടുകളിൽ ഇരിക്കുമ്പോൾ എപ്പോഴും സന്തോഷത്തോടെ ഇരിക്കാൻ ശ്രദ്ധിക്കണം.\nഎപ്പോഴും സന്തോഷത്തോടെ ഇരിക്കുക\nഗർഭകാലത്ത് അമ്മ സന്തോഷവതിയായി ഇരുന്നാൽ മാത്രമേ, ആരോഗ്യമുള്ള കുട്ടിയ്ക്ക് ജന്മം നല്കാൻ സാധിക്കൂ. അതുപോലെ ഗർഭിണി ആയിരിക്കുമ്പോൾ അമ്മ ചെയ്യുന്ന ഓരോ കാര്യങ്ങളും കുട്ടികളുടെ വളർച്ചയിലും പ്രധാന ഘടകമാകാറുണ്ട്. അതുകൊണ്ടുതന്നെ ഗർഭിണികൾ എപ്പോഴും സന്തോഷത്തോടെയും ആരോഗ്യത്തോടെയും ഇരിക്കാൻ ശ്രദ്ധിക്കണം. ഗർഭകാലത്ത് അസുഖങ്ങൾ ഉണ്ടാകാനുള്ള സാധ്യതകൾ വളരെ ഏറെയാണ് അതിനാൽ ഏറ്റവും ശ്രദ്ധയോടെ വേണം ഈ കാലഘട്ടത്തെ അതിജീവിക്കാൻ.\nഗർഭിണിയായിരിക്കുമ്പോൾ കഴിക്കുന്ന ഭക്ഷണത്തിൽ ഏറെ കരുതൽ വേണം. ഈ സമയങ്ങളിൽ ഏറ്റവും ആരോഗ്യഗുണമുള്ള, പോഷകാഹാരം കഴിക്കണം. പയർ വർഗങ്ങൾ, പഴവർഗങ്ങൾ, നട്‌സ് തുടങ്ങി ഓരോ ഭക്ഷണം കഴിക്കുമ്പോഴും അത് ശരീരത്തിനും ആരോഗ്യത്തിനും ഏറ്റവും മികച്ചതെന്ന് ഉറപ്പുവരുത്തണം. വെള്ളം കുടി നിർബന്ധമാക്കണം. ഗർഭകാലത്ത് യൂറിനറി ഇൻഫെക്ഷൻ ഉണ്ടാകാൻ സാധ്യത കൂടുതലായതിനാൽ വെള്ളം നന്നായി കുടിക്കണം. തിളപ്പിച്ചാറ്റിയ വെള്ളമാണ് ഏറ്റവും നല്ലത്.\nചൂടുകാലത്താണ് ഗർഭിണികളിൽ ഏറ്റവുമധികം അസ്വസ്ഥതകൾ ഉണ്ടാകാറുള്ളത്. അമ്മയിൽ ഉണ്ടാകുന്ന ആസ്വസ്ഥതകൾ കുട്ടികളെയും ബാധിക്കുമെന്നതിനാൽ ചൂട് കാലത്ത് സ്ത്രീകൾ ഏറ്റവും ശ്രദ്ധ ചെലുത്തണം. ഇറുകിയ കടും കളർ വസ്ത്രങ്ങൾക്ക് പകരം അയഞ്ഞ ലൈറ്റ് കളർ വസ്ത്രങ്ങൾ ധരിക്കാൻ ശ്രദ്ധിക്കുക.\nഉറക്കം എല്ലാവർക്കും അത്യാവശ്യമാണ്. എന്നാൽ ഗർഭിണിയായിരിക്കുമ്പോൾ നന്നായി ഉറങ്ങണം. ഉറക്കം ലഭിക്കാത്ത പക്ഷം വൈദ്യസഹായം തേടി കൃത്യസമയം ഉറങ്ങുന്നുവെന്ന് ഉറപ്പുവരുത്തണം.


Bineesh Kodiyeri to file defamation case- ബി.ജെ.പി നേതാവിന് എതിരെ ബിനീഷ് കോടിയേരി മാനനഷ്ടക്കേസ് കൊടുക്കും\nഎ.എൻ.രാധാകൃഷ്ണനെതിരെ മാനനഷ്ടക്കേസ് കൊടുക്കുമെന്ന് ബിനീഷ് കോടിയേരി\nആക്രമിക്കപ്പെട്ട നടിയുടെ മനോനില മനസ്സിലാക്കി വേണം ഓരോ പ്രസ്താവനയും നടത്താൻ. ഇത്തരം കാര്യങ്ങൾ അവർക്ക് മാനസികമായി കൂടുതൽ ആഘാതമേൽപ്പിക്കുന്നതാണ്.\nFebruary 22, 2017 12:31:01 pm\nകൊച്ചി: ബി.ജെ.പി സംസ്ഥാന ജനറൽ സെക്രട്ടറി എ.എൻ.രാധാകൃഷ്ണനെതിരെ മാനനഷ്ടക്കേസ് കൊടുക്കുമെന്ന് സി.പി.എം. സംസ്ഥാന സെക്രട്ടറി കോടിയേരി ബാലകൃഷ്ണന്റെ മകനും നടനുമായ ബിനീഷ് കോടിയേരി. കൊച്ചിയിൽ പ്രമുഖ നടിയെ തട്ടിക്കൊണ്ടുപോയ സംഭവത്തിൽ ബിനീഷ് കോടിയേരിക്ക് പങ്കുണ്ടെന്ന തരത്തിൽ ബി.ജെ.പി. നേതാവ് പ്രസ്താവന നടത്തിയിരുന്നു.\nഏഷ്യാനെറ്റ് ന്യൂസ് ചാനലിന് അദ്ദേഹം നൽകിയ അഭിമുഖത്തിലാണ് ഇക്കാര്യം വെളിപ്പെടുത്തിയത്. “ആക്രമിക്കപ്പെട്ട നടിയും താനുമായി ഒരുപാട് കാലമായി ബന്ധമുണ്ട്. ഒരുമിച്ച് അഭിനയിച്ചിട്ടുള്ള ആളുകളാണ്. ഇത്തരത്തിലൊരു സംഭവമുണ്ടാകുന്പോൾ സമൂഹം ഒറ്റക്കെട്ടായി ആ സ്ത്രീക്ക് ആവശ്യമായ പിന്തുണ നൽകുകയാണ് വേണ്ടത്. എന്നാൽ അതിനെ രാഷ്ട്രീയവത്കരിച്ച് വഴിതിരിച്ച് വിടാനുള്ള ശ്രമമാണ് ബി.ജെ.പി നടത്തിയത്.” അദ്ദേഹം പറഞ്ഞു.\n“ആക്രമിക്കപ്പെട്ട നടിയുടെ മനോനില മനസ്സിലാക്കി വേണം ഓരോ പ്രസ്താവനയും നടത്താൻ. ഇത്തരം കാര്യങ്ങൾ അവർക്ക് മാനസികമായി കൂടുതൽ ആഘാതമേൽപ്പിക്കുന്നതാണ്. ഈ സമയത്ത് എന്തിനാണ് ഇവർ ഇത്തരം പ്രസ്താവനകൾ പുറപ്പെടുവിക്കുന്നതെന്ന് ജനങ്ങൾ ചിന്തിക്കും. വളരെ മലീമസമായ നിലയിലാണ് ബി.ജെ.പി ഈ വിഷയത്തിൽ നിലപാടെടുക്കുന്നത്” അദ്ദേഹം കൂട്ടിച്ചേർത്തും.\nകേസിൽ മുഖ്യപ്രതിയായി സംശയിക്കുന്ന പൾസർ സുനിയെ തനിക്ക് പരിചയമില്ല. ഈ സംഭവത്തിന് ശേഷം മാധ്യമങ്ങളിൽ വന്ന വാർത്തകളിൽ നിന്നാണ് ഇയാളെ കുറിച്ച് അറിഞ്ഞത്. എന്നാൽ താനുമായി ഇയാൾക്ക് ബന്ധം സ്ഥാപിക്കാൻ പലരും ആഗ്രഹിക്കുന്നുണ്ടെന്നും അദ്ദേഹം പറഞ്ഞു.\nWeb Title: Actress abduction case bineesh kodiyeri to file plea against bjp leader an radhakrishnan


COVID-19 cases in Tirupati temple rise to 160 പുരോഹിതർ അടക്കം 160 ജീവനക്കാർക്ക് കൊവിഡ്; തിരുപ്പതി ക്ഷേത്രം അടക്കില്ലെന്ന് അധികൃതർ\nപുരോഹിതർ അടക്കം 160 ജീവനക്കാർക്ക് കൊവിഡ് ബാധ സ്ഥിരീകരിച്ചെങ്കിലും തിരുപ്പതി ക്ഷേത്രം അടക്കില്ലെന്ന് അധികൃതർ. ശ്രീ പെഡ്ഡ ജീയാർ സ്വാമി മഠത്തിലെ പുരോഹിതനാണ് തിരുപ്പതി ക്ഷേത്രത്തിൽ അവസാനമായി കൊവിഡ് ബാധ സ്ഥിരീകരിച്ചത്. അദ്ദേഹത്തെ ആശുപത്രിയിലേക്ക് മാറ്റാൻ തീരുമാനിച്ചിരുന്നു എന്നും മഠത്തിലിരുന്ന് തന്നെ ചികിത്സിക്കാമെന്ന് 63 കാരനായ പുരോഹിതൻ അറിയിച്ചതായി ക്ഷേത്രം അധികൃതർ പറയുന്നു.\nക്ഷേത്രത്തിലെ 16 പൂജാരിമാർക്കാണ് ഇതുവരെ കൊവിഡ് സ്ഥിരീകരിച്ചത്. ലഡ്ഡു ഉണ്ടാക്കുന്ന 16 ജോലിക്കാരും 56 സുരക്ഷാ ഉദ്യോഗസ്ഥരും കൊവിഡ് പോസിറ്റീവായെന്ന് എബിപി ന്യൂസ് റിപ്പോർട്ട് ചെയ്യുന്നു. ഇവരൊക്കെ ദർശനത്തിനെത്തുന്ന ഭക്തരുമായി നേരിട്ട് സമ്പർക്കത്തിൽ ഏർപ്പെടുന്നവരാണ്. ഇതുവരെ ക്ഷേത്രദർശനം നടത്തിയ ഒരു ഭക്തനും കൊവിഡ് സ്ഥിരീകരിക്കാത്തതു കൊണ്ട് തന്നെ ക്ഷേത്രം അടക്കില്ലെന്നാണ് അധികൃതരുടെ നിലപാട്. ഈ നിലപാടിനെതിരെ സമൂഹമാധ്യമങ്ങളിൽ പ്രതിഷേധം ശക്തമാണ്. ക്ഷേത്രത്തിലെ ഒരു പൂജാരിയും അധികൃതരുടെ നിലപാടിനെതിരെ രംഗത്തെത്തിയിരുന്നു.\nRead Also : കൊവിഡ് 19: തിരുപ്പതി ക്ഷേത്രം ഏർപ്പെടുത്തിയ നിയന്ത്രണങ്ങൾക്ക് പുല്ലു വില; ഭക്തജനത്തിരക്ക് രൂക്ഷം\nലോക്ക്ഡൗണിൽ അടച്ച ക്ഷേത്രം ജൂൺ 11നാണ് വീണ്ടും തുറന്നത്. 6000 പേരെ മാത്രമെ ഒരു ദിവസം ദർശനത്തിന് അനുവദിക്കൂ എന്നായിരുന്നു തീരുമാനം. 10 വയസിൽ താഴെയുള്ളവരെയും 65 വയസിന് മുകളിൽ ഉള്ളവരെയും ദർശനത്തിന് അനുവദിക്കില്ല. മണിക്കൂറിൽ 300 മുതൽ 500 വരെ ഭക്തർക്കാവും ദർശന സൗകര്യം. ഇതിനായി ക്യൂ കോംപ്ലക്സ് ഉൾപ്പെടെയുള്ള സംവിധാനങ്ങൾ പുനക്രമീകരിച്ചിരുന്നു.\nജൂൺ എട്ടു മുതൽ രാജ്യത്തെ ആരാധനാലയങ്ങൾ നിയന്ത്രണങ്ങളോടെ തുറക്കാൻ കേന്ദ്രസർക്കാർ അനുവാദം നൽകിയതോടെയാണ് തിരുപ്പതി ക്ഷേത്രം ഉൾപ്പെടെയുള്ള ആരാധനാലയങ്ങൾ തുറക്കാൻ തീരുമാനിച്ചത്.\nStory Highlights – COVID-19 cases in Tirupati temple rise to 160


എ.പി.ജെ. അബ്ദുൽ കലാം - വിക്കിപീഡിയ\n(എ.പി.ജെ. അബ്ദുൾ കലാം എന്ന താളിൽ നിന്നും തിരിച്ചുവിട്ടതു പ്രകാരം)\nഡോ. എ.പി.ജെ. അബ്ദുൽ കലാം\nഎ.പി.ജെ. അബ്ദുൽ കലാം, 2014 നവംബറിൽ തിരുവനന്തപുരത്തു നടന്ന അന്താരാഷ്ട്ര പുസ്തകോത്സവത്തിൽ\nഇന്ത്യയുടെ 11-ആം രാഷ്ട്രപതി\nജൂലൈ 25, 2002 – ജൂലൈ 25, 2007\nഭൈറോൺ സിങ് ശെഖാവത്ത്\n(1931-10-15)ഒക്ടോബർ 15, 1931\nധനുഷ്കോടി, രാമേശ്വരം, മദ്രാസ് പ്രസിഡൻസി, ബ്രിട്ടീഷ് ഇന്ത്യ\n27 ജൂലൈ 2015(2015-07-27) (പ്രായം 83)\nഷില്ലോങ്ങ്, മേഘാലയ, ഇന്ത്യ\nഇന്ത്യയുടെ പതിനൊന്നാമത് രാഷ്ട്രപതിയായിരുന്നു(2002-2007) അവുൽ പകീർ ജൈനുലബ്ദീൻ അബ്ദുൽ കലാം എന്ന എ.പി.ജെ. അബ്ദുൽ കലാം (ഒക്ടോബർ 15 1931 – ജൂലൈ 27 2015). പ്രശസ്തനായ മിസൈൽ സാങ്കേതികവിദ്യാവിദഗ്ദ്ധനും എഞ്ചിനീയറുമായിരുന്നു ഇദ്ദേഹം. തമിഴ്‌നാട്ടിലെ രാമേശ്വരത്ത് ജനിച്ച ഇദ്ദേഹം ബഹിരാകാശ എൻജിനീയറിംഗ് പഠനത്തിന് ശേഷം പ്രതിരോധ ഗവേഷണ വികസന കേന്ദ്രം (DRDO), ബഹിരാകാശഗവേഷണകേന്ദ്രം (ISRO) തുടങ്ങിയ ഗവേഷണസ്ഥാപനങ്ങളിൽ ഉന്നതസ്ഥാനങ്ങൾ വഹിച്ചിരുന്നു.. ഇന്ത്യ തദ്ദേശീയമായി വികസിപ്പിച്ച സാറ്റലൈറ്റ് ലോഞ്ച് വെഹിക്കിളിന്റേയും, ബാലിസ്റ്റിക് മിസൈലിന്റേയും വികസനത്തിനും ഏകോപനത്തിനും മറ്റും അബ്ദുൾകലാം വിലപ്പെട്ട സംഭാവനകൾ നൽകിയിട്ടുണ്ട്. മിസ്സൈൽ സാങ്കേതികവിദ്യയിൽ അദ്ദേഹത്തിന്റെ സംഭാവനകൾ കണക്കിലെടുത്ത് 'ഇന്ത്യയുടെ മിസ്സൈൽ മനുഷ്യൻ' എന്ന് കലാമിനെ വിശേഷിപ്പിക്കാറുണ്ട്. പൊക്രാൻ അണ്വായുധ പരീക്ഷണത്തിനു പിന്നിൽ സാങ്കേതികമായും, ഭരണപരമായും കലാം സുപ്രധാന പങ്ക് വഹിച്ചിട്ടുണ്ട്.\n2002-ൽ അന്നത്തെ ഭരണകക്ഷിയായിരുന്ന ഭാരതീയ ജനതാ പാർട്ടി-യുടെയും പ്രധാന പ്രതിപക്ഷകക്ഷിയായിരുന്ന ഇന്ത്യൻ നാഷണൽ കോൺഗ്രസ്സ് (ഐ)-യുടെയും പിന്തുണയോടെ ഇദ്ദേഹം രാഷ്ട്രപതിസ്ഥാനത്തേക്ക് തെരഞ്ഞെടുക്കപ്പെട്ടു.തന്റെ ജനകീയനയങ്ങളാൽ, "ജനങ്ങളുടെ രാഷ്ട്രപതി" എന്ന പേരിൽ പ്രശസ്തനായ അദ്ദേഹം 2007 ജൂലൈ 25-നു സ്ഥാനമൊഴിഞ്ഞ ശേഷം തന്റെ ഇഷ്ടമേഖലകളായ അദ്ധ്യാപനം, എഴുത്ത്, പ്രഭാഷണം, പൊതുജനസേവനം തുടങ്ങിയവയിൽ ശ്രദ്ധ കേന്ദ്രീകരിച്ചു.\nഎ.പി.ജെ. അബ്ദുൽ കലാം പ്രഭാഷണത്തിനിടെ 2014\nഇന്ത്യൻ ഇൻസ്റ്റിറ്റ്യൂട്ട് ഓഫ് മാനേജ്മെന്റ് അഹമ്മദാബാദ്, ഇന്ത്യൻ ഇൻസ്റ്റിറ്റ്യൂട്ട് ഓഫ് മാനേജ്മെന്റ് ഇൻഡോർ എന്നിവിടങ്ങളിൽ അദ്ധ്യാപകനും, തിരുവനന്തപുരം ഇന്ത്യൻ ഇൻസ്റ്റിറ്റ്യൂട്ട് ഓഫ് സ്പേസ് സയൻസ് & ടെക്നോളജിയുടെ വൈസ് ചാൻസലറുമായിരുന്നു.\n2020 ൽ ഇന്ത്യയെ ഒരു വികസിതരാഷ്ട്രമാക്കി മാറ്റാനുള്ള മാർഗ്ഗങ്ങളും ദർശനങ്ങളും ഇന്ത്യ 2020 എന്ന തന്റെ പുസ്തകത്തിൽ അദ്ദേഹം അവതരിപ്പിച്ചിരുന്നു. അദ്ദേഹം ഒരു സാങ്കേതികവിദ്യാവിദഗ്ദ്ധൻ മാത്രമായിരുന്നില്ല രാഷ്ട്രത്തിന്റെ ഭാവിയെക്കുറിച്ചു വ്യക്തമായ കാഴ്ചപ്പാടുള്ള രാഷ്ട്രതന്ത്രജ്ഞൻ കൂടിയായിരുന്നു. വിവിധ വിദ്യാലയങ്ങൾ സന്ദർശിച്ച് അവിടത്തെ വിദ്യാർത്ഥികളുമായി സംവദിക്കുക എന്നത് കലാമിന് ഇഷ്ടമുള്ള കാര്യമായിരുന്നു. അദ്ദേഹത്തിന്റെ പ്രസംഗങ്ങൾ വിദ്യാർത്ഥികൾക്ക് വളരെയധികം പ്രചോദനം നൽകുന്നവയാണ്.  apj@abdulkalam.com എന്ന തന്റെ ഇ-മെയിലിൽ എല്ലായ്പ്പോഴും സജീവമായിരുന്നുകൊണ്ട് അദ്ദേഹം ആളുകളുമായി, വിശിഷ്യാ വിദ്യാർത്ഥികളുമായി, നിരന്തരം സംവദിച്ചുകൊണ്ടിരുന്നു. അഴിമതി വിരുദ്ധ ഇന്ത്യ സൃഷ്ടിക്കുവാനായി യുവജനങ്ങളെ ബോധവൽക്കരിക്കുന്നതിനുള്ള ഒരു ദൗത്യവും അദ്ദേഹം ഏറ്റെടുത്തു നടത്തുന്നുണ്ടായിരുന്നു.\n2015 ജൂലൈ 27 ന് 84-ാം വയസ്സിൽ അദ്ദേഹം അന്തരിച്ചു. ഷില്ലോങ്ങിൽ ഇന്ത്യൻ ഇൻസ്റ്റിറ്റിയൂട്ട് ഓഫ് മാനേജ്‌മെന്റിൽ പ്രസംഗിക്കുന്നതിനിടെ ഉണ്ടായ ഹൃദയാഘാതത്തെത്തുടർന്ന് കുഴഞ്ഞുവീഴുകയായിരുന്നു. ഉടനെ അടുത്തുള്ള ബഥനി ആശുപത്രിയിൽ എത്തിച്ചെങ്കിലും രക്ഷിക്കാനായില്ല.\n5 പ്രധാന ആശയങ്ങൾ , പ്രഭാഷണങ്ങൾ, കൃതികൾ\n5.1 വിഷൻ ഇന്ത്യ-2020\n5.2 സൗരോർജ്ജ പദ്ധതികൾ\n5.3 സ്വതന്ത്ര സോഫ്റ്റ്‌വെയർ\n5.4 പ്രഭാഷകൻ, അധ്യാപകൻ\n5.5.1 കൃതികളുടെ പട്ടിക\n7 വിമർശനങ്ങൾ, വിവാദങ്ങൾ\n7.1 രാഷ്ട്രപതി സ്ഥാനത്ത്\n7.2 ശാസ്ത്രജ്ഞൻ എന്ന സ്ഥാനത്ത്\n9.1 ഗൂഗിൾ അനുശോചനം\n9.2 കലാം സ്‌മാരകം\n9.3 അബ്ദുൽ കലാം ദ്വീപ്\n9.4 ഇൻ മെമ്മറി ഓഫ് ഡോ. കലാം\n11 ഇതും കൂടി കാണുക\nഹൈന്ദവ ക്ഷേത്രങ്ങൾക്ക് പേരുകേട്ട തമിഴ്നാട്ടിലെ രാമേശ്വരത്ത് ഒരു സാധാരണ മുസ്ലിം കുടുംബത്തിൽ 1931 ഒക്ടോബർ 15ന് ജൈനുലാബ്ദീന്റേയും, ആഷിയമ്മയുടേയും ഇളയപുത്രനായാണ് എ.പി.ജെ. അബ്ദുൽ കലാം ജനിച്ചത്. നല്ല മതഭക്തിയുള്ള ആളായിരുന്നു അദ്ദേഹത്തിന്റെ പിതാവ്. ധനുഷ്കോടി - രാമേശ്വരം യാത്രയ്ക്കുള്ള ബോട്ടുകൾ വാടകയ്ക്ക് കൊടുക്കുന്ന തൊഴിലായിരുന്നു അദ്ദേഹത്തിന്റേത്. രാമേശ്വരത്തെ ഹൈന്ദവ മതനേതാക്കളുമായും സ്കൂൾ അദ്ധ്യാപകരുമായും മറ്റും അദ്ദേഹം ഊഷ്മളമായ സുഹൃദ്ബന്ധം പുലർത്തുകയും ചെയ്തിരുന്നു. അബ്ദുൾ കലാമിന്റെ ബന്ധുവായിരുന്ന ഷംസുദ്ദീൻ അവിടത്തെ ഒരു പത്രവിതരണക്കാരനായിരുന്നു. രാമേശ്വരത്തു കൂടി കടന്നുപോയിരുന്ന ട്രെയിനുകൾ അവിടെ നിർത്താതിരുന്ന അക്കാലത്ത് പത്രങ്ങൾ വണ്ടിയിൽ നിന്നും പുറത്തേക്കു കെട്ടുകളായി വലിച്ചെറിയുകയായിരുന്നു പതിവ്. ഈ കെട്ടുകൾ എടുത്തുകൂട്ടുന്നതിൽ ഷംസുദ്ദീനെ അബ്ദുൾ കലാം സഹായിച്ചിരുന്നു. ഈ സഹായത്തിന് ഷംസുദ്ദീൻ കലാമിന് ചെറിയ പാരിതോഷികം നൽകുമായിരുന്നു. ഇതായിരുന്നു തന്റെ ആദ്യത്തെ വേതനം എന്നും അദ്ദേഹം തന്റെ ആത്മകഥയിൽ രേഖപ്പെടുത്തിയിരിക്കുന്നു. കലാം ജനിച്ച വീട് രാമേശ്വരത്തെ മോസ്ക് സ്ട്രീറ്റിൽ ഇന്നും കാണാവുന്നതാണ്. അദ്ദേഹത്തിന്റെ സഹോദരൻ നടത്തുന്ന അപൂർവകൗതുകവസ്തുക്കൾ വിൽക്കുന്ന ഒരു കടയും ഇതിനോടുചേർന്നുതന്നെ കാണാം.\n"സത്യസന്ധതയും, അച്ചടക്കവും എനിക്ക് എന്റെ മാതാപിതാക്കളിൽ നിന്നും ലഭിച്ചതാണ്, എന്നാൽ ശുഭാപ്തിവിശ്വാസവും, ദയാവായ്പും എനിക്കു കിട്ടിയത് എന്റെ മൂന്നു സഹോദരന്മാരിൽ നിന്നും സഹോദരിയിൽ നിന്നുമാണ്"\nആത്മകഥയായ അഗ്നിച്ചിറകുകളിൽ നിന്നും ഒരു വാചകം\nരാമനാഥപുരത്തെ ഷെവാർട് സ്കൂളിലായിരുന്നു കലാമിന്റെ പ്രാഥമിക വിദ്യാഭ്യാസം. സ്കൂൾ വിദ്യാഭ്യാസകാലത്ത് അബ്ദുൾകലാം ഒരു ശരാശരി വിദ്യാർത്ഥിമാത്രമായിരുന്നു. എങ്കിലും, പുതിയ കാര്യങ്ങൾ പഠിക്കുന്നതിനുവേണ്ടി എത്ര കഠിനാധ്വാനം ചെയ്യാനും അദ്ദേഹം തയ്യാറായിരുന്നു. പഠനത്തിനുവേണ്ടി മണിക്കൂറുകളോളം അബ്ദുൾകലാം ചിലവഴിക്കാറുണ്ടായിരുന്നു. ഗണിതം ആയിരുന്നു അദ്ദേഹത്തിന് ഏറ്റവും ഇഷ്ടപ്പെട്ട വിഷയം. കലാമിന്റെ മുതിർന്ന സഹോദരിയുടെ ഭർത്താവ് ജലാലുദ്ദീൻ ആയിരുന്നു ആ ഗ്രാമത്തിൽ ഇംഗ്ലീഷ് ഭാഷ സംസാരിക്കാനറിയാവുന്നവരിൽ ഒരാൾ. ജലാലുദ്ദീൻ പുതിയ കണ്ടുപിടിത്തങ്ങളെക്കുറിച്ചും, ശാസ്ത്രനേട്ടങ്ങളെക്കുറിച്ചും അബ്ദുൾ കലാമിനോടു പറയുമായിരുന്നു. കലാമിന്റെ വിദ്യാഭ്യാസത്തിൽ ജലാലുദ്ദീൻ നല്ല പങ്കു വഹിച്ചിട്ടുണ്ട്.\nരാമേശ്വരം സ്കൂളിൽ പ്രാഥമികപഠനം പൂർത്തിയാക്കിയശേഷം, കലാം തിരുച്ചിറപ്പള്ളി സെന്റ് ജോസഫ്സ് കോളേജിൽ ഉപരിപഠനത്തിനായി ചേർന്നു. 1954-ൽ കലാം, ഈ കോളേജിൽ നിന്നും ഭൗതികശാസ്ത്രത്തിൽ ബിരുദം കരസ്ഥമാക്കി. ഈ കാലഘട്ടത്തിൽ ഇംഗ്ലീഷ് സാഹിത്യത്തോടും കലാമിനു താൽപര്യമുണ്ടായിരുന്നു. 'ആകാശങ്ങളിൽ പറക്കുക' എന്ന തന്റെ സ്വപ്നം യാഥാർത്ഥ്യമാകണമെങ്കിൽ ഭൗതികശാസ്ത്രപഠനംകൊണ്ടു മാത്രം കാര്യമാവില്ല എന്ന് മനസ്സിലാക്കിയ കലാം, 1955-ൽ എയ്റോസ്പേസ് എഞ്ചിനീയറിംഗ് പഠിക്കുവാനായി മദ്രാസിലേക്കു പോയി. അക്കാലത്ത് സാങ്കേതികവിദ്യാ പഠനത്തിൽ പ്രശസ്തമായ മദ്രാസ് ഇൻസ്റ്റിറ്റ്യൂട്ട് ഓഫ് ടെക്നോളജിയിൽ ഉപരിപഠനത്തിനായി ചേർന്നു. വിമാനത്തിന്റെ സാങ്കേതികവശങ്ങൾ മനസ്സിലാക്കുവാൻ കോളേജിൽ പ്രദർശിപ്പിച്ചിരുന്ന രണ്ടു വിമാനങ്ങൾ കലാം സൂക്ഷ്മതയോടെ ശ്രദ്ധിച്ചുകൊണ്ടിരുന്നു. പഠനത്തിന്റെ രണ്ടാം വർഷത്തിൽ ഏതെങ്കിലും ഒരു വിഷയം ഐച്ഛികമായി എടുത്തു പഠിക്കേണ്ടിയിരുന്നു. എയ്റോനോട്ടിക്സ് അഥവാ വ്യോമയാനവിജ്ഞാനീയം എന്ന വിഷയമാണ് തന്റെ ഐച്ഛികമായി കലാം തിരഞ്ഞെടുത്തത്. 1958ൽ ഹിന്ദുസ്ഥാൻ എയ്റോനോട്ടിക്സിൽ ട്രെയിനിയായി ചേർന്നു. വിമാനങ്ങളുടെ പൈലറ്റാവാനായിരുന്നു കലാമിനു ആഗ്രഹം. വ്യോമസേനയുടെ പൈലറ്റ് പരീക്ഷയിൽ പരാജയപ്പെട്ടത് കലാമിനെ കുറച്ചൊന്നുമല്ല നിരാശനാക്കിയത്. എട്ട് ഒഴിവുകളിലേക്കുള്ള ഇൻറർവ്യൂവിൽ കലാമിൻെറ സ്ഥാനം ഒമ്പതാമതായിരുന്നു.\n1960-ൽ ബിരുദം നേടിയ ശേഷം കലാം, ഡയറക്ടറേറ്റ് ഓഫ് ടെക്നിക്കൽ ഡെവലപ്പ്മെന്റ് ആന്റ് പ്രൊഡക്ഷൻ (എയർ) എന്ന സ്ഥാപനത്തിൽ ശാസ്ത്രജ്ഞനായി ജോലിക്കു ചേർന്നു. ഇന്ത്യയുടെ പ്രതിരോധ മന്ത്രാലയത്തിന്റെ കീഴിലുള്ളതായിരുന്നു ഈ സ്ഥാപനം. പ്രതിരോധ മേഖലയ്ക്കായി സാങ്കേതികവിദ്യയും ഉപകരണങ്ങളും വികസിപ്പിക്കുന്ന ഒരു കേന്ദ്രമായിരുന്നു ഇത്. ഇന്ത്യൻ സൈന്യത്തിനു വേണ്ടി ഒരു സൂപ്പർസോണിക്ക് ടാർജറ്റ് എയർക്രാഫ്റ്റ് നിർമ്മിക്കുക എന്നതായിരുന്നു ഒരു ശാസ്ത്രജ്ഞൻ എന്ന നിലയിൽ കലാമിന്റെ ആദ്യ ദൗത്യം . ഈ ഉദ്യോഗത്തിൽ കലാം പൂർണ്ണ സംതൃപ്തനല്ലായിരുന്നു.\nജലത്തിലും കരയിലും ഒരുപോലെ സഞ്ചരിക്കാനാകുന്ന ഹോവർക്രാഫ്ടിന്റെ സാങ്കേതികവിദ്യ വികസിപ്പിച്ചെടുക്കുക എന്നതായിരുന്നു കലാമിനെ ഏല്പിച്ച അടുത്ത ദൗത്യം. ദിവസവും പതിനെട്ടു മണിക്കൂർ ജോലിചെയ്ത് മിഷൻ 'നന്ദി' അദ്ദേഹം പൂർത്തിയാക്കി. പ്രതിരോധമന്ത്രിയായ [[വി.കെ. കൃഷ്ണമേനോൻ]നന്ദി യെ കാണാൻ വന്നു. അദ്ദേഹത്തിന് നന്ദിയിൽ പറക്കണമെന്ന ആഗ്രഹം തോന്നി. മാത്രമല്ല കലാം തന്നെ അത് പറപ്പിക്കണമെന്നും മന്ത്രിക്ക് നിർബന്ധമുണ്ടായിരുന്നു. കലാം മന്ത്രിയേയും കൊണ്ട് സുരക്ഷിതമായി പറന്ന് തിരിച്ചെത്തി. സാങ്കേതികമായി നന്ദി വിജയിച്ചെങ്കിലും സാമ്പത്തിക കാരണങ്ങളാൽ പദ്ധതി നിർത്തിവെച്ചു. തന്നെ ഒരുപാട് വേദനിപ്പിച്ച സംഭവങ്ങളിലൊന്നായി കലാം ഇത് രേഖപ്പെടുത്തിയിരിക്കുന്നു.\nടാറ്റാ ഇൻസ്റ്റിറ്റിയൂട്ട് ഓഫ് ഫണ്ടമെൻറൽ റിസർച്ചിന്റെ ഡയറക്ടർ പ്രൊഫ. എം.ജി.കെ. മേനോൻ ആയിടയ്ക്കാണ് എച്ച്.എ.എല്ലിൽ എത്തിയത്. മേനോനാണ് കലാമിലെ റോക്കറ്റ് എൻജിനീയറെ കണ്ടെത്തിയത്. തുടർന്ന് കലാമിന്റെ പ്രതിഭ കണ്ടറിഞ്ഞ പ്രമുഖ ശാസ്ത്രജ്ഞനായിരുന്ന ഡോക്ടർ.വിക്രം സാരാഭായി താൻ നേതൃത്വം നൽകിയിരുന്ന ഇന്ത്യൻ നാഷണൽ കമ്മിറ്റി ഫോർ സ്പേസ് റിസർച്ച് എന്ന സ്ഥാപനത്തിൽ ചേരുവാനായി അദ്ദേഹത്തെ ക്ഷണിച്ചു. അദ്ദേഹം തുമ്പയിൽ ഒരു വിക്ഷേപണ കേന്ദ്രം തുടങ്ങാൻ കലാമിനെ ഏല്പിച്ചു. 1962-ലായിരുന്നു അത്. തിരുവനന്തപുരത്തുള്ള തുമ്പയിൽ അബ്ദുൾകലാമിന് എല്ലാം ആദ്യം മുതൽ തുടങ്ങേണ്ടിയിരുന്നു. "തിരുവനന്തപുരത്തെ തുമ്പ മേരി മഗ്ദലിൻ പള്ളിയിലെ പ്രാർഥനാമുറിയിലായിരുന്നു എന്റെ ആദ്യ ലബോറട്ടറി. ഡിസൈൻ ആൻഡ് ഡ്രോയിങ്‌റൂം ബിഷപ്പിന്റെ മുറിയായിരുന്നു" എന്ന് കലാം തന്റെ ആത്മകഥയായ അഗ്നിച്ചിറകുകളിൽ അനുസ്മരിക്കുന്നു. ഇന്ത്യയിൽ നിന്ന് വിക്ഷേപിച്ച ആദ്യ റോക്കറ്റായ നൈക്കി-അപാച്ചി, കലാമിന്റെ നേതൃപാടവത്തിന്റെ ഫലമായി, അധികം താമസിയാതെ, 1963 നവംബർ 1-ആം തീയതി തുമ്പയിൽ നിന്ന് ആകാശത്തിലേക്ക്കുതിച്ചു. 1967-ൽ സാരാഭായി കലാമിനെയും എയർ ഫോഴ്‌സിലെ ക്യാപ്റ്റൻ വി.എസ്. നാരായണനെയും വിളിച്ചുവരുത്തി ഉപഗ്രഹവിക്ഷേപിണികളേക്കുറിച്ച് സംസാരിച്ചു. ദില്ലി അശോകാ ഹോട്ടലിലെ ഈ ചർച്ചയാണ് ഇന്ത്യൻ റോക്കറ്റുകൾക്കും മിസൈലുകൾക്കും വഴിമരുന്നിട്ടത്. 1969-ൽ കലാം, ഇന്ത്യൻ സ്പേസ് റിസർച്ച് ഓർഗനൈസേഷനിൽ നിയമിതനായി. ഇതോടേ കലാം, ഇന്ത്യയുടെ ആദ്യത്തെ ഉപഗ്രഹവിക്ഷേപണവാഹനം വികസിപ്പിച്ചെടുക്കാനുള്ള സംഘത്തിന്റെ തലവനായി നിയമിക്കപ്പെട്ടു. ഇന്ത്യ ആദ്യ റോക്കറ്റ് വിക്ഷേപിക്കുമ്പോൾ റേഞ്ച് സേഫ്റ്റി ഡയറക്ടർ ആയിരുന്ന കലാം, മനസ്സും ശരീരവും പൂർണമായി അർപ്പിച്ചു കൊണ്ട് തന്റെ സംഘത്തോടൊപ്പം എസ്.എൽ.വി.3എന്ന വിക്ഷേപണവാഹനം വികസിപ്പിച്ചെടുത്തു. പന്ത്രണ്ട് വർഷത്തെ കഠിനതപസ്യയുടെ ഫലമായി 1979 ആഗസ്ത് 10-ന് ശ്രീഹരിക്കോട്ടയിൽ എസ്.എൽ.വി-3 വിക്ഷേപണത്തിന് തയ്യാറായി. 23 മീറ്റർ നീളവും 17 ടൺ ഭാരവുമുള്ള റോക്കറ്റ് ഭ്രമണപഥത്തെ ലക്ഷ്യമാക്കി ഉയർന്നു. രാഷ്ട്രം മുഴുവൻ ഉറ്റുനോക്കിയ വിക്ഷേപണമായിരുന്നു അത്. എന്നാൽ, 317 സെക്കൻഡുകൾക്ക് ശേഷം ഇന്ത്യൻ മഹാസമുദ്രത്തിൽ റോക്കറ്റ് തകർന്ന് വീണു. വിക്ഷേപണപരാജയത്തിന്റെ മുഴുവൻ ഉത്തരവാദിത്തവും ഏറ്റെടുത്ത് തന്നിലേക്ക് ഒതുങ്ങിക്കൂടിയ കലാമിന്ന് അന്നത്തെ വി.എസ്.എസ്.സി. ഡയറക്ടർ ഡോ. ബ്രഹ്മപ്രകാശ് വീണ്ടും ആത്മവീര്യം പകർന്നു. തുടർന്ന് നടന്ന എസ്. എൽ. വി മൂന്നിന്റെ അടുത്ത പരീക്ഷണപ്പറക്കലിൽ, 1980 ജൂലായ് 17-ന് രോഹിണി എന്ന കൃത്രിമോപഗ്രഹത്തെ അദ്ദേഹം വിജയകരമായി ഭ്രമണപഥത്തിലെത്തിച്ചു.\nഎസ്.എൽ.വി.-3യുടെ വിജയം കലാമിനെ ആഗോളപ്രശസ്തനാക്കി. ഹൈദരാബാദിലെ ഡിഫൻസ് റിസേർച്ച് ആൻഡ് ഡെവലപ്‌മെന്റ് ഓർഗനൈസേഷന്റെ തലവനായി കലാം 1982-ൽ ചുമതലയേറ്റത് ഇന്ത്യൻ മിസൈൽ സാങ്കേതികവിദ്യയിലെ വഴിത്തിരിവാകുകയായിരുന്നു. ‘ ദീർഘകാലമായി സുഖനിദ്രയിലായിരുന്ന ഈ സ്ഥാപനത്തിന് പുതുജീവൻ കൈവരാൻ ഈ നിയമനം സഹായിക്കും ’ ഡി.ആർ.ഡി.ഒ തലവനായി കലാമിനെ തെരഞ്ഞെടുത്തതിനെപ്പറ്റി പ്രമുഖ ആണവ ശാസ്ത്രകാരൻ ഡോ. രാജാ രാമണ്ണ പറഞ്ഞത് പിന്നീട് ചരിത്രമായി.\nകലാം പിന്നീട് പരിശീലനങ്ങൾക്കും മറ്റുമായി അമേരിക്ക ഉൾപ്പെടെയുള്ള വിദേശരാജ്യങ്ങൾ സന്ദർശിക്കുകയുണ്ടായി. ടിപ്പു സുൽത്താൻ പീരങ്കി ഉപയോഗിച്ച് ബ്രിട്ടീഷ് സൈന്യത്തോട് യുദ്ധം ചെയ്യുന്ന ഒരു ചിത്രം നാസയിലെ ഒരു ഗവേഷണകേന്ദ്രത്തിൽ കണ്ടത് കലാം ഓർമ്മിക്കുന്നു. ഭാരതത്തിന്റെ തെക്കേ അറ്റത്തുള്ള ഒരു യോദ്ധാവിനെ മറ്റൊരു ഭൂഖണ്ഡത്തിന്റെ ഗവേഷണകേന്ദ്രത്തിൽ ആദരിക്കുന്നത് കലാം അതിശയത്തോടെ നോക്കി കാണുകയുണ്ടായി. ഇക്കാലയളവിലും മറ്റും അദ്ദേഹം എസ്.എൽ.വി-III ന്റെ മെച്ചപ്പെടുത്തലിലും, പോളാർ സാറ്റലൈറ്റ് ലോഞ്ചിംഗ് വെഹിക്കിളിന്റെ നിർമ്മാണത്തിലും ഇഴുകിച്ചേർന്നിരിക്കുകയായിരുന്നു. ഈ രണ്ടു പദ്ധതികൾക്കും തുടക്കത്തിൽ പല തടസ്സങ്ങൾ നേരിട്ടെങ്കിലും ഒടുവിൽ അവ വിജയകരമായി പര്യവസാനിക്കുകയാണുണ്ടായത്. 1600 കിലോഗ്രാം ഭാരമുള്ള ഉപഗ്രഹങ്ങളെ, 620 കിലോമീറ്റർ അകലെയുള്ള ധ്രുവ ഭ്രമണപഥത്തിൽ എത്തിക്കാൻ ശേഷിയുള്ളവയായിരുന്നു പോളാർ സാറ്റലൈറ്റ് ലോഞ്ച് വെഹിക്കിൾ.\nഉപഗ്രഹവിക്ഷേപണവാഹനത്തിന്റെ വിജയം കലാമിനെ കൂടുതൽ ഉത്തരവാദിത്തമുള്ള ജോലിയിലേക്കു നയിച്ചു. പ്രധാനമന്ത്രി ഇന്ദിരാഗാന്ധിയുടെ പ്രത്യേക താൽപര്യപ്രകാരം ഇന്ത്യക്കു വേണ്ടി ഒരു ബാലിസ്റ്റിക് മിസൈൽ നിർമ്മിക്കുക എന്നതായിരുന്നു കലാമിനു ചെയ്യേണ്ടുന്നതായ പുതിയ ദൗത്യം. ഈ പദ്ധതിക്ക് കേന്ദ്ര മന്ത്രിസഭ അംഗീകാരം നൽകിയില്ലെങ്കിലും, ഇന്ദിരാഗാന്ധി തന്റെ ഭരണഘടനാനുസൃതമായ അധികാരം ഉപയോഗിച്ച് ഈ പദ്ധതിക്കുവേണ്ടി പണം അനുവദിക്കുകയായിരുന്നു . ഇന്ത്യക്കു വേണ്ടി മിസൈലുകൾ ഘട്ടം ഘട്ടമായി വികസിപ്പിക്കുന്ന ഒരു പദ്ധതിയാണ് കലാം അന്നത്തെ പ്രതിരോധമന്ത്രിയായിരുന്ന ആർ.വെങ്കട്ടരാമന്റെ മുന്നിൽ അവതരിപ്പിച്ചത്. 12 വർഷം ആയിരുന്നു പദ്ധതിയുടെ കാലയളവായി കലാം കണക്കാക്കിയിരുന്നത്. എന്നാൽ ഈ മാതൃകക്കു പകരം ഒരു സം‌യോജിത ഗൈഡഡ് മിസൈൽ വികസന പദ്ധതി തയ്യാറാക്കാനും നടപ്പാക്കാനും വെങ്കിട്ടരാമൻ കലാമിനോട് ആവശ്യപ്പെടുകയായിരുന്നു. ഇതിനായി 388 കോടി രൂപ വകയിരുത്തുകയും ചെയ്തു. ഈ പദ്ധതിയുടെ കീഴിൽ കലാമിന്റെ നേതൃത്വത്തിൽ ഒട്ടനവധി മിസൈലുകൾ നിർമ്മിക്കുകയുണ്ടായി. അഗ്നി എന്നു പേരിട്ട മധ്യദൂര ബാലിസ്റ്റിക് മിസൈൽ, പൃഥി എന്നു നാമകരണം ചെയ്ത സർഫസ്-ടു-സർഫസ് മിസൈൽ എന്നിവ ഈ പദ്ധതിയിലൂടെ പിറവിയെടുത്ത ചില ആയുധങ്ങളാണ്. ഐ.ജി.ഡി.പി ഒരു വിജയമായിരുന്നു എങ്കിലും, ഭരണനിർവ്വഹണത്തിലുള്ള കാര്യശേഷിക്കുറവും, വമ്പിച്ച ചെലവും ഒരുപാട് വിമർശനങ്ങൾ വരുത്തിവെച്ചു. ഏറ്റെടുത്ത ജോലികളിലെ വിജയവും അർപ്പണമനോഭാവവും നേതൃത്വപാടവവും എല്ലാം അദ്ദേഹത്തെ പ്രധാനമന്ത്രിയുടെ മുഖ്യ ശാസ്ത്ര ഉപദേഷ്ടാവ് എന്ന പദവിയിൽ എത്തിച്ചു. കൂടാതെ പ്രതിരോധ ഗവേഷണ വികസന കേന്ദ്രത്തിന്റെ സെക്രട്ടറി എന്ന പദവിയിലും അദ്ദേഹം നിയമിതനായി. ഓപ്പറേഷൻ ശക്തി എന്നു വിളിക്കപ്പെട്ട ഇന്ത്യയുടെ രണ്ടാം അണ്വായുധ പരീക്ഷണത്തിൽ കലാം ഒരു പ്രധാനപ്പെട്ട പങ്കു വഹിച്ചിരുന്നു. ഈ പദ്ധതിയുടെ പരീക്ഷണസമയത്ത് കലാമിന് ചീഫ് പ്രൊജക്ട് കോ-ഓർഡിനേറ്റർ എന്ന ചുമതല കൂടിയുണ്ടായിരുന്നു. ഇന്ത്യയുടെ രണ്ടാം അണ്വായുധ പരീക്ഷണം നടന്നത് കലാമിന്റേയും അറ്റോമിക് എനർജി കമ്മീഷൻ ചെയർമാനായിരുന്ന ഡോക്ടർ.ആർ.ചിദംബരത്തിന്റേയും മേൽനോട്ടത്തിലായിരുന്നു.\nകെ.ആർ.നാരായണനുശേഷം ഇന്ത്യയുടെ പതിനൊന്നാമത്തെ രാഷ്ട്രപതിയായിട്ടാണ് കലാം രാഷ്ട്രപതി ഭവനിൽ പ്രവേശിക്കുന്നത്. ഇന്ത്യയുടെ മുൻനിര രാഷ്ട്രീയകക്ഷികളായ ഇന്ത്യൻ നാഷണൽ കോൺഗ്രസ്സും ഭാരതീയ ജനതാ പാർട്ടിയും ഒരേ പോലെ പിന്തുണച്ച ഒരു സ്ഥാനാർത്ഥിയായിരുന്നു അബ്ദുൾ കലാം. തന്റെ എതിർ സ്ഥാനാർത്ഥിയായിരുന്ന ക്യാപ്റ്റൻ ലക്ഷ്മിയേക്കാൾ 815548 വോട്ട് അധികം നേടിയാണ് കലാം ഇന്ത്യയുടെ പതിനൊന്നാമത് രാഷ്ട്രപതിയാവുന്നത്. 10 ജൂൺ 2002-ൽ അന്നത്തെ ഭരണകക്ഷിയായിരുന്ന ഭാരതീയ ജനതാ പാർട്ടിയുടെ നേതൃത്വത്തിലുള്ള ദേശീയ ജനാധിപത്യ സഖ്യം പ്രതിപക്ഷപാർട്ടിയായിരുന്ന കോൺഗ്രസ്സിനോട് തങ്ങൾ രാഷ്‌ട്രപതി സ്ഥാനത്തേക്ക് അബ്ദുൾ കലാമിനെ പിന്തുണയ്ക്കാൻ പോകുന്ന കാര്യം ഔദ്യോഗികമായി അറിയിച്ചു. സമാജ് വാദി പാർട്ടി കൂടി കലാമിനുള്ള പിന്തുണ അറിയിച്ചതോടെ ഒരു രണ്ടാംവട്ടം സാധ്യത കൂടി കല്പിക്കപ്പെട്ടിരുന്ന കെ.ആർ. നാരായണൻ താൻ ഇനി രാഷ്ട്രപതിയായി മത്സരിക്കാനില്ല എന്നു പറഞ്ഞ് കലാമിനുള്ള വഴി സുഗമമാക്കി. ജൂലൈ പതിനെട്ടിനായിരുന്നു വോട്ടെണ്ണൽ. കലാം ഏകപക്ഷീയമായി തിരഞ്ഞെടുക്കപ്പെട്ടു. അബ്ദുൾ കലാം ഇന്ത്യയുടെ പതിനൊന്നാമത്തെ രാഷ്ട്രപതിയായി മാറി. ഭാരതരത്ന പുരസ്കാരം ലഭിക്കുന്ന മൂന്നാമത്തെ രാഷ്ട്രപതി എന്ന ബഹുമതി കൂടി അബ്ദുൾ കലാമിനുണ്ട്. ഡോക്ടർ.എസ്.രാധാകൃഷ്ണനും ഡോക്ടർ.സക്കീർ ഹുസ്സൈനുമായിരുന്നു കലാമിനു മുമ്പ് ഈ ബഹുമതിക്ക് അർഹരായവർ.ശേഷം പ്രണബ് മുഖർജിക്കും ഭാരതരത്ന ലഭിച്ചു.\nരാഷ്ട്രപതിയെക്കുറിച്ചുള്ള ചർച്ചകളിലെവിടെയും പരാമർശിക്കപ്പെടാതെ, ശാസ്ത്രത്തെക്കുറിച്ചുമാത്രം സംസാരിച്ച് കഴിഞ്ഞ അദ്ദേഹത്തിന്റെ രാഷ്ട്രപതിയായുള്ള സ്ഥാനാരോഹണത്തിനുപിന്നിൽ, രണ്ട് മലയാളികളുണ്ട്. ഇരുധ്രുവങ്ങളിൽ നിൽക്കുന്ന രാഷ്ട്രീയനിലപാടുകളുള്ള ബി.ജെ.പി. നേതാവ് ഒ.രാജഗോപാലും കോൺഗ്രസ് നേതാവ് എ.കെ.ആന്റണിയും. 2002-ൽ രാഷ്ട്രപതിഭവനിൽ കെ.ആർ.നാരായണന്റെ സേവനകാലാവധി തീരുന്നതിനുമുമ്പ് പുതിയ രാഷ്ട്രപതി ആരാകണമെന്ന ചർച്ച കേന്ദ്രത്തിൽ എ.ബി.വാജ്പേയിയുടെ നേതൃത്വത്തിലുള്ള എൻ.ഡി.എ. സർക്കാർ ആരംഭിച്ചിരുന്നു. കോൺഗ്രസ്സിനുകൂടി സ്വീകാര്യനായ ആളിനുമാത്രമേ സാധ്യതയുണ്ടായിരുന്നുള്ളു. ഇന്ദിരാഗാന്ധിയുടെയും രാജീവ്ഗാന്ധിയുടെയും പ്രിൻസിപ്പൽ സെക്രട്ടറിയായിരുന്ന മലയാളിയായ പി.സി.അലക്‌സാണ്ടറെ നിർദ്ദേശിക്കാൻ ബി.ജെ.പി. തീരുമാനിച്ചു. ന്യൂനപക്ഷ സമുദായാംഗമാകണം പുതിയ രാഷ്ട്രപതി എന്ന തീരുമാനമാണ് മലയാളിയായ അലക്‌സാണ്ടറെ പരിഗണിക്കാൻ ബി.ജെ.പി.യെ പ്രേരിപ്പിച്ചത്. കോൺഗ്രസ് ഹൈക്കമാൻഡ് അലക്‌സാണ്ടറുടെ പേരിനോട് താല്പര്യം കാട്ടിയില്ല. ശാസ്ത്രജ്ഞനും ദക്ഷിണേന്ത്യക്കാരനുമായ അബ്ദുൾ കലാമിന്റെ പേര് ആദ്യമായി മുന്നോട്ടുവെക്കുന്നത് വാജ്പേയ് ഗവൺമെന്റിൽ റെയിൽവേ വകുപ്പ് സഹമന്ത്രിയായിരുന്ന മലയാളിയായ ഒ.രാജഗോപാലാണ്. പ്രധാനമന്ത്രി വാജ്പേയിയെ നേരിൽക്കണ്ട് രാജഗോപാൽ നിർദ്ദേശം വെച്ചു. ന്യൂനപക്ഷ സമുദായാംഗം, ലോകം അംഗീകരിച്ച ശാസ്ത്രകാരൻ, 'കലാം അയ്യർ' എന്ന് വിളിപ്പേരു വീണ മതേതരവാദി തുടങ്ങിയ കാര്യങ്ങളൊക്കെ രാജഗോപാൽ പ്രധാനമന്ത്രിക്കുമുന്നിൽ വെച്ചു. രാഷ്ട്രീയം അറിയില്ല എന്നതായിരുന്നു ചിലർ കലാമിന്റെ ന്യൂനതയായി പറഞ്ഞിരുന്നത്. അതുതന്നെയാണ് അദ്ദേഹത്തിന്റെ യോഗ്യതകളിലൊന്നായി താൻ പ്രധാനമന്ത്രിക്കുമുന്നിൽ വെച്ചതെന്നും രാജഗോപാൽ പിന്നീട് പറഞ്ഞിരുന്നു. ഒ. രാജഗോപാലിന്റെ നിർദ്ദേശത്തെ, മറ്റൊരു മലയാളിയായ അന്നത്തെ കേരള മുഖ്യമന്ത്രി ആന്റണിയാണ് കോൺഗ്രസ് പ്രതിനിധിയായി ആദ്യം ശരിവച്ചത്.[അവലംബം ആവശ്യമാണ്]\nരാഷ്ട്രപതി സ്ഥാനത്തെത്തുന്ന ആദ്യത്തെ ശാസ്ത്രജ്ഞൻ കൂടിയായിരുന്നു കലാം. രാഷ്ട്രപതി ഭവനിലും വളരെ ലാളിത്യം നിറഞ്ഞ ജീവിതമായിരുന്നു അദ്ദേഹം പിന്തുടർന്നു പോന്നത്. രാഷ്ട്രപതിക്ക് നിയമം മൂലം അനുവദിച്ചുകിട്ടിയിരിക്കുന്ന പല സൗജന്യ സഹായങ്ങളും സ്വീകരിക്കുവാൻ കലാം തയ്യാറായിരുന്നില്ല. പാദരക്ഷകൾ പോലും സ്വയം അണിയുകയും അഴിച്ചുമാറ്റുകയും ചെയ്തിരുന്നു. ഇത്തരം കാര്യങ്ങൾ ചെയ്യാൻ രാഷ്ട്രപതി ഭവനിൽ ജോലിക്കാർ ഉള്ളപ്പോളായിരുന്നു ഇത്. ഭാരതത്തിന്റെ ഭാവിതലമുറയെ വാർത്തെടുക്കേണ്ട കുട്ടികളുമായി നിരന്തരമായി സംവദിക്കാനും, സല്ലപിക്കുവാനും കലാം സമയം കണ്ടെത്തിയിരുന്നു. കുട്ടികൾ അദ്ദേഹത്തെ ചാച്ചാ കലാം എന്നു വിളിക്കുമായിരുന്നു.\nരാഷ്ട്രപതി സ്ഥാനത്തേക്ക് ഒരു രണ്ടാമൂഴത്തിനു കൂടി കലാം തയ്യാറാണെന്ന് അദ്ദേഹത്തിന്റെ രാഷ്ട്രപതി കാലാവധി അവസാനിക്കുന്ന സമയത്ത് ചില മാധ്യമങ്ങൾ റിപ്പോർട്ട് ചെയ്തിരുന്നു. എന്നാൽ താൻ ഇനിയും രാഷ്ട്രപതി ഭവനിലേക്കില്ലെന്നു പറഞ്ഞുകൊണ്ട് ഈ പ്രസ്താവനയെ കലാം തന്നെ പിൻവലിച്ചു. രാഷ്ട്രപതി ഭവനിലേക്ക് രണ്ടാംവട്ടം എത്തുന്ന കാര്യം പറയുമ്പോൾ, കലാമിന് മുൻനിര രാഷ്ട്രീയപാർട്ടികളിൽ നിന്നും വേണ്ടത്ര പിന്തുണ ലഭിച്ചിട്ടില്ലായിരുന്നു. കലാമിന്റെ പിൻഗാമി, പ്രതിഭാ പാട്ടീലിന്റെ ഭരണകാലഘട്ടം അവസാനിക്കാറായ സമയത്ത്, കലാമിന്റെ പേർ വീണ്ടും സജീവമായി ഉയർന്നു വന്നു. കലാം രാഷ്ട്രപതിയാവാൻ വീണ്ടും തയ്യാറാണെങ്കിൽ പിന്തുണ നൽകാൻ തയ്യാറാണെന്ന് ചില രാഷ്ട്രീയപാർട്ടികൾ അദ്ദേഹത്തെ അറിയിച്ചുവെങ്കിലും, ഊഹാപോഹങ്ങൾക്ക് വിരാമമിട്ടുകൊണ്ട് താനിനിയും രാഷ്ട്രപതി സ്ഥാനത്തേക്ക് മത്സരിക്കാനില്ലെന്നു പറഞ്ഞുകൊണ്ട് കലാം തന്നെ രംഗത്തെത്തി.\nമുപ്പതോളം സർ‌വ്വകലാശാലകളിൽ നിന്നും അദ്ദേഹത്തിന് ഓണററി ഡോക്ടറേറ്റ് ലഭിച്ചിട്ടുണ്ട്. മാത്രമല്ല ഭാരത സർക്കാർ രാജ്യത്തെ പരമോന്നത സിവിലിയൻ ബഹുമതികൾ നൽകിയും ഡോ. കലാമിനെ ആദരിച്ചിരിക്കുന്നു. 1981ൽ പദ്മഭൂഷൺ, 1990ൽ പദ്മവിഭൂഷൺ,1997ൽ ഭാരത രത്നം  എന്നീ ബഹുമതികളാണ് അദ്ദേഹത്തിന് ലഭിച്ചിട്ടുള്ളത്.\nപുരസ്കാരം ലഭിച്ച വർഷം\n2012 ഡോക്ടർ ഓഫ് ലോ സൈമൺ ഫ്രേസർ സർവ്വകലാശാല\n2011 ഐ.ഇ.ഇ.ഇ ഓണററി അംഗത്വം ഐ.ഇ.ഇ.ഇ\n2010 ഡോക്ടർ ഓഫ് എഞ്ചിനീയറിംഗ് വാട്ടർലൂ സർവ്വകലാശാല\n2009 ഹൂവർ പുരസ്കാരം എ.സ്.എം.ഇ ഫൗണ്ടേഷൻ, അമേരിക്ക\n2009 ഇന്റർനാഷണൽ വോൺ കാർമാൻ വിംഗ്സ് അവാർഡ് കാലിഫോർണിയ ഇൻസ്റ്റിറ്റ്യൂട്ട് ഓഫ് ടെക്നോളജി, അമേരിക്ക\n2008 ഡോക്ടർ ഓഫ് എഞ്ചിനീയറിംഗ് (ഓണററി) നന്യാംഗ് ടെക്നോളജിക്കൽ സർവ്വകലാശാല, സിങ്കപ്പൂർ\n2007 കിങ് ചാൾസ് II മെഡൽ റോയൽ സൊസൈറ്റി, യുണൈറ്റഡ് കിങ്ഡം\n2007 ഓണററി ഡോക്ടറേറ്റ് ഓഫ് സയൻസ് വോൾവർഹാംപ്ടൺ സർവ്വകലാശാല, യുണൈറ്റഡ് കിങ്ഡം\n2000 രാമാനുജൻ പുരസ്കാരം ആൽവാഴ്സ് ഗവേഷണ കേന്ദ്രം, ചെന്നൈ\n1998 വീർ സവർക്കർ പുരസ്കാരം ഭാരത സർക്കാർ\n1997 ഇന്ദിരാഗാന്ധി അവാർഡ് ഫോർ നാഷണൽ ഇന്റഗ്രേഷൻ ഭാരത സർക്കാർ\n1997 ഭാരത രത്നം ഭാരത സർക്കാർ\n1990 പത്മവിഭൂഷൺ ഭാരത സർക്കാർ\n1981 പദ്മഭൂഷൺ ഭാരത സർക്കാർ\nപ്രധാന ആശയങ്ങൾ , പ്രഭാഷണങ്ങൾ, കൃതികൾ[തിരുത്തുക]\n2020 ൽ ഇന്ത്യയെ ഒരു വികസിത രാഷ്ട്രമാക്കാനുള്ള ഒരു പദ്ധതി കലാം സ്വപ്നം കണ്ടിരുന്നു. വിഷൻ-2020 എന്ന തന്റെ പുസ്തകത്തിലൂടെ ഈ ചിന്തകൾ അദ്ദേഹം ഭാരതത്തിലെ ജനങ്ങളുമായി പങ്കുവെക്കുകയും ചെയ്തു.\nഅതുപോലെ ആണവായുധ രംഗത്ത് ഇന്ത്യ കൈവരിച്ച നേട്ടം ഭാവിയുടെ വൻശക്തി എന്ന ലക്ഷ്യത്തിലേക്ക് ഇന്ത്യയെ കൂടുതൽ അടുപ്പിക്കുന്നു എന്നും അദ്ദേഹം ഉറപ്പിച്ചു.\nസൗരോർജ്ജത്തിന്റെ അളവറ്റ ശക്തിയെക്കുറിച്ച് കലാം ഏറെ ബോധവാനായിരുന്നു. സൗരോർജ്ജത്തെ ഉപയോഗിച്ച് ബഹിരാകാശത്തുള്ള ഊർജ്ജപ്ലാന്റുകൾ എന്ന ആശയത്തെ ശക്തമായി പിന്തുണക്കുന്ന ഒരാൾ കൂടിയായിരുന്നു കലാം. 2012ൽ കലാമിന്റെ ചൈനാ സന്ദർശനത്തിന്റെ ഭാഗമായി, ഇരുരാജ്യങ്ങളും ഒത്തു ചേർന്ന് ഒരു സൗരോർജ്ജം കൊണ്ട് പ്രവർത്തിക്കുന്ന ഒരു ഉപഗ്രഹം നിർമ്മിക്കുന്നതിനെക്കുറിച്ചുള്ള പദ്ധതി ആരംഭിച്ചിരുന്നു.\nശാസ്ത്രസാങ്കേതികരംഗത്തെ മറ്റ് മേഖലകളിലും അതീവ താല്പര്യം പ്രകടിപ്പിക്കുന്ന അബ്ദുൽ കലാം സ്വതന്ത്ര സോഫ്റ്റ്വെയറിനെ പിന്താങ്ങുകയും വൻതോതിലുള്ള സ്വതന്ത്ര സോഫ്റ്റ്‌വെയറിന്റെ ഉപയോഗം കൂടുതൽ ജനങ്ങൾക്ക് വിവരസാങ്കേതിക വിദ്യ കൊണ്ടുള്ള പ്രയോജനം ലഭിക്കാൻ കാരണമാകും എന്ന് വിശ്വസിക്കുകയും ചെയ്തിരുന്നു.\nഗുവഹാട്ടി ഐ.ഐ.ടിയിലെ വിദ്യാർത്ഥികളെ അഭിസംബോധന ചെയ്തു സംസാരിക്കുന്നു.\nപ്രധാനമന്ത്രിയുടെ ശാസ്ത്രഉപദേഷ്ടാവ് എന്ന സ്ഥാനത്തു നിന്നും രാജിവെച്ചതിനു ശേഷം കലാം ഏതാണ്ട് ഒരു ലക്ഷത്തോളം വരുന്ന സ്കൂൾ വിദ്യാർത്ഥികളുമായി സംവദിക്കുകയുണ്ടായി. അവരുടെ സൗഹൃദം എനിക്കിഷ്ടമാണ്. നാളെയുടെ ഇന്ത്യയെക്കുറിച്ച് അവർക്കുള്ള സ്വപ്നങ്ങളെ ഉത്തേജിപ്പിച്ച് അവരെ അത് നേടിയെടുക്കാൻ പ്രാപ്തരാക്കണം. ഇത് എന്റെ ലക്ഷ്യത്തിലൊന്നാണ്. ഇത്തരം സംവാദങ്ങളെക്കുറിച്ച് കലാമിന്റെ അഭിപ്രായമിതാണ്. രാഷ്ട്രപതി കാലയളവിലും, അതിനു ശേഷവും നിരവധി ഉന്നത വിദ്യാഭ്യാസ സ്ഥാപനങ്ങളിൽ അദ്ദേഹം വിസിറ്റിംഗ് പ്രൊഫസർ ആയിരുന്നു. രാഷ്ട്രപതി സ്ഥാനത്തു നിന്നും വിരമിച്ചശേഷം തിരുവനന്തപുരത്തുള്ള ഇന്ത്യൻ ഇൻസ്റ്റിറ്റ്യൂട്ട് ഓഫ് സ്പേസ് സയൻസ് ആന്റ് ടെക്നോളജി എന്ന സ്ഥാപനത്തിന്റെ ചാൻസലർ ആയി കലാം സേവനമനുഷ്ഠിച്ചുവരികയായിരുന്നു.\n2005 ജൂലൈ 28-ന് കലാം കേരള നിയമസഭ സന്ദർശിച്ചിരുന്നു. കേരള വികസനത്തെക്കുറിച്ചു വ്യക്തവും യുക്തിഭദ്രവുമായ 10 പദ്ധതികളുടെ 52 മിനിറ്റ് നീണ്ട പ്രഖ്യാപനം ഇദ്ദേഹം നടത്തി. ഇരു രാഷ്ട്രീയമുന്നണികളും സ്വാഗതം ചെയ്ത ഈ പദ്ധതികൾ പത്ര മാധ്യമങ്ങൾ ഏറെ പ്രാധാന്യത്തോടെ പ്രസിദ്ധീകരിച്ചു.\nനിരവധി കൃതികൾ അബ്ദുൾ കലാം രചിച്ചിട്ടുണ്ട്. മലയാളം അടക്കം വിവിധ ഇന്ത്യൻ ഭാഷകളിലേക്ക് ഇവ പരിഭാഷ ചെയ്യപ്പെട്ടിട്ടുണ്ട്. അബ്ദുൾ കലാം രചിച്ച പുസ്തകങ്ങൾക്ക് ദക്ഷിണ കൊറിയയിൽ ധാരാളം വായനക്കാരുണ്ട്.. അഗ്നിച്ചിറകുകൾ ആണ് കലാമിന്റെ ആത്മകഥ.\nഅബ്ദുൾ കലാമിന്റെ കൃതികളുടെ മലയാള പരിഭാഷ - ഡി.സി ബുക്സിന്റെ ഒരു വില്പനശാലയിൽ\nഇന്ത്യ2020: എ വിഷൻ ഫോർ ദ ന്യൂ മില്ലെനിയം എ.പി.ജെ.അബ്ദുൾ കലാം, വൈ.എസ്.രാജൻ (പെൻഗ്വിൻ ബുക്ക്സ് ഇന്ത്യ, 2003) ISBN 0-14-027833-8\nഇന്ത്യ-മൈ-ഡ്രീം എ.പി.ജെ.അബ്ദുൾ കലാം (എക്സൽ ബുക്സ്, 2004) ISBN 81-7446-350-X\nഎൻവിഷനിംഗ് ആൻ എൻപവേഡ് നേഷൻ: ടെക്നോളജി ഫോർ സൊസൈറ്റൽ ട്രാൻസ്ഫോർമേഷൻ എ.പി.ജെ.അബ്ദുൾ കലാം (ടാറ്റാ മക്ഗ്രോ-ഹിൽ, 2004) ISBN 0-07-053154-4\nഗൈഡിംഗ് സോൾസ്: ഡയലോഗ്സ് ഓൺ ദ പർപ്പസ് ഓഫ് ലൈഫ് എ.പി.ജെ.അബ്ദുൾ കലാം, അരുൺ.കെ.തിവാരി, (ഓഷ്യൻ ബുക്സ്, 2005) ISBN 81-88322-73-3\nചിൽഡ്രൺ ആസ്ക് കലാം എ.പി.ജെ.അബ്ദുൾ കലാം (പിയേഴ്സൺ എഡ്യുക്കേഷൻ) ISBN 81-7758-245-3\nവിംഗ്സ് ഓഫ് ഫയർ: ആൻ ഓട്ടോബയോഗ്രഫി ഓഫ് എ.പി.ജെ.അബ്ദുൾ കലാം എ.പി.ജെ.അബ്ദുൾ കലാം, അരുൺ തിവാരി (ഓറിയന്റ് ലോംങ്മാൻ, 1999) ISBN 81-7371-146-1\nഇഗ്നൈറ്റഡ് മൈൻഡ്സ്: അൺലീഷിംഗ് ദ പവർ വിത്തിൻ ഇന്ത്യ എ.പി.ജെ.അബ്ദുൾ കലാം (പെൻഗ്വിൻ ബുക്സ്, 2003) ISBN 0-14-302982-7\nസയന്റിസ്റ്റ് ടു പ്രസിഡന്റ് എ.പി.ജെ.അബ്ദുൾ കലാം (ഗ്യാൻ പബ്ലിഷിംഗ് ഹൗസ്, 2003) ISBN 81-212-0807-6\nപൂർണ്ണ സസ്യഭുക്കായിരുന്ന കലാമിന് മദ്യപാനം, പുകവലി തുടങ്ങിയ ശീലങ്ങളൊന്നുമുണ്ടായിരുന്നില്ല. പ്രകൃതിയുമായി ഇണങ്ങി ജീവിച്ചിരുന്ന അബ്ദുൽ കലാം പ്രകൃതിയുടെ സംഹാരസ്വഭാവത്തെ മനസ്സിലാക്കാനിടവന്ന ഒരു സംഭവത്തെപ്പറ്റി തന്റെ ആത്മകഥയിൽ വിവരിക്കുന്നുണ്ട്. 1964ൽ മണിക്കൂറിൽ 100മൈലിലധികം വേഗതയുള്ള കൊടുങ്കാറ്റ് പിതാവിന്റെ യാനത്തേയും സേതുക്കരയുടെ ഏതാനും ഭാഗങ്ങളേയും തകർത്തുകളഞ്ഞു എന്നും പാമ്പൻ പാലം, അതിലൂടെ ഓടിക്കൊണ്ടിരുന്ന യാത്രക്കാരുള്ള തീവണ്ടിസഹിതം തകർന്ന് സമുദ്രത്തിൽ പതിച്ചു എന്നും ഈ ഗ്രന്ഥത്തിൽ പരാമർശിക്കുന്നുണ്ട്. അതുവരെ സമുദ്രത്തിന്റെ സൌന്ദര്യം മാത്രം ആസ്വദിച്ചിരുന്ന തനിക്ക് അതിന്റെ അനിയന്ത്രിതമായ ഊർജ്ജത്തെപറ്റി മനസ്സിലാക്കാൻ ഈ സംഭവം ഇടവരുത്തി എന്ന് കലാം ഓർമ്മിക്കുന്നു.\nതുമ്പ ഇക്വറ്റോറിയൽ റോക്കറ്റ് ലോഞ്ചിങ് സ്റ്റേഷനിൽ (ടി.ഇ.ആർ.എൽ.എസ്) റോക്കറ്റ് എൻജിനിയറായി 1961ലാണ് ഡോ.എ.പി.ജെ. അബ്ദുൾകലാം ജോലിയിൽ പ്രവേശിച്ചത്. ജോലിയിൽ ഏതാണ്ട് ഒരു വർഷം പിന്നിട്ട സന്ദർഭത്തിൽ അക്കാലത്ത് ടി.ഇ.ആർ.എൽ.എസിന്റെ ടെസ്റ്റ് ഡയറക്ടറായിരുന്ന ഡോ.എച്ച്.ജി.എസ്. മൂർത്തിക്ക് തമിഴിലുള്ള ഒരു കത്ത് ലഭിച്ചു. ഡോ.എ.പി.ജെ. അബ്ദുൾ കലാമിന്റെ പിതാവ് ജൈനുലാബ്ദീൻ മരയ്ക്കാറുടേതായിരുന്നു കത്ത്. തന്റെ മകൻ അബ്ദുൾകലാം അവിടെ ജോലിയിൽ പ്രവേശിച്ചതായി അറിയാമെങ്കിലും ഏതാണ്ട് ഒരു വർഷമായി മകനെക്കുറിച്ച് ഒരു വിവരവും ഇല്ലെന്നും അവൻ താങ്കളുടെ ഒപ്പം ജോലിയിലുണ്ടോ അതോ ജീവിച്ചിരിപ്പുണ്ടോ ഇല്ലയോ എന്ന് അറിയിക്കണമെന്നും ആവശ്യപ്പെട്ടുള്ളതായിരുന്നു കത്ത്. ഉടൻ തന്നെ ഡോ.മൂർത്തി കലാമിനെ വിളിച്ച് പിതാവിന്റെ കത്ത് കൈമാറി. അപ്പോഴാണ് ജോലിയിൽ പ്രവേശിച്ച വിവരമറിയിച്ച ശേഷം താൻ വീട്ടിലേക്ക് ഒരു കത്തുപോലും അയച്ചിട്ടില്ലെന്ന കാര്യം കലാം പോലും ഓർക്കുന്നത്. നൂതനമായ റോക്കറ്റ് സാങ്കേതികവിദ്യ സ്വായത്തമാക്കാനുള്ള കഠിനശ്രമത്തിൽ വിവാഹം കഴിക്കാൻ പോലും മറന്ന അദ്ദേഹത്തിന്റെ സമർപ്പിത മനസ്സിനെക്കുറിച്ച് വിശദമക്കുന്ന ഒരു ഉദാഹരണമാണ് ഈ സംഭവം.\nശാസ്ത്രജ്ഞനായിരുന്ന ആദ്യത്തെ ഇന്ത്യൻ രാഷ്ട്രപതി  എന്നതിനു പുറമേ രാഷ്ട്രപതിസ്ഥാനം അലങ്കരിച്ച ഏക അവിവാഹിതൻ എന്ന പദവിയും കലാമിന് സ്വന്തമാണ്. എസ്. രാധാകൃഷ്ണന് ശേഷം ഇന്ത്യയുടെ രാഷ്ട്രപതി പദവിയിലെത്തുന്ന രാഷ്ട്രീയക്കാരനല്ലാത്ത രണ്ടാമത്തെ വ്യക്തിയും അദ്ദേഹമാണ്. അസംബ്ലി തിരഞ്ഞെടുപ്പിൽ വോട്ടുചെയ്ത ആദ്യ ഇന്ത്യൻ രാഷ്ട്രപതിയും ഇദ്ദേഹമാണ്.[അവലംബം ആവശ്യമാണ്]\nരാഷ്ട്രപതിയുടെ മുമ്പിലെത്തിയ ദയാഹർജികളുടെ തീർപ്പുകൽപ്പിക്കുന്ന നടപടി വൈകിച്ചു എന്ന വിമർശനം അബ്ദുൾ കലാമിനെതിരേ ഉയർന്നിരുന്നു. ഇന്ത്യൻ ഭരണഘടനയുടെ 72ആം വകുപ്പു പ്രകാരം വധശിക്ഷക്കു വിധിക്കപ്പെട്ട കുറ്റവാളിയുടെ ശിക്ഷ ഇളവുചെയ്യാൻ രാഷ്ട്രപതിക്കു അധികാരം ഉണ്ട്. അബ്ദുൾ കലാം രാഷ്ട്രപതിയായിരിക്കുന്ന കാലഘട്ടത്തിൽ ഇരുപത്തൊന്ന് ദയാഹർജികൾ അദ്ദേഹത്തിന്റെ പരിഗണനക്കായി വന്നുവെങ്കിലും, തീർപ്പു കൽപ്പിച്ചത് ഒന്നിൽ മാത്രമാണ്. പതിനാലുവയസ്സുകാരിയെ ബലാത്സംഗം ചെയ്ത് കൊലപ്പെടുത്തിയ കേസിലെ പ്രതിയായ ധനഞ്ജയ് ചാറ്റർജിയുടെ ദയാഹർജിയാണ് അബ്ദുൾ കലാം പരിഗണിച്ചത്. എന്നാൽ ഇയാൾക്ക് മാപ്പു നൽകാൻ കലാം തയ്യാറായില്ല, ചാറ്റർജിയെ പിന്നീട് വധശിക്ഷക്കു വിധേയനാക്കി. 2001 ലെ ഇന്ത്യൻ പാർലിമെന്റ് ആക്രമണകേസിലെ കുറ്റവാളിയായ അഫ്സൽ ഗുരുവിന്റെ ദയാഹർജിയും ഉണ്ടായിരുന്നു ഇതിൽ. ദയാഹർജിയുടെ തീർപ്പു വൈകിക്കുക വഴി അഫ്സൽ ഗുരുവിന്റെ വധശിക്ഷ നീട്ടിയത് ഒരുപാട് വിമർശനങ്ങൾക്കിടയാക്കി (പിന്നീട് 2013 ഫെബ്രുവരിയിലാണ് അഫ്സൽ ഗുരുവിനെ തൂക്കിക്കൊന്നത്).\nശാസ്ത്രജ്ഞൻ എന്ന സ്ഥാനത്ത്[തിരുത്തുക]\nഇന്ത്യയുടെ ആണവപദ്ധതിയിൽ കലാമിനുള്ള പങ്കിനെ ചോദ്യം ചെയ്തുകൊണ്ട് നിരവധി ശാസ്ത്രജ്ഞർ രംഗത്തെത്തുകയുണ്ടായി. ഏയ്റോനോട്ടിക്കൽ എഞ്ചിനീയറിംഗിൽ ബിരുദാനന്തരബിരുദം കരസ്ഥമാക്കിയ ഒരു വ്യക്തി എങ്ങനെയാണ് ആണവശാസ്ത്രത്തിന്റെ കുലപതിയായി അറിയപ്പെടുക എന്നവർ ചോദിക്കുന്നു. കലാം ആണവശാസ്ത്രത്തെക്കുറിച്ച് ഒരു ലേഖനം പോലും പ്രസിദ്ധീകരിച്ചിട്ടില്ലെന്ന് ശാസ്ത്രജ്ഞനായ ഹോമി സെത്ന ചൂണ്ടിക്കാട്ടുന്നു. ഹോമി സെത്ന അറിയപ്പെടുന്ന ഒരു ആണവശാസ്ത്രജ്ഞനും, രസതന്ത്രത്തിൽ എഞ്ചിനീയറിംഗ് ബിരുദധാരിയുമാണ്. ന്യൂക്ലിയാർ ഫിസിക്സിൽ കലാമിനു ഒന്നും തന്നെ അറിയില്ല എന്ന് പൊക്രാൻ II പദ്ധതിയിൽ അംഗമായിരുന്ന ഈ ശാസ്ത്രജ്ഞൻ കലാമിനെ കുറ്റപ്പെടുത്തുന്നു. ആണവനിലയങ്ങളിൽ പ്രവർത്തിച്ച പരിചയങ്ങളൊന്നുമില്ലാത്ത ഒരാളാണ് കലാമെന്നും, രാജാരാമണ്ണയുടെ കീഴിൽ പൂർത്തിയായ അണ്വായുധ പദ്ധതിയിൽ കലാം ഭാഗഭാക്കല്ലായിരുന്നു എന്നും ചിലർ തെളിവു സഹിതം സാക്ഷ്യപ്പെടുത്തുന്നു\nസം‌യോജിത ഗൈഡഡ് മിസൈൽ വികസന പദ്ധതിയിൽ കലാമിന്റെ പങ്കാളിത്തം ചില മുഖ്യധാരാ മാധ്യമങ്ങൾ ചോദ്യം ചെയ്യുകയുണ്ടായി. അഗ്നി, പൃഥി, ആകാശ് എന്ന മിസൈലുകൾ വികസിപ്പിച്ചത് മറ്റു ശാസ്ത്രജ്ഞരായിരുന്നു കലാം പദ്ധതിയുടെ ഏകോപനം മാത്രമേ ചെയ്തിരുന്നുള്ളു എന്നും ഈ പത്രങ്ങൾ അദ്ദേഹത്തിന്റെ സമകാലീനരായ ശാസ്ത്രജ്ഞരെ ഉദ്ധരിച്ചുകൊണ്ട് പറയുന്നു. അഗ്നി മിസ്സൈലിന്റെ യഥാർത്ഥ സൂത്രധാരൻ അഡ്വാൻസ് സിസ്റ്റം ലാബോറട്ടറിയുടെ ചെയർമാനും അഗ്നി പ്രൊജക്ടിന്റെ മുൻ ഡയറക്ടറുമായിരുന്ന രാം നാരായൺ അഗർവാളായിരുന്നു. കലാം തന്റെ ആത്മകഥയിൽ അഗ്നിയുടെ വിജയത്തിനു രാം നാരായൺ അഗർവാളിന് കടപ്പാട് രേഖപ്പെടുത്തിയിട്ടുണ്ട്. ഇന്ദിരാഗാന്ധിയുടെ കാലത്ത് കലാമിന്റെ നേതൃത്വത്തിൽ തുടങ്ങിയ പ്രൊജക്ട് ഡെവിൾ, പ്രൊജക്ട് വേലിയന്റ് സാങ്കേതികമായി തികഞ്ഞ പരാജയമായിരുന്നു. ഇന്ത്യൻ സൈന്യത്തിന്റെ സമ്മർദ്ദം കൊണ്ട് ഈ രണ്ടു പ്രൊജക്ടുകളും ഭാരത സർക്കാർ ഉപേക്ഷിക്കുകയായിരുന്നു\n2011 ൽ കൂടംകുളം ആണവവൈദ്യുത നിലയത്തെ സംബന്ധിച്ച കലാമിന്റെ നിലപാടുകൾ ഒരുപാട് വിമർശനങ്ങൾ ക്ഷണിച്ചു വരുത്തി. കൂടംകുളം ആണവനിലയം സുരക്ഷിതമായ ഒന്നാണെന്നായിരുന്നു കലാം പത്രസമ്മേളനത്തിലൂടെ പറഞ്ഞത്. കേന്ദ്രസർക്കാരിന്റേയും, മറ്റേതെങ്കിലും ഒരു സ്ഥാപനത്തിന്റേയോ ഇടനിലക്കാരനായല്ല താനിതു പറയുന്നതെന്നും കലാം പറഞ്ഞിരുന്നു. ആണവനിലയത്തിന്റെ അപകടസാദ്ധ്യതകളെക്കുറിച്ചു പറയാൻ മാത്രം വിജ്ഞാനം അബ്ദുൾ കലാമിന് ഈ വിഷയത്തിൽ ഇല്ല എന്നു പറഞ്ഞുകൊണ്ട് കൂടംകുളം സമരസമിതി നേതാക്കൾ കലാമിനെ ശക്തമായി വിമർശിക്കുന്നു.\n2015 ജൂലൈ 27ന് ഷില്ലോംഗിൽ വച്ച് കലാം അന്തരിച്ചു. ഷില്ലോംഗിലെ ഇന്ത്യൻ ഇൻസ്റ്റിറ്റ്യൂട്ട് ഓഫ് മാനേജ്മെന്റിൽ വച്ച്, 'വാസയോഗ്യമായ ഗ്രഹങ്ങൾ' എന്ന വിഷയത്തിന്റെ പേരിൽ കുട്ടികൾക്ക് ക്ലാസെടുത്തുകൊണ്ടിരിയ്ക്കൂമ്പോൾ പെട്ടെന്നുണ്ടായ ഹൃദയാഘാതത്തെത്തുടർന്ന് അദ്ദേഹം കുഴഞ്ഞുവീഴുകയായിരുന്നു. സംഭവസ്ഥലത്തുവച്ചുതന്നെ അദ്ദേഹം ഈ ലോകത്തോട് വിടപറഞ്ഞു. പിന്നീട് മൃതദേഹം ആദ്യം ഡൽഹിയിലെ വസതിയിലേയ്ക്ക് കൊണ്ടുപോയി. തുടർന്ന് ജന്മനാടായ രാമേശ്വരത്തെത്തിച്ചു. അവിടെയുള്ള പൈക്കറുമ്പ് ശ്മശാനത്തിൽ വച്ച് പൂർണ്ണ ഔദ്യോഗിക ബഹുമതികളോടെ സംസ്കരിച്ചു. പ്രധാനമന്ത്രി നരേന്ദ്ര മോദി, അന്നത്തെ കേരള മുഖ്യമന്ത്രി ഉമ്മൻ ചാണ്ടി തുടങ്ങിയ പ്രമുഖർ അദ്ദേഹത്തിന്റെ ശവസംസ്കാരത്തിൽ പങ്കെടുത്തു.\nകറുത്ത റിബൺ ധരിച്ചാണ് എ.പി.ജെ.അബ്ദുൽ കലാമിന്റെ മരണത്തിന് ഗൂഗിൾ അനുശോചനം നൽകിയത്.ഡൂഡിലിന്റെ മുകളിൽ കർസർ എത്തുമ്പോൾ ഇൻ മെമ്മറി ഓഫ് ഡോ.എ.പി.ജെ.അബ്ദുൽ കലാം എന്ന പോപ്പ് അപ്പും തെളിയും. സാധാരണ ഗതിയിൽ ഗൂഗിൾ സെർച്ച് എൻജിന്റെ ഹോം പേജിലെ ലോഗോയിൽ പരിഷ്കാരങ്ങൾ വരുത്തിയാണു ഡൂഡിൽ തയ്യാറാക്കുന്നത്. എന്നാൽ ലോഗോ പരിഷ്കരിക്കാതെ സെർച്ച് ബാറിനു താഴെ കറുത്ത റിബൺ കുത്തി വച്ച വ്യത്യസ്തമായ ഡൂഡിലാണ് ഗൂഗിൾ പുറത്തിറക്കിയത്\nഅബ്‌ദുൽ കലാമിനെ കബറടക്കം നടത്തിയ തങ്കച്ചിമഠം പഞ്ചായത്തിലെ പേക്കരിമ്പിലെ ഒന്നരയേക്കർ ഭൂമിയിൽ സ്‌മാരകം നിർമ്മിക്കാനുള്ള പ്രാഥമിക നടപടികൾ ആരംഭിച്ചു. മധുര–രാമേശ്വരം ദേശീയപാതയിൽ സഞ്ചരിച്ചാൽ, പാമ്പൻപാലം കടന്ന് 10 കിലോമീറ്ററിനുള്ളിലാണ് കലാം അന്ത്യവിശ്രമം കൊള്ളുന്ന ഭൂമി. കലാം ഡെൽഹിയിൽ താമസിച്ചിരുന്ന രാജാജി നഗറിലെ വീട് കുട്ടികളുടെ മ്യൂസിയമാക്കണമെന്ന നിർദ്ദേശം മുന്നോട്ടുവന്നിട്ടുണ്ട്. കലാം അന്ത്യവിശ്രമംകൊള്ളുന്ന ഭൂമി ഒറ്റ രാത്രികൊണ്ടാണ് ജില്ലാഭരണകൂടം ഏറ്റെടുത്തത്. ബസ് ഡിപ്പോയ്‌ക്കായി പഞ്ചായത്ത് കണ്ടുവച്ചിരുന്ന സ്‌ഥലമായിരുന്നു അത്. ബസ് ഡിപ്പോയ്‌ക്കെതിരെ എതിർപ്പുമായി ആക്‌ഷൻ കൗൺസിൽ രംഗത്തുവന്നിരുന്നു. എന്നാൽ കലാമിന്റെ കബറിടത്തിനായി സ്‌ഥലം വിട്ടുകൊടുക്കണമെന്ന് ജില്ലാഭരണകൂടം ആവശ്യപ്പെട്ടപ്പോൾ ആരും എതിർത്തില്ല. ഇതോടെ രാമേശ്വരം കലക്‌ടർ നന്ദകുമാർ ഇക്കാ കലാമിന്റെ ബന്ധുക്കളെ അറിയിച്ചു. അവർ സമ്മതം പ്രകടിപ്പിച്ചതോടെ ഒറ്റരാത്രിക്കുള്ളിൽ ഒന്നര ഏക്കർ ഭൂമി ഏറ്റെടുത്തു സർക്കാർ ഉത്തരവ് പുറത്തിറങ്ങി. അബ്‌ദുൽ കലാമിന്റെ ജന്മഗൃഹത്തിൽ ഇപ്പോഴൊരു മ്യൂസിയമുണ്ട്. രാമേശ്വരത്തെ പ്രസിദ്ധമായ രാമനാഥക്ഷേത്രത്തിന്റെ കിഴക്കേനടയ്‌ക്കു സമീപമുള്ള ഹൗസ് ഓഫ് കലാമിൽ രണ്ടാംനിലയിലാണ് കലാമിന്റെ ജീവിതയാത്രകളെക്കുറിച്ചുള്ള മ്യൂസിയം ഒരുക്കിയിരിക്കുന്നത്.\nഅബ്ദുൽ കലാം ദ്വീപ്[തിരുത്തുക]\nപ്രധാന ലേഖനം: അബ്ദുൽ കലാം ദ്വീപ്\nഇന്ത്യയിലെ ഒറീസാ തീരത്തിന് ചേർന്നുള്ള ഭദ്രക് ജില്ലയിലെ ചെറു ദ്വീപാണ് വീലർ ദ്വീപ് എന്നറിയപ്പെട്ടിരുന്ന അബ്ദുൽ കലാം ദ്വീപ്. ഇന്ത്യയിലെ ഉപരിതല മിസൈൽ ടെസ്റ്റ് ഫയറിങ് ദ്വീപാണിത്. രാജ്യത്തിന്റെ പ്രധാനമായ ദീർഘദൂര ഉപരിതല മിസൈലുകൾ എല്ലാം ഇവിടെയാണ് പരീക്ഷിച്ചിട്ടുള്ളത്. എ.പി.ജെ അബ്ദുൽ കലാമിന് ആദരമർപ്പിച്ച് ഒഡീഷ സർക്കാറാണ് 2015-ൽ പേര് മാറ്റിയത്.\nഇൻ മെമ്മറി ഓഫ് ഡോ. കലാം[തിരുത്തുക]\nഡോ. എ.പി.ജെ. അബ്ദുൽ കലാമിന്റെ ട്വിറ്റർ അക്കൗണ്ട് അദ്ദേഹത്തിന്റെ മരണശേഷവും തുടർന്നും പ്രവർത്തിക്കുന്നുണ്ട്. കലാമിന്റെ ഔദ്യോഗിക അക്കൗണ്ട് പുതിയ രീതിയിലാകും പ്രവർത്തനം നടത്തുക. ഇൻ മെമ്മറി ഓഫ് ഡോ കലാം (Kalam Project) എന്ന പേരിലാണ് ഇപ്പോൾ അക്കൗണ്ട് പ്രവർത്തിക്കുന്നത്. അദ്ദേഹത്തിന്റെ ചിന്തകളും പഠിപ്പിക്കലുകളും ദൗത്യങ്ങളുമാകും ഇനി ഈ അക്കൗണ്ടിൽ കാണുക എന്ന് ഇന്ത്യ എക്സ്പ്രസ്സ് റിപ്പോർട്ട് ചെയ്യുന്നു.\nമനുഷ്യനെ ദൈവത്തിൽനിന്നകറ്റാനുള്ളതാണ് ശാസ്ത്രമെന്ന് ചിലർ പറയുമ്പോൾ അത്ഭുതം തോന്നാറുണ്ട്. എനിക്ക് ശാസ്ത്രം ആത്മസാക്ഷാത്കാരത്തിന്റെയും ആത്മീയ സമ്പൂർണതയുടെയും മാർഗ്ഗം മാത്രമാണ്.\nസ്‌നേഹത്തിന്റെ വേദനയനുഭവിക്കുന്നതിനേക്കാൾ എനിക്കെളുപ്പം റോക്കറ്റുകൾ ഉണ്ടാക്കുന്നതാണ്.\nശാസ്ത്രം ദൈവത്തോടടുക്കാനുള്ള വഴി മാത്രം.\nസ്വപ്‌നം കാണുക, ഊർജ്ജത്തോടെ പ്രവർത്തിക്കുക.\nസ്വപ്‌നങ്ങളും ലക്ഷ്യങ്ങളുമില്ലാത്തത് കുറ്റമാണ്.\nകഠിനാധ്വാനത്തിലൂടെ മാത്രമേ വിജയം നേടാനാവു.\nഅദ്ദേഹത്തിന്റെ ശബ്ദം ഇവിടെ കേൾക്കാം\nസം‌യോജിത ഗൈഡഡ് മിസൈൽ വികസന പദ്ധതി\nവിക്കിമീഡിയ കോമൺസിലെ A. P. J. Abdul Kalam എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\nവിക്കിചൊല്ലുകളിലെ അബ്ദുൾ കലാം എന്ന താളിൽ ഈ ലേഖനവുമായി ബന്ധപ്പെട്ട ചൊല്ലുകൾ ലഭ്യമാണ്:\nഅബ്ദുൽ കലാമിന്റെ വെബ്‌സൈറ്റ്\nഅദ്ദേഹത്തിന്റെ തിരഞ്ഞടുപ്പിനെ പറ്റിയുള്ള ബി.ബി.സി ലേഖനം\nഅദ്ദേഹത്തിന്റെ തിരഞ്ഞടുപ്പിനെ പറ്റിയുള്ള ഫ്രണ്ട്‌ലൈൻ ലേഖനം\nകലാം സിയാച്ചിൻ യുദ്ധമേഖല സന്ദർശിച്ചതിനെക്കുറിച്ചുള്ള ലേഖനം\nഅബ്ദുൾകലാം - വൺഹൺഡ്രഡ് തമിൾസ് ഓഫ് 20th സെഞ്ച്വറി\nഐ ഹാവ് ത്രീ വിഷൻസ് ഫോർ ഇന്ത്യ - കലാമിന്റെ പ്രശസ്തങ്ങളായ പ്രഭാഷണങ്ങളിൽ നിന്നും\n↑ മഹേഷ്, ശർമ്മ (2010). പ്രൈഡ് ഓഫ് ദ നേഷൻ. ഡയമണ്ട് പോക്കറ്റ് പബ്ലിഷേഴ്സ്. p. 9. ISBN 978-8128808067. Unknown parameter |coauthors= ignored (|author= suggested) (help)\n↑ നജിദ്, ഹുസ്സൈൻ (2002-07-18). "കലാം ആന്റ് ഇസ്ലാം". ഔട്ട്ലുക്ക് ഇന്ത്യ.\n↑ 3.0 3.1 "ഇന്ത്യയുടെ മുൻ രാഷ്ട്രപതിമാർ". രാഷ്ട്രപതിയുടെ കാര്യാലയം. ശേഖരിച്ചത് 2013-11-24.\n↑ "അബ്ദുൾ കലാം". ഫ്രണ്ട്ലൈൻ മാസിക. അബ്ദുൾകലാമിനെ ഐ.എസ്.ആർ.ഒ യിലെ സഹപ്രവർത്തകർ ഓർമ്മിക്കുന്നു Missing or empty |url= (help); |access-date= requires |url= (help)\n↑ കവിത, ത്യാഗി; പത്മ, മിശ്ര. ബേസിക്ക് ടെക്നിക്കൽ കമ്മ്യൂണിക്കേഷൻ. p. 124. ISBN 978-81-203-4238-5. ശേഖരിച്ചത് 2012-03-02=പി.എച്ച്.ഐ.ലേണിംഗ്. Check date values in: |accessdate= (help)\n↑ "കലാം അപ്പോയിന്റഡ് ഐ.എസ്.എസ്.ടി ചാൻസലർ". ദ ഹിന്ദു. 2008-09-09. ശേഖരിച്ചത് 2013-11-24.\n↑ എ.പി.ജെ, അബ്ദുൾ കലാം (2002). ഇന്ത്യ 2020:എ വിഷൻ ഫോർ ദ ന്യൂ മില്ലെനിയം. ഇന്ത്യ: പെൻഗ്വിൻ ബുക്ക്സ്. Cite has empty unknown parameter: |coauthors= (help)\n↑ "അബ്ദുൾ കലാം ഐ.ഐ.ടി ഖരഗ്പൂർ ചെയ്ത പ്രസംഗം". ഇന്റർനാഷണൽ സൈബർ ബിസിനസ്സ് സർവീസ്സസ്. ശേഖരിച്ചത് 2013-11-24. പ്രചോദിപ്പിക്കുന്ന പ്രസംഗങ്ങൾ\n↑ എ.പി.ജെ, അബ്ദുൾ കലാം (2005). മിഷൻ ഇന്ത്യ. ഇന്ത്യ: പെൻഗ്വിൻ ബുക്ക്സ്. ISBN 9780143334996. Unknown parameter |coauthors= ignored (|author= suggested) (help)\n↑ വിംഗ്സ് ഓഫ് ഫയർ എ.പി.ജെ.അബ്ദുൾ കലാം. പുറം. 8.അദ്ധ്യായം ഒന്ന്\n↑ വിംഗ്സ് ഓഫ് ഫയർ എ.പി.ജെ.അബ്ദുൾ കലാം\n↑ പ്രൈഡ് ഓഫ് നേഷൻ മഹേഷ് ശർമ്മ, പി.കെ.ദാസ്. പുറം. 15-16.അദ്ധ്യായം ഒന്ന്\n↑ പ്രൈഡ് ഓഫ് നേഷൻ മഹേഷ് ശർമ്മ, പി.കെ.ദാസ്. പുറം. 16\n↑ "അബ്ദുൾ കലാം, ബയോ ഡാറ്റ". പ്രസ്സ് ഇൻഫർമേഷൻ ബ്യൂറോ. ശേഖരിച്ചത് 2013 നവംബർ 24. Check date values in: |accessdate= (help)\n↑ പ്രൈഡ് ഓഫ് നേഷൻ മഹേഷ് ശർമ്മ, പി.കെ.ദാസ്. പുറം. 16-17\n↑ വിംഗ്സ് ഓഫ് ഫയർ എ.പി.ജെ.അബ്ദുൾ കലാം. പുറം. 24\n↑ "ഡയറക്ടറേറ്റ് ജനറൽ ഓഫ് ഏറോനോട്ടിക്കൽ ക്വാളിറ്റി അഷ്വറൻസ്". ഡി.ജി.എ.ക്യു.എ. ശേഖരിച്ചത് 2013-11-24. കലാമിന്റെ ശാസ്ത്രജീവിതത്തിന്റെ തുടക്കം\n↑ [#wof99|വിംഗ്സ് ഓഫ് ഫയർ എ.പി.ജെ.അബ്ദുൾ കലാം]. പുറം. 25\n↑ "ശാസ്ത്രകാര്യ മന്ത്രാലയം, ഭാരതസർക്കാർ". ശേഖരിച്ചത് 2016-03-31.\n↑ "അവുൾ പക്കീർ ജൈനലാബ്ദീൻ അബ്ദുൾ കലാം". വിഗ്യാൻപ്രസാർ വെബ് ഇടം. ശേഖരിച്ചത് 2013-11-24. അബ്ദുൾ കലാം ജീവചരിത്രം\n↑ "ലോഞ്ച് വെഹിക്കിൾസ്". ബഹിരാകാശ ഗവേഷണ കേന്ദ്രം ഇന്ത്യ ഔദ്യോഗിക വെബ് ഇടം. ശേഖരിച്ചത് 2013-11-24. പോളാർ സാറ്റലൈറ്റ് ലോഞ്ചിംഗ് വെഹിക്കിൾ ചരിത്രം - പി.എസ്.എൽ.വി എന്ന ഭാഗം\n↑ വെപ്പൺസ് ഓഫ് പീസ്. രാജ് ചെങ്കപ്പ. പുറം. 159.\n↑ വെപ്പൺസ് ഓഫ് പീസ്. രാജ് ചെങ്കപ്പ. അദ്ധ്യായം - ആർസനൽ ഓഫ് ഗോഡ്സ് - പുറങ്ങൾ. 276-279\n↑ വിംഗ്സ് ഓഫ് ഫയർ. എ.പി.ജെ.അബ്ദുൾ കലാം. അദ്ധ്യായം - പ്രോപിറ്റിയേഷൻ- പുറങ്ങൾ. 113-114\n↑ "ഐ.ജി.ഡി.പി അബ്ദുൾ കലാം തലപ്പത്ത്". ഫ്രണ്ട്ലൈൻ. 1998-06-06. ശേഖരിച്ചത് 2013-11-24.\n↑ "മിസ്സൈൽ പ്ലാൻ,സം ഹിറ്റ്സ്, മിസ്സസ്". ടൈംസ് ഓഫ് ഇന്ത്യ. 2008-01-09. ശേഖരിച്ചത് 2013-11-24. ഇന്ത്യയുടെ മിസൈൽ പദ്ധതി - ദുർചെലവുകൾ\n↑ ഇന്തോ റഷ്യൻ മിലറ്ററി & ന്യൂക്ലിയർ കോ-ഓപ്പറേഷൻ ജെറോം.എം.കോൺലി. പുറം. 106\n↑ പ്രൈഡ് ഓഫ് നേഷൻ മഹേഷ് ശർമ്മ, പി.കെ.ദാസ്. പുറം. 85-86\n↑ "എൻ.ഡി.എ സ്മാർട്ട് മിസ്സൈൽ-അബ്ദുൾ കലാം". ദ ഇക്കണോമിക് ടൈംസ്. 2002-06-11. ശേഖരിച്ചത് 2013-11-25.\n↑ "എൻ.സി.പി. സപ്പോർട്ട്സ് കലാം". റിഡിഫ് വാർത്ത. 2002-06-11. ശേഖരിച്ചത് 2013-11-25.\n↑ "നാരായണൻ ഓപ്റ്റ്സ് ഔട്ട്, ഫീൽഡ് ക്ലിയർ ഫോർ കലാം". 2002-06-11. ശേഖരിച്ചത് 2013-11-25.\n↑ പ്രൈഡ് ഓഫ് നേഷൻ മഹേഷ് ശർമ്മ, പി.കെ.ദാസ്. പുറം. 88\n↑ പ്രൈഡ് ഓഫ് നേഷൻ മഹേഷ് ശർമ്മ, പി.കെ.ദാസ്. പുറം. 88-89\n↑ പ്രഫുല്ല, മരാപക്വാർ (2012-04-23). "സെക്കന്റ് ഇന്നിംഗ്സ് കലാം ടു റിട്ടേൺ അസ് പ്രസിഡന്റ്". ടൈംസ് ഓഫ് ഇന്ത്യ. ശേഖരിച്ചത് 2013-11-28.\n↑ "പ്രസിഡൻഷ്യൽ പോൾസ്, വി വിൽ നോട്ട് സപ്പോർട്ട് പ്രണബ് മുഖർജി, ബി.ജെ.പി സേയ്സ്". ടൈംസ് ഓഫ് ഇന്ത്യ. 2012-04-30. ശേഖരിച്ചത് 2013-11-28.\n↑ "രാഷ്ട്രപതി വെബ്‌സൈറ്റിന്റെ ആർകൈവ്, വേബാക്ക് മെഷീനിൽ നിന്നും". ശേഖരിച്ചത് 2007-07-27.\n↑ ആനന്ദ്, പാർത്ഥസാരഥി (1997 ഡിസംബർ 26). "അബ്ദുൾ കലാമിന് ഭാരതരത്ന പുരസ്കാരം". ഫ്രണ്ട്ലൈൻ. ശേഖരിച്ചത് 2013 നവംബർ 26. Check date values in: |accessdate= and |date= (help)\n↑ "ഭാരതരത്ന ജേതാക്കൾ". ന്യൂഡൽഹി ടെലിവിഷൻ. 2011 ജനുവരി 24. ശേഖരിച്ചത് 2013 നവംബർ 26. Check date values in: |accessdate= and |date= (help)\n↑ "ഓണററി ഡിഗ്രീസ് - കോൺവോകേഷൻ - സൈമൺ ഫ്രേസർ സർവ്വകലാശാല". സൈമൺ ഫ്രേസർ സർവ്വകലാശാല. ശേഖരിച്ചത് 2012-08-31. ഓണററി ബിരുദ ജേതാക്കളുടെ പേരു വിവരം\n↑ "ഐ.ഇ.ഇ.ഇ ഓണററി അംഗത്വം ലഭിച്ചവർ" (PDF). ഐ.ഇ.ഇ.ഇ. മൂലതാളിൽ (PDF) നിന്നും 2011-06-29-ന് ആർക്കൈവ് ചെയ്തത്. ശേഖരിച്ചത് 2011-08-28.\n↑ "യെറ്റ് അനദർ ഓണററി ഡോക്ടറേറ്റ് ഫോർ കലാം". റിഡിഫ്.കോം. 2010-10-06. ശേഖരിച്ചത് 2012-03-13.\n↑ "ഫോർമർ പ്രസിഡന്റ് കലാം ചൂസൺ ഫോർ ഹൂവർ മെഡൽ". ന്യൂയോർക്ക്: ഇന്ത്യടൈംസ്. 2009-03-27. ശേഖരിച്ചത് 2010-10-30.\n↑ "ഇന്റർനാഷണൽ വോൺ കാർമാൻ വിംഗ്സ് അവാർഡ്". കാലിഫോർണിയ ഇൻസ്റ്റിറ്റ്യൂട്ട് ഓഫ് ടെക്നോളജി. ശേഖരിച്ചത് 2012-03-01.\n↑ "ഡോ.അബ്ദുൾ കലാം, ഫോർമർ പ്രസിഡന്റ് ഓഫ് ഇന്ത്യ, റിസീവ്സ് ഓണററി ഡോക്ടർ ഓഫ് എഞ്ചിനീയറിംഗ്". നന്യാംഗ് ടെക്നോളജിക്കൽ സർവ്വകലാശാല. 2008 ഓഗസ്റ്റ് 26. ശേഖരിച്ചത് 2011 ഓഗസ്റ്റ് 28. Check date values in: |accessdate= and |date= (help)\n↑ ഹസ്സൻ, സുറൂർ (2007-07-12). "കിങ് ചാൾസ് II മെഡൽ ഫോർ പ്രസിഡന്റ്". ദ ഹിന്ദു. ശേഖരിച്ചത് 2012-03-01.\n↑ "കിങ് ചാൾസ് II മെഡൽ ഫോർ കലാം". ദ ഇക്കോണോമിക്സ് ടൈംസ്. ഇന്ത്യ. 2007-07-11. ശേഖരിച്ചത് 2012-03-01.\n↑ "റോയൽ സൊസൈറ്റി കിങ് ചാൾസ് II മെഡൽ". റോയൽ സൊസൈറ്റി. ശേഖരിച്ചത് 2012-11-14.\n↑ "കലാം കൺഫേഡ് ഓണററി ഡോക്ടറേറ്റ് ഓഫ് സയൻസ്". ദ ഇക്കോണോമിക്സ് ടൈംസ്. ഇന്ത്യ. 2007-10-23. ശേഖരിച്ചത് 2012-03-01.\n↑ 49.0 49.1 49.2 49.3 49.4 "ഡോക്ടർ അബ്ദുൾ കലാം ഡൈവേഴ്സ് ഇൻട്രസ്റ്റ്സ്: പ്രൈസസ്/അവാർഡ്സ്". ഇന്ത്യൻ ഇൻസ്റ്റിറ്റ്യൂട്ട് ഓഫ് ടെക്നോളജി മദ്രാസ്. മൂലതാളിൽ നിന്നും 2007-07-17-ന് ആർക്കൈവ് ചെയ്തത്. ശേഖരിച്ചത് 2012-03-01.\n↑ "ഭാരതരത്ന പുരസ്കാര ജേതാക്കൾ" (പി.ഡി.എഫ്). ആഭ്യന്തര മന്ത്രാലയം , ഭാരത സർക്കാർ. ശേഖരിച്ചത് 2012-03-01. [പ്രവർത്തിക്കാത്ത കണ്ണി]\n↑ 51.0 51.1 "ഡോക്ടർ അബ്ദുൾ കലാമിന് ഭാരതരത്ന പുരസ്കാരം". റിഡിഫ്. 1997-11-26. ശേഖരിച്ചത് 2012-03-01.\n↑ വിഷൻ2020 എ.പി.ജെ.അബ്ദുൾ കലാം ഇന്ത്യയുടെ ഭാവിയെക്കുറിച്ചുളള സ്വപ്നങ്ങൾ\n↑ "കലാം സപ്പോർട്ട്സ് സ്പേസ് എനർജി". ഡി.എൻ.എ ഇന്ത്യ. 2012-01-09. ശേഖരിച്ചത് 2013-11-28.\n↑ "ചൈന പ്രൊപോസസ് സ്പേസ് കൊളാബറേഷൻ വിത്ത് ഇന്ത്യ". ടൈംസ് ഓഫ് ഇന്ത്യ. 2012-11-02. ശേഖരിച്ചത് 2013-11-28.\n↑ ഡേവിഡ്, ബെക്കർ (2003-05-29). "ഇന്ത്യൻ ലീഡർ അഡ്വക്കേറ്റ്സ് ഓപ്പൺ സോഴ്സ്". സിനെറ്റ്. ശേഖരിച്ചത് 2013-11-26.\n↑ എ.പി.ജെ.അബ്ദുൾ കലാം: ദ വിഷണറി ഓഫ് ഇന്ത്യ - കെ.ഭൂഷൺ; ജെ.കത്യാൽ\n↑ എ.പി.ജെ.അബ്ദുൾ കലാം : ദ വിഷണറി ഓഫ് ഇന്ത്യ - കെ.ഭൂഷൺ;ജെ.കത്യാൽ പുറം.100\n↑ "മിഷൻ മൂൺ ആന്റ് മാർസ് ഔർ ഗോൾ-കലാം". ദ ഹിന്ദു. 2012-06-29. ശേഖരിച്ചത് 2013-11-28.\n↑ "കലാം ദ ഓഥർ കാച്ചിംഗ് ഓൺ ഇൻ സൗത്ത് കൊറിയ". ഔട്ട്ലുക്ക് ഇന്ത്യ. 2006-02-09. ശേഖരിച്ചത് 2013-11-26.\n↑ വിംഗ്സ് ഓഫ് ഫയർ എ.പി.ജെ.അബ്ദുൾ കലാം പുറം.6\n↑ വിംഗ്സ് ഓഫ് ഫയർ എ.പി.ജെ.അബ്ദുൾ കലാം പുറം.6-7\n↑ ജോയ്സി, ജോസഫ് (2002 ജൂലൈ 25). "എ.പി.ജെ.അബ്ദുൾ കലാം ഈസ് സ്വോൺ ഇൻ അസ് ഇന്ത്യാസ് ഇലവൺത്ത് പ്രസിഡന്റ്". റീഡിഫ് വാർത്ത. ശേഖരിച്ചത് 2013 നവംബർ 26. Check date values in: |accessdate= and |date= (help)\n↑ മനീഷ്, ചിബ്ബർ (2010-05-21). "ദ ജേണി ഓഫ് എ മെർസി പ്ലീ". ദ ഇന്ത്യൻ എക്സ്പ്രസ്സ്. ശേഖരിച്ചത് 2013-11-25.\n↑ "ധനഞ്ജയ് ടു ബീ ഹാങ്ഡ്". ദ ഇന്ത്യൻ എക്സ്പ്രസ്സ്. 2004-08-05. ശേഖരിച്ചത് 2013-11-25.\n↑ വി., വെങ്കിടേശൻ (2011-09-09). "വെയ്റ്റഅ ഫോർ മെർസി". ഫ്രണ്ട്ലൈൻ. ശേഖരിച്ചത് 2013-11-25.\n↑ "പൊക്രാൻ II പദ്ധതിയെക്കുറിച്ച് അഭിപ്രായപ്പെടാൻ കലാം യോഗ്യനല്ല". റീഡിഫ് വാർത്ത. 2001-09-01. ശേഖരിച്ചത് 2013-11-25.\n↑ "കലാം നോ അഥോറിറ്റി ഓൺ പൊക്രാൻ ടെസ്റ്റ്". ഐ.ബി.എൻ ലൈവ് - യുട്യൂബ്. ശേഖരിച്ചത് 2013-11-25. കലാമിനെതിരേ വിമർശനങ്ങൾ\n↑ "പൊക്രാൻ II - എക്സ് എ.ഇ.സി ചീഫ് സ്ലാംസ് കലാം". സീ ന്യൂസ്. 2003-09-01. കലാം വിമർശിക്കപ്പെടുന്നു\n↑ എം., സോമശേഖർ (2005 ജൂലൈ 25). "ഫ്രം ലോങ് റേഞ്ച് മിസ്സൈൽ ടു ലൈറ്റ് വെയിറ്റ് കാലിപ്പർസ്". ഹിന്ദു ബിസിനസ്സ് ലൈൻ. ശേഖരിച്ചത് 2013 നവംബർ 28. Check date values in: |accessdate= and |date= (help)\n↑ രാജ്, ചെങ്കപ്പ (2005 ഓഗസ്റ്റ് 08). "ചാരിയോട്ടർ ഓഫ് ഫയർ". ഇന്ത്യാ ടുഡേ. ശേഖരിച്ചത് 2013 നവംബർ 28. Check date values in: |accessdate= and |date= (help)\n↑ വിംഗ്സ് ഓഫ് ഫയർ എ.പി.ജെ.അബ്ദുൾ കലാം പുറം.123\n↑ "മിസ്സൈൽ-കൺട്രി പ്രൊഫൈൽ ഇന്ത്യ". ന്യൂക്ലിയർ ത്രെട്ട് ഇനിഷ്യേറ്റീവ്. ശേഖരിച്ചത് 2013 നവംബർ 25. Check date values in: |accessdate= (help)\n↑ "കൂടംകുളം പ്ലാന്റ് ഈസ് സേഫ്". ദ ഹിന്ദു. 2011-11-07. ശേഖരിച്ചത് 2013-11-25.\n↑ "കലാം ബാറ്റ്സ് ഫോർ കൂടംകുളം, ബട്ട് പ്രൊട്ടസ്റ്റേഴ്സ് അൺഇംപ്രസ്സ്ഡ്". ടൈംസ് ഓഫ് ഇന്ത്യ. 2011-11-07. ശേഖരിച്ചത് 2013-11-25.\n↑ "വിത് എ ബ്ലാക്ക് റിബ്ബൺ, ഗൂഗിൾ റിമംമ്പേഴ്സ് അബ്ദുൾ കലാം". എൻ.ഡി.ടി.വി. 2015-07-30. ശേഖരിച്ചത് 2013-03-31.\n↑ "ഗൂഗിൾ ട്രൈബ്യൂട്ട്സ് ടു മിസ്സൈൽ മാൻ അബ്ദുൾകലാം". ബിസിനസ്സ് ടുഡേ. 2015-07-30. ശേഖരിച്ചത് 2016-03-31.\n↑ "കലാം ഉറങ്ങുന്നിടം ഇനി ചരിത്രസ്മാരകം". മനോരമഓൺലൈൻ. മൂലതാളിൽ നിന്നും 2016-03-31-ന് ആർക്കൈവ് ചെയ്തത്. ശേഖരിച്ചത് 2016-03-31.\n↑ "പ്രിപ്പറേഷൻസ് ബിഗിൻസ് ഫോർ കലാംസ് ഫ്യൂനറൽ". ദ ന്യൂ ഇന്ത്യൻ എക്സ്പ്രസ്സ്. ശേഖരിച്ചത് 2016-03-31.\n↑ "ഒഡീഷയിലെ വീലർ ദ്വീപിന് ഇനി അബ്‌ദുൾ കലാമിന്റെ പേര്". മംഗളം ഓൺലൈൻ. 2015-09-04. ശേഖരിച്ചത് 2015-09-08.\n↑ "ഇൻ മെമ്മറി ഓഫ് കലാം, ഹിസ് ട്വിറ്റർ അക്കൗണ്ട് റിമെയിൻ എലൈവ്". ഇന്ത്യൻ എക്സ്പ്രസ്സ്. 2015-07-29. ശേഖരിച്ചത് 2016-04-01.\nകെ.ആർ. നാരായണൻ ഇന്ത്യയുടെ രാഷ്ട്രപതി\nജൂലൈ 25, 2002-ജൂലൈ 25, 2007 പിൻഗാമി\n"https://ml.wikipedia.org/w/index.php?title=എ.പി.ജെ._അബ്ദുൽ_കലാം&oldid=3676674" എന്ന താളിൽനിന്ന് ശേഖരിച്ചത്\nഒക്ടോബർ 15-ന് ജനിച്ചവർ\nഇന്ത്യൻ ബഹിരാകാശ ശാസ്ത്രജ്ഞർ\nഇന്ത്യൻ സ്പേസ് റിസർച്ച് ഓർഗനൈസേഷനിലെ ജീവനക്കാർ\nഈ താൾ അവസാനം തിരുത്തപ്പെട്ടത്: 04:50,9ഒക്ടോബർ 2021.


റോം ഓപ്പൺ ഫൈനലിൽ ഹാലപ്പിന്റെ എതിരാളി രണ്ടാം സീഡ് പ്ലിസ്കോവ | Fanport | WTA tour News Malayalam\nTuesday, May 18, 2021 03:42 PM\nHome Tennis WTA tour റോം ഓപ്പൺ ഫൈനലിൽ ഹാലപ്പിന്റെ എതിരാളി രണ്ടാം സീഡ് പ്ലിസ്കോവ\nഡബ്യു.ടി. എ ടൂറിൽ റോം ഓപ്പണിൽ ഫൈനലിലേക്ക് മുന്നേറി രണ്ടാം സീഡ് ചെക് റിപ്പബ്ലിക് താരം കരോളിന പ്ലിസ്കോവ. സെമിഫൈനലിൽ നാട്ടുകാരി ആയ പന്ത്രണ്ടാം സീഡ് മാർകറ്റ വോണ്ടോറസോവയെ നേരിട്ടുള്ള സെറ്റുകൾക്ക് മറികടന്നു ആണ് പ്ലിസ്കോവ ഫൈനലിലേക്ക് മുന്നേറിയത്.4സർവീസ് ഇരട്ടപ്പിഴവുകൾ വരുത്തിയ പ്ലിസ്കോവ2തവണ ബ്രൈക്ക് വഴങ്ങിയെങ്കിലും എതിരാളിയെ5തവണ ബ്രൈക്ക് ചെയ്തു.\n6 ഏസുകൾ ഉതിർത്ത പ്ലിസ്കോവ ആദ്യ സർവീസിലും രണ്ടാം സർവീസിലും എതിരാളിയെക്കാൾ ബഹുദൂരം മുന്നിൽ ആയിരുന്നു. ആദ്യ സെറ്റ് 6-2 നു നേടിയ പ്ലിസ്കോവ മത്സരത്തിൽ ആധിപത്യം നേടി. രണ്ടാം സെറ്റിൽ കൂടുതൽ പൊരുതിയ എതിരാളിയെ 6-4 നു മറികടന്ന പ്ലിസ്കോവ ഫൈനൽ പ്രവേശനം അനായാസമാക്കി. ഫൈനലിൽ ഒന്നാം സീഡ് ആയ റൊമാനിയൻ താരം സിമോണ ഹാലപ്പ് ആണ് പ്ലിസ്കോവയുടെ എതിരാളി. കളിമണ്ണ് കോർട്ടിൽ കരുത്തയായ ഹാലപ്പിന് എതിരെ ഫൈനലിൽ മികച്ച പ്രകടനം തന്നെയാവും പ്ലിസ്കോവ ലക്ഷ്യമിടുക.\nPrevious articleവിദാൽ ബാഴ്സലോണ വിട്ട് പറന്നു, ഇനി ഇന്റർ മിലാനിൽ!\nNext articleകാസ്പർ റൂഡിന്റെ വെല്ലുവിളി അതിജീവിച്ച് ജ്യോക്കോവിച്ച് പത്താം തവണയും റോം ഓപ്പൺ ഫൈനലിൽ


വനിതാ ടി-20 ലോകകപ്പ്: മഴ കളിച്ചു; ഇന്ത്യ ഫൈനലിൽ\nവനിതാ ടി-20 ലോകകപ്പിൽ ഇന്ത്യ ഫൈനലിൽ പ്രവേശിച്ചു. മഴയെത്തുടർന്ന് ഇംഗ്ലണ്ടിനെതിരെ നടക്കേണ്ടിയിരുന്ന മത്സരം ഉപേക്ഷിച്ചതോടെയാണ് ഇന്ത്യ ഫൈനലിലേക്ക് മുന്നേറിയത്. ഗ്രൂപ്പ് എയിൽ ഒന്നാം സ്ഥാനത്ത് ഫിനിഷ് ചെയ്തതാണ് ഇന്ത്യക്ക് ഗുണമായത്, ദക്ഷിണാഫ്രിക്ക-ഓസ്ട്രേലിയ രണ്ടാം സെമിയിലെ വിജയികളുമായി ഇന്ത്യ കലാശപ്പോരിൽ ഏറ്റുമുട്ടും. മാർച്ച് 8 വനിതാ ദിനത്തിലാണ് ഫൈനൽ.\nരാവിലെ മുതൽ ശക്തമായ മഴയാണ് സിഡ്നിയിൽ പെയ്തുകൊണ്ടിരുന്നത്. മഴ പെയ്താലും ചുരുങ്ങിയത് 10 ഓവറുകൾ വീതമുള്ള മത്സരം നടത്തണമെന്നാണ് ഐസിസിയുടെ പുതിയ നിയമം. അതുകൊണ്ട് തന്നെ എത്രയും വേഗം മഴ മാറിയാൽ മാത്രമേ മത്സരം നടക്കൂ എന്ന നിലയുണ്ടായിരുന്നു. മൂടിക്കെട്ടിയ അന്തരീക്ഷവും ശക്തമായ മഴയും ഈ സാധ്യതക്ക് മങ്ങൽ ഏല്പിച്ചിരുന്നു. ഇന്ത്യൻ സമയം 11. 10 ആയിരുന്നു കട്ടോഫ് ടൈം. എന്നാൽ മഴ നിലക്കാതെ വന്നതോടെ കളി നടക്കില്ലെന്ന് ഉറപ്പായി. തുടർന്ന് മത്സരം ഉപേക്ഷിക്കാൻ ഇരു ക്യാപ്റ്റന്മാരും തീരുമാനിക്കുകയായിരുന്നു. മഴ തുടർന്നാൽ ഓസ്ട്രേലിയയെ മറികടന്ന് ദക്ഷിണാഫ്രിക്കയും ഫൈനലിൽ പ്രവേശിക്കും. ഗ്രൂപ്പ് ബിയിൽ ഒന്നാമതായാണ് ദക്ഷിണാഫ്രിക്ക ഫിനിഷ് ചെയ്തത്.\nഇത് ഇന്ത്യയുടെ ആദ്യ ടി-20 ലോകകപ്പ് ഫൈനൽ പ്രവേശനമാണ്. കഴിഞ്ഞ ലോകകപ്പ് സെമിയിലെത്തിയെങ്കിലും ഇംഗ്ലണ്ട് ഇന്ത്യയെ പരാജയപ്പെടുത്തിയിരുന്നു. ആദ്യം ബാറ്റ് ചെയ്ത ഇന്ത്യക്ക് 112 റൺസ് മാത്രമാണ് സ്കോർ ചെയ്യാനായത്. മറുപടിയായി 17.1 ഓവറിൽ രണ്ട് വിക്കറ്റ് നഷ്ടപ്പെടുത്തി ഇംഗ്ലണ്ട് വിജയിച്ചു.\nStory Highlights: Womens t-20 world cup india enters finals


ഹാപ്പി ഫാമിലി; . വിവാഹചിത്രങ്ങള് പങ്കുവെച്ച് ടിക് ടോക് താരം അമ്പിളി - Mixindia\nHome Social Media ഹാപ്പി ഫാമിലി; . വിവാഹചിത്രങ്ങള് പങ്കുവെച്ച് ടിക് ടോക് താരം അമ്പിളി\nഹാപ്പി ഫാമിലി; . വിവാഹചിത്രങ്ങള് പങ്കുവെച്ച് ടിക് ടോക് താരം അമ്പിളി\nടിക് ടോക് വീഡിയോകളിലൂടെ ശ്രദ്ധിക്കപ്പെട്ട ആളാണ് അമ്പിളി. മുത്തുമണി എന്ന് വിളിച്ചുകൊണ്ടുള്ള അമ്പിളിയുടെ ഒട്ടുമിക്ക വീഡിയോയും സോഷ്യല് മീഡിയയില് വൈറലായിരുന്നു. വീഡിയോ കണ്ട് അമ്പിളിക്ക് ആരാധകരും ഏറെയായി. എന്നാല് ഇതിനിടെ പോക്‌സോ കേസില് അമ്പിളി അറസ്റ്റിലായ സംഭവം ആരാധകരെ ഞെട്ടിച്ചു.\nപ്രായപൂര്‍ത്തിയാകാത്ത പെണ്‍കുട്ടിയെ അമ്പിളി ഉപദ്രവിച്ചു എന്നായിരുന്നു പുറത്തുവന്ന വാര്‍ത്ത. ഇതിന്റെ സത്യാവസ്ഥ അറിയാതെ പലരും അമ്പിളിയെ വിമര്‍ശിച്ചു. പിന്നീട് ഇരുവരും തമ്മില് പ്രണയത്തിലാണെന്നും പെണ്‍കുട്ടി അമ്പിളിയുടെ വീട്ടില് ആയിരുന്നു താമസിച്ചിരുന്നത് എന്നതും വ്യക്തമായി.\nഇപ്പോഴിതാ വിവാഹ വിശേഷങ്ങളും ഒപ്പം മകനൊപ്പമുള്ള ചിത്രവുമാണ് അമ്പിളി പങ്കുവെച്ചിരിക്കുന്നത്. ചിത്രത്തില് തുളസിമാല അണിഞ്ഞാണ് അമ്പിളിയും ഭാര്യയം നില്‍ക്കുന്നത്. മകനൊപ്പമുള്ള ഫോട്ടോയും താരം ഷെയര് ചെയ്തിട്ടുണ്ട്. മകന് ജനിച്ച സന്തോഷം നേരത്തെയും അമ്പിളി പങ്കുവെച്ചിരുന്നു.\nഞങ്ങള് തമ്മില് സ്നേഹത്തിലായിരുന്നു. അവളെ ഞാന് ഉപദ്രവിച്ചു എന്നൊക്കെ പറയുന്നത് ശരിയല്ല. മാസങ്ങളോളം അവള് എന്റെ വീട്ടിലായിരുന്നു കഴിഞ്ഞത്. ചെറിയൊരു ഈഗോ പ്രശ്നത്തിന്റെ പേരിലാണ് കേസിലേക്ക് പോയത്. അവളുടെ വീട്ടുകാരായിരുന്നു പരാതി കൊടുത്തത്. ഞങ്ങള് തമ്മില് പ്രശ്നങ്ങളൊന്നുമില്ലെന്നും നേരത്തെ അമ്പിളി പറഞ്ഞിരുന്നു.


ഫെഡറേഷന് കപ്പ് അത്‌ലറ്റിക്‌സ്: ശ്രീശങ്കറിനും ജിന്‍സണും നയനയ്ക്കും സ്വര്‍ണ്ണം :: Janmabhumi Daily\nWednesday7March 2018 2:12 am IST\nപാട്യാല: ഇരുപത്തിരണ്ടാമത് ഫെഡറേഷന് കപ്പ് അത്‌ലറ്റിക്‌സിന്റെ രണ്ടാം ദിനം കേരളത്തിന് മന്ന് സ്വര്‍ണ്ണം. പുരുഷന്മാരുടെ ലോങ്ജമ്പില് എം. ശ്രീശങ്കര്, 800 മീറ്ററില് ജിന്‍സണ് ജോണ്‍സണ്, വനിതാ ലോങ്ജമ്പില് നയന ജെയിംസ് എന്നിവരാണ് ഇന്നലെ പൊന്നണിഞ്ഞത്. ഒരു വെള്ളിയും നാല് വെങ്കലവും ഇന്നലെ കേരളം നേടി. ലോങ്ജമ്പില് നീനക്കാണ് വെള്ളി. മുഹമ്മദ് അഫ്‌സല്, ആല്‍ഫിന്, കുഞ്ഞുമുഹമ്മദ്, റിന്റു മാത്യു എന്നിവര് വെങ്കലം നേടി.\nവനിതാ വിഭാഗത്തില് ഒഡീഷയുടെ ദ്യുതി ചന്ദും പുരുഷ വിഭാഗത്തില് തമിഴ്‌നാടിന്റെ ശിവകുമാറും മീറ്റിലെ വേഗമേറിയ താരങ്ങളായി.\nരണ്ടാം ദിനം മൂന്ന് റെക്കോഡുകള് പിറന്നു.\nവനിതാ ലോങ്ജമ്പില് 6.51 മീറ്റര് ചാടി സ്വര്‍ണ്ണം നേടിയ നയന ജെയിംസ് ഈ വര്‍ഷം ഓസ്‌ട്രേലിയയില് നടക്കുന്ന കോമണ്‍വെല്‍ത്ത് ഗെയിംസിന് യോഗ്യത നേടി. തന്റെ ആദ്യ ശ്രമത്തിലാണ് നയന സ്വര്‍ണ്ണ ദൂരം മറികടന്നത്. 6.45 മീറ്ററായിരുന്നു കോമണ്‍വെല്‍ത്ത് ഗെയിംസിന്റെ യോഗ്യതാ ദൂരം. ഈയിനത്തിലെ മറ്റ് രണ്ട് മെഡലുകളും കേരളത്തിനാണ്. 6.28 മീറ്റര് ചാടി നീന വെള്ളിയും 6.07 മീറ്റര് താണ്ടി റിന്റു മാത്യു വെങ്കലവും നേടി.\nപുരുഷന്മാരുടെ ജാവലിന് ത്രോയില് 85.94 മീറ്റര് ദൂരം എറിഞ്ഞാണ് നീരജ് ചോപ്ര പുതിയ മീറ്റ് റെക്കോര്‍ഡും കോമണ്‍വെല്‍ത്ത് യോഗ്യതയും നേടിയത്. അവസാന ശ്രമത്തിലായിരുന്നു നീരവിന്റെ റെക്കോര്‍ഡ് ഏറ്. കഴിഞ്ഞ വര്‍ഷം ഇതേ വേദിയില് സ്ഥാപിച്ച തന്റെ തന്നെ പേരിലുള്ള 85.63 മീറ്ററിന്റെ റെക്കോഡാണ് നീരജ് ഇന്നലെ തിരുത്തിയത്. കരിയറിലെ ഏറ്റവും മികച്ച രണ്ടാമത്തെ ദൂരമാണ് നീരജ് ഇന്നലെ ജാവലിന് എറിഞ്ഞിട്ടത്. ഉത്തര്‍പ്രദേശിന്റെ അമിത്കുമാര് (79.16 മീ.) വെള്ളിയും ശിവ്പാല് സിങ് 78.31 എറിഞ്ഞ് വെങ്കലവും നേടി.\nഷോട്ട്പുട്ടില് പഞ്ചാബിന്റെ തജീന്ദര് പാല് സിങ് 20.24 മീറ്റര് എറിഞ്ഞാണ് സ്വര്‍ണ്ണവും കോമണ്‍വെല്‍ത്ത് ഗെയിംസ് യോഗ്യതയും നേടിയത്. 20.20 മീറ്ററായിരുന്നു യോഗ്യതാ മാര്‍ക്ക്. ഹരിയാനയുടെ നവീന് ചിക്രാ 19.57 മീറ്ററില് വെള്ളി നേടിയപ്പോള് കേരളത്തിന്റെ വി.പി. ആല്‍ഫിന് 17.46 മീറ്റര് എറിഞ്ഞ് വെങ്കലം നേടി. ഉത്തരേന്ത്യക്കാരുടെ കുത്തകയിനങ്ങളായ ത്രോയിനങ്ങളില് കേരളം മെഡല് നേടുന്നത് അപൂര്‍വ്വങ്ങളില് അപൂര്‍വമായാണ്.\nപുരുഷന്മാരുടെ ലോങ്ജമ്പില് ഒരു സെന്റീ മീറ്റര് വ്യത്യാസത്തിനാണ് കേരളത്തിന്റെ ശ്രീശങ്കറിന് യോഗ്യത നഷ്ടമായത്. 7.99 മീറ്റര് ചാടി ശ്രീശങ്കര് സ്വര്‍ണ്ണം നേടിയെങ്കിലും 8 മീറ്ററായിരുന്നു യോഗ്യതാ മാര്‍ക്ക്. 7.66 മീറ്റര് ചാടി തമിഴ്‌നാടിന്റെ വെയ്ന് പെപ്പ് വെള്ളിയും 7.54 മീറ്റര് ചാടി കര്‍ണ്ണാടകയുടെ എസ്.ഇ. സംഷീര് വെങ്കലവും നേടി.\nപുരുഷന്മാരുടെ 800 മീറ്ററില് കേരളതാരം ജിന്‍സണ് ജോണ്‍സണ് പുതിയ മീറ്റ് റെക്കോര്‍ഡുമായി സ്വര്‍ണ്ണം നേടിയെങ്കിലും കോമണ്‍വെല്‍ത്ത് യോഗ്യതാ മാര്‍ക്ക് മറികടക്കാനായില്ല. 1:46.32 സെക്കന്‍ഡില് ഫിനിഷ് ചെയ്ത ജിന്‍സണ് 2014-ല് കേരളത്തിന്റെ സജീഷ് ജോസഫ് സ്ഥാപിച്ച 1:46.81 സെക്കന്‍ഡിന്റെ റെക്കോര്‍ഡാണ് മറികടന്നത്. വെള്ളിനേടിയ ഹരിയാനയുടെ മന്‍ജിത് സിങും നിലവിലെ റെക്കോര്‍ഡ് മറികടന്നു. വെങ്കലം കേരളത്തിന്റെ മുഹമ്മദ് അഫ്‌സല് 1 മിനിറ്റ് 48.17 സെക്കന്‍ഡില് നേടി.\n400 മീറ്ററില് ഒളിമ്പ്യന് മുഹമ്മദ് അനസ് 46.13 സെക്കന്‍ഡില് പറന്നെത്തിയ കേരളത്തിനായി സ്വര്‍ണ്ണം നേടി. ദല്‍ഹിയുടെ മലയാളി താരം അമോജ് ജേക്കബ് വെള്ളി നേടിയപ്പോള് കേരളത്തിന്റെ കുഞ്ഞുമുഹമ്മദ് വെങ്കലമണിഞ്ഞു.\nവനിതകളുടെ 100 മീറ്ററില് 11.60 സെക്കന്‍ഡില് പറന്നെത്തിയാണ് ദേശീയ റെക്കോര്‍ഡിന് ഉടമയായ ദ്യൂതി ചന്ദ് മിന്നല്‍പ്പറവയായത്. കര്‍ണാടകയുടെ പ്രജ്ഞ എസ്. പ്രകാശ് 11.81 സെക്കന്‍ഡില് വെള്ളിയും രാജസ്ഥാന്റെ ഹിന 11.83 സെക്കന്‍ഡില് വെങ്കലവും നേടി.\nപുരുഷവിഭാഗത്തില് 10.43 സെക്കന്‍ഡില് ഓടിയെത്തിയാണ് ശിവകുമാര് വേഗമേറിയ താരമായത്. 10.56 സെക്കന്‍ഡില് ഫിനിഷ് ലൈന് കടന്ന തമിഴ്‌നാടിന്റെ തന്നെ ഏലക്യദാസന് വെള്ളിയും ഹരിയാനയുെട കൃഷ്ണകുമാര് റാണെ 10.59 സെക്കന്‍ഡില് വെങ്കലവും സ്വന്തമാക്കി. കേരളത്തിന്റെ അനുരൂപ് ജോണ് 10.74 സെക്കന്‍ഡില് എട്ടാമതായാണ് ഫിനിഷ് ചെയ്തത്.\nവനിതാ 400 മീറ്ററില് അസം താരം ഹിമ ദാസ് സ്വര്‍ണ്ണവും കര്‍ണാടകയുടെ വിജയകുമാരി വെള്ളിയും എം.ആര്. പൂവമ്മ വെങ്കലവും നേടി. 800 മീറ്ററില് സ്വര്‍ണ്ണവും വെള്ളിയും പശ്ചിമബംഗാളിനാണ്. ഷിപ്ര സര്‍ക്കാര് ഒന്നാമതെത്തിയപ്പോള് ലിലിദാസ് രണ്ടാമത്. കര്‍ണാടകയുടെ വിജയകുമാരിക്ക് വെങ്കലം.


പാലാരിവട്ടം മേല്‍പ്പാലം പുനര്‍നിര്‍മാണത്തിന്റെ ഭാഗമായി പൊളിച്ച് തുടങ്ങി - Malayalam Today\nകൊച്ചി: പാലാരിവട്ടം മേല്‍പ്പാലം പുനര്‍നിര്‍മാണത്തിന്റെ ഭാഗമായി പൊളിച്ച് തുടങ്ങി. ടാര് കട്ടിങ് അടക്കമുള്ള പ്രാഥമിക ജോലികളാണ് ആരംഭിച്ചത്. ഡിഎംആര്‍സി മുഖ്യ ഉപദേഷ്ടാവ് ഇ ശ്രീധരന്റെ മേല്‍നോട്ടത്തിലാണ് മേല്‍പ്പാലത്തിന്റെ പുനര്‍നിര്‍മാണം. ഊരാളുങ്കല് ലേബര് കോണ്‍ട്രാക്ട് സൊസൈറ്റിക്കാണ് കരാര്.\nപാലാരിവട്ടം പാലം പൊളിച്ചു പണിയാമെന്ന സുപ്രിംകോടതി വിധിക്ക് പിന്നാലെയാണ് പ്രവര്‍ത്തികള്‍ക്ക് തുടക്കമാകുന്നത്. പാലത്തിന്റെ ടാര് ഇളക്കി നീക്കുന്ന പണികളാണ് ആദ്യം നടക്കുക. നവീകരണ ജോലികള്‍ക്കിടെ അവശിഷ്ടങ്ങള് തെറിച്ച് റോഡിലേയ്ക്ക് വീഴാതിരിക്കാന് കമ്പിവല കെട്ടുന്ന പണിയും ഇന്ന് ആരംഭിക്കും. മറ്റന്നാള് മുതല് ഗര്‍ഡറുകള് പൊളിച്ച് തുടങ്ങും. പാലത്തിന്റെ ഇരുവശത്തു കൂടിയുമുള്ള ഗതാഗതം നിയന്ത്രിക്കില്ല. എന്നാല് മറ്റന്നാള് മുതല് അണ്ടര് പാസ് വഴിയുള്ള ക്രോസിങ് അനുവദിക്കില്ല.\nടാറിങ് പൂര്‍ണമായും നീക്കിയ ശേഷമായിരിക്കും 17 സ്പാനില് 15 സ്പാനും കഷ്ണങ്ങളായി മുറിക്കുന്നത്. ആറ് ഗര്‍ഡറുകള് ചേര്‍ന്നതാണ് ഒരു സ്പാന്. രണ്ട് തൂണുകള്‍ക്കിടയില് ഒരു ചതുരപ്പെട്ടിയുടെ രൂപത്തിലാണ് സ്പാന്. ഇത്തരം സ്പാനുകള്‍ക്ക് മുകളിലാണ് ഡെക് സ്ലാബ് കോണ്‍ക്രീറ്റ് ചെയ്തിരിക്കുന്നത്.\nഡയമണ്ട് കട്ടര് ഉപയോഗിച്ച് ഓരോ ഗര്‍ഡറും അതിനു മുകളിലെ ഡെക് സ്ലാബും മുറിക്കുകയാണ് ചെയ്യുന്നത്. ആദ്യം നീളത്തില് മുറിക്കുന്ന കോണ്‍ക്രീറ്റ് ചെറു കഷണങ്ങളാക്കിയ ശേഷം ഇവിടെവെച്ചു തന്നെ പൊടിയാക്കി മാറ്റും.\nഎട്ടുമാസം കൊണ്ട് പാലാരിവട്ടം പാലം പൊളിച്ച് പുതിയത് നിര്‍മിക്കും. ഒന്‍പതു മാസത്തെ സമയമാണ് ആകെ അനുവദിച്ചിരിക്കുന്നത്. അതിവേഗം മുന്നോട്ടുപോകാനാണ് ഇ ശ്രീധരന് നിര്‍ദേശിച്ചിരിക്കുന്നത്. അതിനാല് എട്ടുമാസം മുന്‍പേ ജോലികള് പൂര്‍ത്തിയാക്കിയേക്കാം. പുനര്‍നിര്‍മാണത്തോടെ പാലത്തിന്റെ ആയുസ്സ് 100 വര്‍ഷമായി വര്‍ധിക്കുമെന്നാണ് ഉറപ്പ്.\nഊരാളുങ്കല് സൊസൈറ്റിയുടെ ചീഫ് എന്‍ജിനിയര് എ പി പ്രമോദാണ് പൊളിക്കലിനും പുനര്‍നിര്‍മാണത്തിനും നേതൃത്വം നല്‍കുക. ഡിഎംആര്‍സിയിലെ മുന് ചീഫ് എന്‍ജിനിയര് കേശവചന്ദ്രനും എത്തും. പാലത്തില് ആകെയുള്ള 102 ഗര്‍ഡറുകള് പൊളിച്ചുനീക്കി പുതിയത് സ്ഥാപിക്കാനാണ് ഡിഎംആര്‍സി നിര്‍ദേശിച്ചിട്ടുള്ളത്. 17 സ്പാനുകളും മാറ്റി പുതിയത് സ്ഥാപിക്കണം. തൂണുകളും തൂണുകളുടെ മുകള്‍ഭാഗവും ബലപ്പെടുത്തണം. ലോഹ ബെയറിങ്ങുകളും മാറ്റേണ്ടതുണ്ട്.


sujanika / സുജനിക: Teacher's Day 2020\nഅഛനമ്മമാരെപ്പോലെ ടീച്ചറും ഇപ്പൊഴും കുട്ടികളെ സ്വാധീനിക്കുന്നുണ്ട്. ചില മാതൃകകൾ എന്ന നിലക്കാണ് പലപ്പോഴും സ്വാധീനം. ശാരീരിക വളർച്ചയുടെ കാര്യത്തിൽ മാത്രമല്ല , മാനസികവികാസത്തിലും ഈ മോഡൽ പ്രയോജനപ്പെടുത്തുന്നുണ്ട്.\nവികാസമാതൃകകൾ എപ്പോഴും മാതൃകകൾക്കപ്പുറം എന്ന ആഗ്രഹത്തിലൂടെയാണ് പൂർത്തീകരിക്കുക.അഛനെപ്പോലെ എന്നല്ല, അഛനേക്കാൾ – എന്നാണ് ചിന്തിക്കുക. അപ്പുറത്തേക്കുള്ള വളർച്ച.അത് ഭാവനാത്മകമാണ് . സർഗപരമാണ്. എല്ലാ വികാസത്തിന്റേയും അടിക്കല്ല് ഈ ക്രിയേറ്റിവിറ്റിയാണ്. അപ്പുറത്തേക്ക് കടന്നുനിൽക്കാനുള്ള വെമ്പലാണ്.\nകുടുംബത്തിൽ അഛനമ്മമാരും സമൂഹത്തിൽ മുതിർന്നവരും സ്കൂളിൽ ടീച്ചർമാരും ഈ ക്രിയേറ്റിവിറ്റിയെ പരിപോഷിപ്പിക്കേണ്ടതാണ്. എന്നാൽ സംഭവിക്കുന്നത് അപ്പുറത്തേക്ക് കടക്കാനുള്ള ശ്രമത്തെ 'ഒപ്പ ' മാക്കാനുള്ളതായി മാറുകയാണ്. creativity ക്കല്ല standardization ആണ് സ്ഥാപനപരമായി പ്രധാനം. ചിന്തക്കും പ്രവൃത്തിക്കും പൊതുമാനകങ്ങൾ ഉണ്ട്. അതിനനുസൃതമാക്കുകയാണ് അദ്ധ്യാപികയുടെ കടമ എന്നു തീരുമാനിക്കപ്പെടുന്നു. standardize ചെയ്യുക. ഇതിന്റെ പ്രധാനപണികൾ നടക്കുന്നത് ക്ളാസ്‌മുറികളിലാണ്. പിന്നെ സമൂഹത്തിൽ. ക്രിയേറ്റിവിറ്റി ഏറ്റവും കൂടുതൽ കലാവിഷയങ്ങൾക്ക് അപ്രധാനസ്ഥാനവും ഗണിതം ഭാഷ വിഷയങ്ങൾക്ക് സുപ്രധാനസ്ഥാനവും ആണല്ലോ.\nഈയിടെകേട്ട ഒരു കഥയുണ്ട്. ഡ്രോയിങ്ങ്ക്ളാസാണ്. ടീച്ചർ ഇഷ്ടമുള്ള ചിത്രം വരയ്ക്കാൻ പറഞ്ഞു. എല്ലാവരും വര തുടങ്ങി . ടീച്ചർ വേണ്ട സഹായം ചെയ്യുന്നുണ്ട്. അതിനിടയിൽ ഒരു പെൺകുട്ടി വരയ്ക്കുന്നത് ശ്രദ്ധിച്ചു. വിചിത്രമായ ഒന്ന്. നീയെന്താണ് വരയ്ക്കുന്നത്?\nഅവൾ പറഞ്ഞു : ദൈവത്തെ\nഅതിന്ന് ദൈവത്തിന്റെ രൂപം ആർക്കും അറിയില്ലല്ലോ ഇതേവരെ - ടീച്ചർ\nഉടനെ അവൾ പറഞ്ഞു : ഒരു മിനുട്ട് കഴിഞ്ഞാൽ എല്ലാവർക്കും മനസ്സിലാവും. ഇതൊന്ന് പൂർത്തിയാക്കട്ടെ.\nടീച്ചർക്ക് കുട്ടിയോട് വളരെ പ്രിയം ഉണ്ട്. ചിത്രം വര ക്ളാസിൽ കുട്ടി തോൽക്കരുത്. ദൈവത്തിന്റെ ചിത്രം വരച്ച് തെറ്റിയാലോ. തെറ്റും. ശരി എന്താണെന്ന് ടീച്ചർക്കും ഉറപ്പില്ല. കുട്ടി തോൽക്കും. എന്റെ കുട്ടികൾ തോൽക്കരുത്. തെറ്റിനെ പേടിക്കണം. കുട്ടികളുടെ പ്രധാന പേടി തെറ്റിനെയാണ്.\nആദ്യമേ ശരിയാവുന്നത് standard അറിവാണ്. തെറ്റി തെറ്റി തെറ്റി ശരിയിലേക്കെത്തുന്നത് creativity. ആദ്യമേ ശരിയാവണം ക്ളാസിൽ എല്ലാവർക്കും. എന്നാലേ നല്ല ടീച്ചറാവൂ. നല്ല കുട്ടിയാവൂ. സർഗാത്മകത ടീച്ചർക്ക് അലോചിക്കാനേ വയ്യ. തെറ്റരുത്. കലകളൊക്കെതെറ്റി തെറ്റിയാണ് ശരിയാവുന്നത്. സർഗാത്മകത തെറ്റിൽ നിന്ന് ശരിയിലേക്കുള്ള യാത്രയാണ്.\nകുട്ടികൾ ജന്മനാ സർഗാത്മകതയുള്ളവരാണ്. സ്കൂളുകൾ അവരെ 'ഒപ്പമാക്കുന്നു '. standardize ചെയ്യുന്നു. എല്ലാവർക്കും ഒരേ മൂല്യമുള്ള അറിവ്. തെറ്റാൻ അനുവാദമില്ല. പഠിപ്പിക്കും. ശരി മാത്രം. അംഗീകാരം മാത്രം. തെറ്റുമോ എന്നാണല്ലോ നമ്മുടേയും പേടി . അല്ലേ ?\nസ്കൂളുകളിൽ കണക്ക് ഭാഷ പോലെ പ്രധാനപ്പെട്ടതാകണം കലാപഠനം. അതറിയുന്നവരാകണം അദ്ധ്യാപകർ. പ്രവർത്തിക്കാനുള്ള എല്ലാ സ്വാതന്ത്ര്യവും നൽകണം. തെറ്റി തെറ്റി ശരിയിലേക്ക് എത്തണം. ഇനിയും ശരിയാവണമെന്ന തോന്നലുണ്ടാകണം. അങ്ങനെയാണ് ബുദ്ധിയും ശരീരവും വികസിക്കുക. സ്റ്റാൻഡേർഡ് - ശരാശരി ബുദ്ധിയിൽ നിന്നും ഉയർന്നു പോകുന്ന ബുദ്ധി വികസിക്കണം. ഇതറിയണം നല്ല മാഷാകാൻ\n* സുജനിക dt. 4.9.20\nLabels: 2020, creativity, DISCUSSION, Rhithu, TEACHER\nsv ramanunni, sujanika\n2020 (20) ACCADAMIC (20) ACTIVITY (68) ADUKKALABHASHA (2) AFTER EXAM (3) AITHIHYAMALA (1) ASAN (1) AT (2) AT/BT (2) AWARD (2) BASHEER (4) BIOLOGY (2) BIRTHDAY (1) BLOGS (2) book review 2020 (1) BOOKEDITING (1) BOOKS (3) CARICULAM (1) CELEBRATION (9) CENIMA (1) CHEMISTRY (2) CHILD CENTER (1) CLASS (2) CLASSROOM (38) COLLECTION (1) COOLOFTIME (2) creativity (2) CRITICISM (1) Culture (2) DEPARTMENT (1) DIET (2) DIGITALIZATION (2) dis (1) DISCOURSE (13) DISCUSSION (103) DISPARITY (2) DRAMA (2) DRESS (1) DRESSCODE (1) E-CLASSES (1) EDITING (1) EDITORIAL (1) EDUCATION (11) ELEPHANT (1) EMPLOYMENT (1) ENGLISH (3) ENTE MARAM (1) ENTEMARAM (1) ESSAYS (4) EVALUATIONPOINTS (1) EVALUVATION (5) EXAMINARS LOGIC (1) EXAMINATION (53) EXHIBITION (1) EXPERIENCES (1) EZHUTHTH (1) FACEBOOK (1) FILM (1) FOLK STORIES (117) FOLKLORE (1) FOLKSONG (1) FOODS (1) FREEPERIOD (1) GAJENDRAMOKSHAM (1) GRAMMER (1) GROUPING (2) HALLTICKET (1) HARISREE (2) HEADMASTER (2) HEALTH (2) HELPDESK (23) hightech (6) HINDI (2) hitech (2) HOBBY (3) HOME (2) HOMEWORK (3) HRISREELINK (1) ict classes (4) INTERNET (2) IT (3) JILLAPANCHAYATH (2) JUNE5(1) KADAMKATHA (2) KALIYACHAN (1) KALLUR (1) Kalothsavam (2) KANNUKALI (1) KATHAPATHRAM (1) KAVAL (1) KCF (1) KERALA (1) KERALAM (1) Knowledge (3) KOTTARATHTHIL SANKUNNI (1) KOZHI (1) KSTA (1) LANGAUGE (2) LANGUAGE (1) LEARNING (7) LEMS (1) LESSON (6) LETTER (1) LEVELUP (1) Library (1) LINKS (1) LIRIC (1) LITARATURE (1) LIVECLASS (1) LOGIC (1) LOKAVASANAM (1) LOOKUP (6) LP Classes (1) mal-wiki (1) MALAYALAM (89) MANGA (1) MANUAL (2) MATHS (5) MEDIA (2) MISTAKES (2) MNVIJAYAN (2) MONITORING (1) MULTILEVEL (2) MUTHASSI (1) N MOHANAN (1) NANDAKUMAR (1) NATURE (1) NEWWORKS (3) NEWYEAR (2) NILA (1) NOTES (2) NOVEL (1) NPMUHAMMAD (1) Onam (2) ONELINE (1) open ended (1) OPINION (13) ORUKKAM (15) OUTLOOK (1) P VALSALA (1) PACHAKA KALA (1) PAINTING (1) PARALLEL (10) PATHUMMAYUTE AATU (3) PAZHAMA (2) PAZHAMCHOL (2) PHYSICS (3) PLANNING (2) POEM (8) POEMS (2) Poetry (4) POETS (2) POOCHA (1) Poovili (1) pothuvidyabhyasam (9) PRANAYAM (1) PRESS (19) PROBLEMS (1) PROCESS (1) PROFESSIONAL (1) PROJECT (1) Q-PAPER (9) QUESTION TYPE (3) QUESTIONS (2) QUIZZ (1) r (1) RAIN (1) RAJESHKOMATH (1) RAMAYANAM (1) READING (7) READINGPROMIS (1) referensing (1) REGULAR (1) REINFORCEMENT (1) REMEMBER (1) REOPENING (1) RESULT (4) RETIREMENT (2) REVIEW (26) rhi (1) Rhithu (20) SAILIKAL (1) SAMBAR (1) SAMKRANTHI (1) SARGASADHAKAM (1) sch (4) SCHOOL (10) SCHOOL LEVEL (14) school notes (13) SCHOOLBUS (1) SCHOOLDAYS (3) SCIENCE (1) SCREENPLAY (1) SCRIPT (1) SEERSHAKAM (3) SELF (10) SELF EVALUATION (3) SELFEMPLOYMENT (1) Seminar (1) SHOOTING (1) SHOOTING SCRIPT (1) SHOT (1) ski (2) skill (12) SLOGANS (1) SOCIAL PROBLEMS (1) SOCIALNETWORKS (2) SOCIALSCIENCE (1) SOMETHING NEW (1) SONGS (1) SPANDANAM (1) SPEECH (2) SPELLING (1) SSLC (43) SSWEET (3) STAFF (1) STAFFMEETING (1) STARTUPS (1) STATESAMMELANAM (1) STORY INSIDE (4) STUDENT (4) STUDENTS (2) STUDENTSLOGIC (1) STUDY (12) STUDY TOUR (1) su_school (2) SUBHA (1) subjects (1) SUGATHAKUMARI (1) SUSHMESHCHANTHROTH (1) SUSMESHCHANDROTH (1) teac (2) teach (1) TEACHER (17) TEACHERS LOGIC (1) TEACHERS REVIEW (1) teaching (1) TEACING (1) TEXT (1) TEXTBOOKS (3) thanumaanasi (1) THARAVTTUPULI (1) THAYAMPAKA (1) THEYYAM (1) THOUGHT (2) THOUGHTS (6) TIMEMANAGEMENT (2) TM PLAN (1) Toys (2) TRAINING (2) TREE (1) TTC (2) TWITTER (2) UDAHARANAM (1) UNITCONSOLIDATION (1) UPAMA (1) VACATION (4) VAILOPPILLI (1) VALLUVANADAN (115) Vayanadinam (2) Veenapoov (1) VEETTUBHASHA (1) VIBHAVARI (1) VIJAYASREE (1) VIMARSANAM (1) VISHU (1) vocational (1) WELLCOME (1) WORKLOAD (1) WORKSHOP (2) WRITER (1) WRITEUP (8) WRITING (1) YF (4)


This Site: ml\nഭാഷയെ സ്നേഹിക്കുന്ന ഒരാള്ക്കും പ്രൊഫസര് ടാന് ടിന് വീയെ മറക്കാനാവില്ല. സിങ്കപ്പൂര് നാഷണല് യൂണിവേഴ്സിറ്റിയില് (ബയോഇന്ഫോര്മാറ്റിക്സ് സെന്റര്, ബയോകെമിസ്ട്രി വിഭാഗം, യംഗ് ലൂ ലിന് സ്കൂള് ഓഫ് മെഡിസിന്) ജോലി നോക്കുന്ന ഈ ഭാഷാസ്നേഹി ഭാഷകള്ക്ക്, പ്രത്യേകിച്ചും ഇന്ത്യന് ഭാഷകള്ക്ക്, നല്കിയിരിക്കുന്ന സംഭാവനകള് അത്രയേറെയാണ്.\nടാന് ടിന് വീയുടെ നേതൃത്വത്തിലാണ് സിങ്കപ്പൂര്, ചൈനീസ് ഭാഷയിലുള്ള ആദ്യത്തെ വെബ്സൈറ്റ്, 1994-ല് ഹോസ്റ്റുചെയ്യുന്നത്. തുടര്ന്ന് തമിഴ് ഭാഷയിലുള്ള വെബ്സൈറ്റ് 1995-ലും ഒരു ബഹുഭാഷാ വെബ്സൈറ്റ് 1996-ലും ടാന് ടിന് വീയുടെ നേതൃത്വത്തില് ഹോസ്റ്റുചെയ്യപ്പെട്ടു. എന്നാല്, ഭാഷകള്ക്ക് ടാന് ടിന് വീ നല്കിയിട്ടുള്ള ഏറ്റവും പ്രധാനപ്പെട്ട സംഭാവന ‘ഇന്റര്നാഷണലൈസ്ഡ് ഡൊമൈന് നെയിം’ (IDN) എന്ന ആശയമാണ്. പ്രാദേശിക ഭാഷകളിലും ഡൊമെയിന് പേരുകള് ടൈപ്പ് ചെയ്യാന് അനുവദിക്കുന്ന സാങ്കേതികതയാണിത്. ഈയടുത്ത് കോയമ്പത്തൂരില് വച്ച് നടന്ന ‘ലോക ക്ലാസിക് തമിഴ് സമ്മേളന’ത്തില് വച്ച്, തമിഴ്നാട് സര്ക്കാര്, ടാന് ടിന് വീയെ ‘തമിഴ് ഇന്റര്നെറ്റ് ഫ്രോണ്ടിയര് അവാര്ഡ്’ നല്കി ആദരിക്കുകയുണ്ടായി.\nടാന് ടിന് വീയുമായി ഇന്റര്നാഷണലൈസ്ഡ് ഡൊമൈന് നെയിമിന്റെ (ഐഡിഎന്) വികാസം, ചരിത്രം, പ്രവര്ത്തനം, വ്യാപ്തി എന്നിവയെ പറ്റി സംസാരിക്കാന് അവസരം ലഭിച്ചത് അപൂര്വഭാഗ്യമാണെന്ന് ഭാഷാഇന്ത്യാ ടീം കരുതുന്നു. ടാന് ടിന് വീയുമായി നടത്തിയ അഭിമുഖത്തിലെ പ്രസക്തഭാഗങ്ങള് ഇതാ:\nചോദ്യം: പ്രൊഫസര് ടാന് ടിന് വീ, താങ്കളുമായി ഭാഷാ കമ്പ്യൂട്ടിംഗിനെ പറ്റി സംസാരിക്കാന് ഒരവസരം ലഭിച്ചത് ഒരു അപൂര്വഭാഗ്യമായി ഞങ്ങള് കരുതുന്നു എന്ന് ആദ്യമേ തന്നെ പറയട്ടെ. ‘ഇന്റര്നാഷണലൈസ്ഡ് ഡൊമൈന് നെയിം’ എന്ന ആശയത്തെ പറ്റി അല്പം വിശദമായി ഞങ്ങളോട് പറയാമോ?\nഉത്തരം: ഇംഗ്ലീഷ് അല്ലാത്ത (ഹിന്ദി, മലയാളം, തമിഴ് പോലുള്ള) ഭാഷകളില് ഡൊമെയിന് നെയിം ഉപയോഗിക്കുന്നതിന് നിങ്ങളെ അനുവദിക്കുന്ന ഒന്നാണ് ‘ഇന്റര്നാഷണലൈസ്ഡ് ഡൊമൈന് നെയിം’ (ഐഡിഎന്) എന്നത്. അതായത്, ഇപ്പോള് നമ്മള് ഉപയോഗിക്കുന്ന ഇംഗ്ലീഷ് (ലാറ്റിന്) ഡൊമെയിന് പേരുകള്ക്ക് (ഉദാഹരണമായി bhashaindia.com) പകരമായി ASCII ആസ്കി അല്ലാത്ത പ്രതീകങ്ങള് ഉപയോഗിക്കാം എന്ന് സാരം.\n‘ഇന്റര്നാഷണലൈസ്ഡ് ഡൊമൈന് നെയിം’ എന്ന ആശയത്തെ പറ്റി പറയുന്നതിന് മുമ്പായി, ‘ഡൊമെയിന് നെയിം’ എന്ന ആശയത്തെ പറ്റി സസംസാരിച്ചുകൊണ്ട് നമുക്ക് തുടങ്ങാം. നെറ്റിലെ ഒരു വെബ്സൈറ്റ് പോലുള്ള ഒരു ഇന്റര്നെറ്റ് പ്രോട്ടോക്കോള് (IP) റിസോഴ്സ് സവിശേഷമായി തിരിച്ചറിയാനുള്ളതാണ് ‘ഡൊമെയിന് നെയിം’. ഡൊമെയിന് നെയിം സിസ്റ്റത്തില് (DNS) അധിഷ്ഠിതമാണ് ഡൊമെയിനുകള്. കണക്കുകള് പ്രകാരം, 2010 മാര്ച്ച് 15-ന് 84 മില്യണ് ഡൊമെയിന് നെയിമുകള് നിലവിലുണ്ട്. എന്നാല് കഷ്ടമെന്ന് പറയട്ടെ, ഈ സൈറ്റുകള് സന്ദര്ശിക്കണമെങ്കില് ലാറ്റിന് ക്യാരക്ടറുകള് ഉപയോഗിച്ചേ തീരൂ!\nചോദ്യം: ഡൊമെയിന് നെയിമുകളുടെ കാര്യത്തില് ഇംഗ്ലീഷേതര ഭാഷകള് പിന്തള്ളപ്പെടാനുണ്ടായ സാഹചര്യം എന്താണെന്ന് വിശദീകരിക്കാമോ?\nഉത്തരം: കോളണിവല്ക്കരണത്തിന്റെ ഭാഗമായി ഇംഗ്ലീഷ് ലോകമെങ്ങും പ്രചരിപ്പിക്കപ്പെട്ടു. ലോകഭാഷയായ ഇംഗ്ലീഷില് തന്നെ പ്രോഗ്രാമിംഗ് ഭാഷകള് ഉണ്ടായി വന്നതില് അത്ഭുതപ്പെടാനില്ലല്ലോ. ഇംഗ്ലീഷിന്റെ (അമേരിക്കയുടെയും ബ്രിട്ടന്റെയും) ചരിത്രപരമായ പ്രാധാന്യത്തില്, വിവരസാങ്കേതികവിദ്യാ രംഗത്ത്, ഇംഗ്ലീഷേതര ഭാഷകള് പിന്തള്ളപ്പെടുകയായിരുന്നു. സത്യം പറഞ്ഞാല്, ലോകത്ത് നെറ്റ് ഉപയോഗിക്കുന്നവരില് ഏറെയും ഇംഗ്ലീഷ് അല്ലാത്ത ഭാഷകള് ഉപയോഗിക്കുന്നവരാണ്. എന്നാല് അവര്ക്ക് വേണ്ടി ശബ്ദമുയര്ത്താന് ആരും ഇല്ലാത്ത അവസ്ഥയായിരുന്നു.\nചോദ്യം: പ്രാദേശിക ഭാഷകളില് ഡൊമെയിന് പേരുകള് വേണമെന്ന മുറവിളി എപ്പോഴാണ് തുടങ്ങിയത്?\nഉത്തരം: വെബ് പേജ് എന്ന ആശയം യാഥാര്ത്ഥ്യമാവുകയും പയ്യെപ്പയ്യെ പ്രാദേശിക ഭാഷകളില് ഉള്ളടക്കം നല്കിയിട്ടുള്ള വെബ് പേജുകള് നിലവില് വരികയും ചെയ്തതോടെ പ്രാദേശിക ഭാഷകളില് ഡൊമെയിന് പേരുകള് വേണമെന്ന മുറവിളി ആരംഭിച്ചുകഴിഞ്ഞു. ഭാഷാ സ്നേഹികള് ഒന്നടങ്കം ഇതിന് വേണ്ടി വാദിക്കാന് തുടങ്ങി.\nലോകത്തിലെ ജനസംഖ്യയില് 83 ശതമാനം പേരും ഇംഗ്ലീഷ് അല്ലാത്ത ഭാഷകള് ഉപയോഗിക്കുന്നവരാണ് എന്നിരിക്കേ, ഡൊമെയിന് പേരുകള് മാത്രമെന്തേ ഇംഗ്ലീഷില് എന്നായിരുന്നു കമ്പ്യൂട്ടിംഗ് ലോകത്തിന് മുന്നില് ഉയര്ത്തപ്പെട്ട ചോദ്യം. താന്താങ്ങളുടെ ഭാഷയില് ഡൊമെയിന് പേരുകള് ഇല്ലാത്തതിനാല് നെറ്റിന്റെ പ്രയോജനങ്ങള് നിഷേധിക്കപ്പെട്ട കോടിക്കണക്കിന് ആളുകള്ക്ക് ഐഡിഎന് കൂടിയേ കഴിയൂ എന്ന് കമ്പ്യൂട്ടര് ലോകത്തിന് തിരിച്ചറിയാതെ വയ്യല്ലോ!\nആദ്യമായി ഒരു ഐഡിഎന് പ്രപ്പോസല് ഉണ്ടാക്കിയത് മാര്ട്ടിന് ഡുര്സ്റ്റ് ആണ്. 1996-ലാണത് നടന്നത്. പരീക്ഷണ നിരീക്ഷണങ്ങള് നടന്നതും ഐഡിഎന് നടപ്പിലാക്കിയതും എന്റെ നേതൃത്വത്തില് ആയിരിന്നു എന്ന് പറയാന് എനിക്ക് അതിയായ അഭിമാനമുണ്ട്. അവസാനം, ‘ഇന്റര്നാഷണലൈസിംഗ് ഡൊമെയിന് നെയിംസ് ഇന് ആപ്ലിക്കേഷന്സ്’ (IDNA) എന്ന സിസ്റ്റം ഒരു മാനദണ്ഡമായി അംഗീകരിക്കപ്പെടുകയും പല ടോപ്പ്ലെവല് ഡൊമെയിനുകളിലും നടപ്പാക്കപ്പെടുകയും ചെയ്തു.\nചോദ്യം: പ്രാദേശിക ഭാഷകളിലുള്ള ഡൊമെയിന് പേരുകള് ഇപ്പോഴൊരു ഉപയോക്താവിന് രജിസ്റ്റര് ചെയ്യാന് കഴിയുന്ന അവസ്ഥയുണ്ടോ?\nഉത്തരം: ഞാന് മുമ്പ് സൂചിപ്പിച്ചത് പോലെ, നെറ്റിന്റെ തുടക്കം തൊട്ടേ പ്രാദേശിക ഭാഷകളില് ഡൊമെയിന് പേരുകള് വേണമെന്ന മുറവിളി ഉയര്ന്നിരുന്നു. 1998 തൊട്ട് ഇതിനായുള്ള പരിശ്രമങ്ങളില് കമ്പ്യൂട്ടര് ലോകം മുഴുകി. തുടര്ന്ന് ഐഡിഎന് സിസ്റ്റം ഏകീകരിക്കുന്നതിന് ‘ഇന്റര്നെറ്റ് കണ്സോര്ഷ്യം ഫോര് അസൈന്ഡ് നെയിംസ് ആന്ഡ് നമ്പേഴ്സ്’ (ICANN) എന്നൊരു സംഘടന രൂപീകരിക്കപ്പെട്ടു. എന്നാല് ലക്ഷ്യം കൈവരിക്കുന്നതിന് ഏകദേശം 10 വര്ഷം എടുത്തു. 2009 ഒക്ടോബറില്, പ്രാദേശിക ഭാഷാ ലിപികള്ക്കായുള്ള IDNA മാനദണ്ഡം ഉപയോഗിക്കുന്ന, പ്രാദേശികവല്ക്കരിക്കപ്പെട്ട കണ്ട്രി കോഡ് ടോപ്പ് ലെവല് ഡൊമെയിനുകള് സൃഷ്ടിക്കപ്പെട്ടതായി ICANN അറിയിച്ചു. 2010 മെയ് മാസത്തില് DNS റൂട്ട് സോണില് ആദ്യത്തെ IDN കണ്ട്രി കോഡ് ടോപ്പ് ലെവല് ഡൊമെയിനുകള് സംസ്ഥാപിക്കപ്പെട്ടു.\nഇപ്പോള് ഐ-ഡിഎന്എസ് ഡോട്ട് നെറ്റ് (i-DNS.net) പോലുള്ള കമ്പനികള് അറുപതിലധികം പ്രാദേശിക ഭാഷകളില് ഡൊമെയിന് പേരുകള് രജിസ്റ്റര് ചെയ്യാന് അനുവദിക്കുന്നുണ്ട്. സമീപ ഭാവിയില് ഭാഷകളുടെ എണ്ണം കൂടും.\nചോദ്യം: അപ്പോള് അടുത്തുതന്നെ, മലയാളം, തമിഴ്, കന്നഡ തുടങ്ങിയ ഭാഷകളിലുള്ള ഡൊമെയിന് പേരുകള് ഇന്ത്യയിലെ നെറ്റ് ഉപയോക്താക്കള്ക്ക് ഉപയോഗിക്കാനാകും എന്ന് സാരം! എന്നാല്, ഡൊമെയിന് പേരുകള്ക്ക് ഇംഗ്ലീഷ് അല്ലാത്ത ഭാഷ ഉപയോഗിക്കാന് കഴിയുന്ന നില വരുന്നത് എങ്ങിനെയാണ് ഭാഷാ കമ്പ്യൂട്ടിംഗിനെ സഹായിക്കുക?\nഉത്തരം: ജനങ്ങള്ക്ക് വിവരസാങ്കേതികവിദ്യയുടെ ഗുണഫലങ്ങള് എത്തിക്കുക എന്നതാണ് ഭാഷാ കമ്പ്യൂട്ടിംഗിന്റെ അടിസ്ഥാന തത്വം. സ്വന്തം ഭാഷയില് നെറ്റ് ഉപയോഗിക്കാന് എല്ലാവര്ക്കും അവകാശമുണ്ട്. ‘ഇംഗ്ലീഷ് അറിയാത്തതുകൊണ്ട് കമ്പ്യൂട്ടര് ഉപയോഗിക്കുന്നില്ല’ എന്നാണ് സാധാരണയായി നാം കേട്ടുവരുന്ന ഒരു വാചകം. കമ്പ്യൂട്ടര് പ്രാദേശിക ഭാഷയില് ആയാലും, നെറ്റ് ഉപയോഗിക്കണമെങ്കില് വീണ്ടും ഇംഗ്ലീഷിനെ തന്നെ ആശ്രയിക്കേണ്ടി വരും. ഡൊമെയിന് പേരുകള് ഭാഷകളില് ആകുന്നതോടെ ഈ പരിമിതിയാണ് ഭേദിക്കപ്പെടുന്നത്. ഇത്, നെറ്റിന്റെ ഗുണഫലങ്ങള് പൊതുജനങ്ങളില് എത്തിക്കും എന്ന് തീര്ച്ച.\nചോദ്യം: ആസ്കി (ASCII) അല്ലെങ്കില് ലാറ്റിന് അധിഷ്ഠിത ഡൊമെയിന് പേരിനെ പോലെ, ഇ-മെയില് ഐഡിയും വലിയൊരു പരിമിതിയല്ലേ? എപ്പോഴാണ് പ്രാദേശിക ഭാഷകളില് ഇ-മെയില് ഐഡി ഉപയോഗിക്കാനാകുക?\nഉത്തരം: ടോപ്പ് ലെവലില് ഐഡിഎന്നുകള് ഉപയോഗിക്കുന്നത് ICANN ഈയടുത്തിടെ അംഗീകരിച്ചിട്ടുണ്ട്. ഇ-മെയില് വിലാസങ്ങളില് ഇംഗ്ലീഷ് മാത്രം എന്ന പരിമിതി അതോടെ ഇല്ലാതായി. തത്വത്തില്, ഉപയോക്താക്കള്ക്ക് അവരവരുടെ ഭാഷകളില് ഇ-മെയില് ഐഡി ഉപയോഗിക്കുന്നതിനുള്ള സൌകര്യം നിലവില് വന്നുകഴിഞ്ഞു. ഇന്ത്യന് ഭാഷകളിലൊക്കെ ഈ സ്ഥിതി വരുന്നതിന് കുറച്ചുകാലം എടുത്തേക്കാം എന്നും പറയട്ടെ.\nചോദ്യം: ഇംഗ്ലീഷിലും പ്രധാന ഇന്ത്യന് ഭാഷകളിലും ഭാഷാ കമ്പ്യൂട്ടിംഗുമായി ബന്ധപ്പെട്ട ഉള്ളടക്കം പ്രസിദ്ധീകരിക്കുന്ന പോര്ട്ടലാണ് ഭാഷാഇന്ത്യ എന്ന് താങ്കള്ക്ക് അറിയാമായിരിക്കും. ഒരു ഭാഷാ കമ്പ്യൂട്ടിംഗ് സ്നേഹിയും വിദഗ്ധനും എന്ന നിലയില്, ഭാഷാഇന്ത്യയുടെ പ്രവര്ത്തനങ്ങളെ താങ്കള് എങ്ങിനെ കാണുന്നു? എന്തെങ്കിലും നിര്ദേശങ്ങള് ഉണ്ടോ?\nഉത്തരം: ഞാന് ഭാഷാഇന്ത്യ കാണാറുണ്ട്. ഇന്ത്യന് ഭാഷകള്ക്ക് വേണ്ടി ഞാന് ഭാഷാഇന്ത്യ റെഫര് ചെയ്യാറുമുണ്ട്. ‘ഇന്റര്നാഷണലൈസ്ഡ് ഡൊമൈന് നെയി’മുകളെ പറ്റി മണിയവുമായി (i-DNS.net ഇന്റര്നാഷണല് ഇന്ക്) ഭാഷാഇന്ത്യ നടത്തിയ അഭിമുഖം ഈയടുത്ത് ഞാന് വായിക്കുകയുണ്ടായി.\nകുറച്ചുകൂടി ആകര്ഷകമായ വിഭവ സ്രോതസായി ഭാഷാഇന്ത്യയെ മാറ്റാന് കഴിയും എന്നാണ് എനിക്ക് തോന്നുന്നത്. സാധാരണക്കാരും ഭാഷാഇന്ത്യയില് വരട്ടെ, കമ്പ്യൂട്ടര് എന്തൊക്കെ ഗുണഫലങ്ങളാണ് നല്കുന്നതെന്ന് അവര് മനസിലാക്കട്ടെ. വിവരസാങ്കേതികവിദ്യയുടെ അനന്ത സാധ്യതകളെ പറ്റി ജനങ്ങളില് അവബോധമുണ്ടാക്കാനുള്ള ഉദ്യമങ്ങള് ഉണ്ടാകട്ടെ. പ്രാദേശിക ഭാഷകള് തലയുയര്ത്താന് തുടങ്ങിയിരിക്കുന്നു എന്നും ഇംഗ്ലീഷിനെ ഭയക്കേണ്ടെന്നും അവരെ ഉദ്ബോധിപ്പിക്കുക.


ചിക്കാഗോ സെന്റ് മേരീസ് വി. ഫ്രാൻസിസ്സ് സേവ്യറിന്റെ തിരുനാൾ ആഘോഷിച്ചു - knanayapathram\nചിക്കാഗോ സെന്റ് മേരീസ് വി. ഫ്രാൻസിസ്സ് സേവ്യറിന്റെ തിരുനാൾ ആഘോഷിച്ചു\nചിക്കാഗോ സെന്റ് മേരീസ് ദൈവാലയത്തിൽ വീ ഫ്രാൻസ്സിസ് സേവ്യറിന്റെ തിരുനാൾ സെന്റ് സേവ്യർ കൂടാരയോഗത്തിന്റെ നേതൃത്വത്തിൽ ദക്തിനിർഭരമായി നടത്തപ്പെട്ടു . നൂറുകണക്കിന് വിശ്വാസികൾ പങ്കെടുത്തു . കൂടാരയോഗത്തിന്റെ നേതൃതത്തിൽ നേർച്ചവിതരണവും നടത്തപ്പെട്ടു\nചിക്കാഗോ സെന്റ് മേരീസ് വി. ഫ്രാൻസിസ്സ് സേവ്യറിന്റെ തിരുനാൾ ആഘോഷിച്ചു added by Knanaya Admin on December 9, 2019


ISL 2021-22: Odisha FC Wins A Thriller Against SC East Bengal; Rodas, Cabrera Score Double - Malayalam MyKhel\n» ISL 2021-22: ആറും നാലും പത്തു ഗോളുകള്! പോരാടാന് വൈകി ഈസ്റ്റ് ബംഗാള്, ഗോള്‍മഴയില് ഒഡീഷയ്ക്ക് ജയം\nISL 2021-22: ആറും നാലും പത്തു ഗോളുകള്! പോരാടാന് വൈകി ഈസ്റ്റ് ബംഗാള്, ഗോള്‍മഴയില് ഒഡീഷയ്ക്ക് ജയം\nPublished: Tuesday, November 30, 2021, 22:14 [IST]\nവാസ്‌കോഡ ഗാമ: ആറും നാലും പത്തു ഗോളുകള്! ഗോള്‍മഴ കൊണ്ട് നനഞ്ഞ ആവേശകരമായ മത്സരത്തില് ഈസ്റ്റ് ബംഗാളിനെതിരെ ഒഡീഷ എഫ്‌സിക്ക് തകര്‍പ്പന് ജയം. ഹെക്ടര് റോഡാസ് (33', 40'), ഹാവി ഹെര്‍ണാണ്ടസ് (45'), അരിഡായി കാബ്രേറ (71', 90+3'), ഇസാക്ക് വാന്‍ലാല്‍റുവാത്‌ഫെല (83') എന്നിവരുടെ ഗോള് മികവിലാണ് ഒഡീഷ ജയിച്ചു കയറിയത്.\nമറുഭാഗത്ത് എസ്‌സി ഈസ്റ്റ് ബംഗാള് പോരാട്ടം തുടങ്ങാന് ഒരല്‍പ്പം വൈകിപ്പോയി. ആദ്യ പകുതിയില് ഡാരന് സിഡോയല് കുറിച്ച ആദ്യ ഗോളിന് ശേഷം 81 ആം മിനിറ്റുവരെ ഈസ്റ്റ് ബംഗാള് കാത്തുനിന്നു രണ്ടാമത്തെ ഗോളിനായി. ശേഷം രണ്ടാം പകുതിയുടെ അധികസമയത്താണ് രണ്ടു ഗോളുകള് കൂടി ഈസ്റ്റ് ബംഗാള് കുറിച്ചത്.\nഈസ്റ്റ് ബംഗാളിനായി തോങ്കോസിയം ഹോക്കിപ്പും (81'), ഡാനിയേല് ചീമയും (90', 90+2' പെനാല്‍റ്റി) രണ്ടാം പകുതിയില് ഗോള് നേടി. ജയത്തോടെ പോയിന്റ് പട്ടികയില് രണ്ടാം സ്ഥാനത്തേക്ക് ഉയരുകയാണ് ഒഡീഷ എഫ്‌സി. രണ്ടു മത്സരങ്ങളില് രണ്ടും ജയിച്ചാണ് ടീമിന്റെ കുതിപ്പ്. മറുഭാഗത്ത് എസ് സി ഈസ്റ്റ് ബംഗാള് മൂന്നു മത്സരങ്ങളില് നിന്ന് രണ്ടു തോല്‍വിയും ഒരു സമനിലയുമായി 10 ആം സ്ഥാനത്ത് ഇരിപ്പുറപ്പിക്കുകയാണ്.\nനാടകീയമായിരുന്നു തിലക് മൈതാനത്ത് ഒഡീഷ എഫ്‌സി - എസ് സി ഈസ്റ്റ് ബംഗാള് പോരാട്ടം. ഗോളടിക്ക് തുടക്കമിട്ടത് ഈസ്റ്റ് ബംഗാളാണ്. 13 ആം മിനിറ്റില് രാജു ഗെയ്ക്‌വാഡിന്റെ ലോങ് ത്രോ ഗോളിലേക്ക് വഴിതെളിച്ചു. മാര്‍ക്ക് ചെയ്യപ്പെടാതെ നിന്ന സിഡോയല് അവസരം മുതലാക്കി പന്തിനെ ഉന്നം തെറ്റാതെ പോസ്റ്റിന്റെ മൂലയിലേക്ക് പായിച്ചു. 20 മിനിറ്റുകള്‍ക്ക് ഇപ്പുറം ഒഡീഷയും വരാനുള്ള കൊടുങ്കാറ്റിന്റെ സൂചന നല്‍കി അക്കൗണ്ട് തുറന്നു. ഹാവി ഫെര്‍ണാണ്ടസില് നിന്നും കിട്ടിയ പന്തിനെ ഭംഗിയായി റോഡാസ് ഹെഡ് ചെയ്ത് വലയ്ക്കുള്ളിലാക്കി. ആദ്യ ഗോളിന്റെ തനിയാവര്‍ത്തനമായിരുന്നു ഒഡീഷയുടെ രണ്ടാമത്തെ ഗോളും. ഹാവി - റോഡാസ് കൂട്ടുകെട്ട് വീണ്ടും പന്തിനെ ഈസ്റ്റ് ബംഗാളിന്റെ വലയ്ക്കകത്താക്കി.\n45 ആം മിനിറ്റിലാണ് ഒഡീഷയുടെ മൂന്നാമത്തെ ഗോള്. കോര്‍ണര് കിക്കെടുത്ത ഹാവി ഫെര്‍ണാണ്ടസ് മഴവില്ലഴക് തീര്‍ത്ത് പന്തിനെ ബംഗാളിന്റെ പോസ്റ്റിനകത്തേക്ക് വളച്ചിറക്കി. രണ്ടാം പകുതിയിലും ഒഡീഷ ഗോളടി തുടര്‍ന്നതോടെ പോരാട്ടം അവസാനിച്ചെന്നാണ് ഏവരും കരുതിയത്. 71 ആം മിനിറ്റില് ഫ്രീക്കിലൂടെ അരിഡായി ഒഡീഷയുടെ നാലാം ഗോള് കണ്ടെത്തി. പോസ്റ്റിന്റെ വലതു മൂലയിലേക്ക് അളന്നുമുറിച്ച തൊടുത്ത അരിഡായിയുടെ ഷോട്ട് തടുക്കാന് ഗോള് കീപ്പര് സുവമിന് അവസരമുണ്ടായില്ല.\nഎല്ലാം കഴിഞ്ഞെന്ന് കരുതിയിരിക്കുമ്പോഴാണ് ഹോക്കിപ്പ് ഈസ്റ്റ് ബംഗാളിനായി രണ്ടാമത്തെ ഗോളടിക്കുന്നത്. റാഫിക്കിന്റെ മികച്ച ക്രോസില് ഹെഡ് ചെയ്യേണ്ട ഉത്തരവാദിത്വം ഹോക്കിപ്പ് കൃത്യതയോടെ നിര്‍വഹിച്ചു. എന്നാല് ഒഡീഷയുണ്ടോ വിട്ടുകൊടുക്കുന്നു. 82 ആം മിനിറ്റില് ഇസാക്കും തൊടുത്തു ലക്ഷ്യം കണ്ടൊരു ഷോട്ട്. ഇതോടെ സ്‌കോര്5- 2. 90 ആം മിനിറ്റില് ചീമയാണ് ഒഡീഷയെ ഞെട്ടിച്ചത്. ഈസ്റ്റ് ബംഗാള് നേടിയെടുത്ത കോര്‍ണറില് നിന്നും ചീമ പായിച്ച ഷോട്ട് കമല്‍ജിത്തിനെ കാഴ്ച്ചക്കാരനാക്കി ഒഡീഷയുടെ വലയില് തുളഞ്ഞുകയറി. തൊട്ടുപിന്നാലെ ചീമയെ ബോക്‌സിനകത്ത് വീഴ്ത്തിയതിന് റഫറി ഈസ്റ്റ് ബംഗാളിന് പെനാല്‍റ്റി അനുവദിച്ചു. കിട്ടിയ അവസരം ലക്ഷ്യത്തിലെത്തിക്കുന്നതില് ചീമ പിഴവു വരുത്തിയില്ല. ഈ സമയം ഗോള് നില5- 4.\nസമനില പിടിച്ചുവാങ്ങാനായി ഈസ്റ്റ് ബംഗാള് കയ്യും മെയ്യും മറന്ന് നില്‍ക്കുന്നതിനിടെയാണ് അരിഡായി ഒരിക്കല്‍ക്കൂടി വില്ലനാവുന്നത്. ഈസ്റ്റ് ബംഗാളിന്റെ പ്രതിരോധത്തിലെ പിഴവ് മുതലെടുത്ത് അരിഡായി പന്തിനെ വലയ്ക്കുള്ളിലാക്കി. ബോക്‌സിനകത്ത് വെച്ച് ജോനാഥാസ് നല്‍കിയ ബാക്ക്ഹീല് പാസാണ് ഗോളിന് കാരണമായത്. ഇതോടെ ഈസ്റ്റ് ബംഗാളിന്റെ തോല്‍വിയും സമ്പൂര്‍ണമായി.\nStory first published: Tuesday, November 30, 2021, 22:14 [IST]